Sultan park ge nan badhalukoh, mirey rasmeekoh hulhuvanee | Mihaaru\nސަލްޓަން ޕާކުގެ ނަން ބަދަލުކޮށް، މިރޭ ރަސްމީކޮށް ހުޅުވަނީ\nސަލްޓަން ޕާކް މިރޭ ރަސްމީކޮށް ހުޅުވުމަށްޓަކައި އެންމެ ފަހުގެ ތައްޔާރީތައް މިއަދު ކުރިއަށް ގެންދަނީ: އެ ތަން މިރޭ ހުޅުއްވައި ދެއްވަނީ ރައީސް ޔާމީންގެ ދެކަނބަލުން.---މިހާރު ފޮޓޯ: ހުސެއިން ވަހީދު\n21 އޯގަސްޓް 2017 - 12:13\nރާއްޖޭގައި އޮތް ރަސްކަން، 1968 ގައި ނިމުމާއެކު އޭރު ގަނޑުވަރު ހުރި ތަން ބަދަލުކޮށްފައި ވަނީ ސަލްޓަން ޕާކަށެވެ. މި އަހަރުގެ ނޮވެމްބަރު 11 ގައި، ސަލްޓަން ޕާކަށް 50 އަހަރު ފުރޭއިރު މިއީ އެތަނުގެ ނަން ބަދަލުކުރާ ފުރަތަމަ ފަހަރެވެ.\nސަލްޓަން ޕާކަށް ބޮޑެތި ބަދަލުތަކެއް ގެނެސްފައިވާއިރު، މިރޭ އެތަން ރައީސް އަބްދުﷲ ޔާމީންގެ ދެކަނބަލުންނާއި މާލޭގެ ސްކޫލުތަކުގެ 50 ދަރިވަރުން ހުޅުވައިދޭނެ އެވެ. ޕާކަށް ކިޔާ ނަން އެނގޭނީ ރައީސް އެތަން ހުޅުއްވައި ދެއްވުމަށް ފަހު އެވެ.\nމިރޭގެ ރަސްމިއްޔާތުގައި ރައީސް ޔާމީން ވާހަކަފުޅެއް ނުދައްކަވާނެ އެވެ. އޭގެ ބަދަލުގައި ރަސްމިއްޔާތު ތައާރަފްކޮށްދެއްވައި، ވާހަކަ ދައްކަވާނީ ހައުސިން މިނިސްޓަރު މުހައްމަދު މުއިއްޒެވެ.\nThafaathu concept eh, Sultan park nimey iru varah higgaimu vaane: Minister\nމިނިސްޓަރު ކުރިން ވިދާޅުވި ގޮތުގައި، އެމްއެންޑީއެފާ ހަވާލުކޮށްގެން ހެދި މި ސަލްޓަން ޕާކު ނިމޭއިރު ސަރަހައްދީ ފެންވަރުގައި ވެސް ފާހަގަކޮށްލެވޭ ފަދަ ތަނަކަށް ވާނެ އެވެ.\nމުއިއްޒު ވިދާޅުވީ ސަލްޓަން ޕާކު ތަރައްގީކުރަނީ މިހާތަނަށް މި ސަރުކާރުން ހަދާފައިވާ ހުރިހާ ޕާކުތަކާ މުޅިން ތަފާތު ކޮންސެޕްޓަކަށް ކަމަށެވެ. އެ ކޮންސެޕްޓުގައި ކުޑަކުދިންނަށް ޚާއްސަކޮށްގެން ސްނޯ ޕާކެއް ނުވަތަ ވިންޓާ ކޯނާއެއް ހިމެނެ އެވެ.\nއޭގެ އިތުރުން ޕާކު ތެރޭގައި ފިނިފެންމާ ބަގީޗާ އަކާއި ގްރީން ޓަނަލް ވޯކްވޭ އަކާއި ފައްވާރަކާއި ކުޑަކުދިން ސްކޭޓް ކުރަން ވެސް ޚާއްސަ ސަރަހައްދެއް ގާއިމްކުރަން ވަނީ ނިންމައިފަ އެވެ.\nމީގެ ތެރެއިން މިހާތަނަށް ނުނިމި ވަނީ ވިންޓާ ކޯނާގެ މަސައްކަތެވެ. އެކަމަކު ނޮވެމްބަރު މަހުގެ ނިޔަލަށް އެތަން ވެސް ނިމޭނެ ކަމަށް ހައުސިން މިނިސްޓްރީން ބުނެފައި ވެ އެވެ.\nހައުސިން މިނިސްޓްރީ ސަލްޓަން ޕާކް ކުރީގެ މިނިސްޓަރު ޑރ. މުހައްމަދު މުއިއްޒު ރައީސް އަބްދުﷲ ޔާމީން\n37 ކޮމެންޓް, 127 ރިއެކްޝަންސް\nވެރިކަމަށް އަންނަ ކޮންމެ މީހަކަށް ވެސް ނަން ބަދަލު ކުރެވޭނެއެވެ.\nބިދޭސީންނަށް ވަދެވެންޖެހޭނީ ކޮންމެވެށް ވަރެށްގެ ފައިސާ އެށް ނަގައިގެން. އެހެންނޫނީ ދިވެށްސަކަށް ފުރުސަތެއް ނުލިބޭނެ.\nކޮންމެ ހުކުރު ހޮނިހިރު ދުވަހު ޖުމްހޫރީ މައިދާނު ފުރާލާފައި ތިބޭ ބިދޭސީން (ބަންގަޅީން) ދެން ތިތަނަށްވަދެ އުޅޭނީ!! ދިވެހިންނަށް ދަތިވާވަރަށް ވަންނާނެ!! އަޅުގަނަޑަށް ފެންނަނީ ކޮންމެވެސް ވަރެއްގެ ފައިސާއެއްނަގަން އެންޓްރީ ފީ އެއްގެ ގޮތުގައި!! ދުނިޔޭގައި ތިޔަފަދަ ފެންވަރަށް ހަދާފައިވާ ޕާކްތަކުން އެންޓްރީ ފީ ނަގާ!! އެގައުމެއްގެ ރަށްވެހިންނަށް ކުޑަ އަގެއްގައި!! ބިދޭސީންނަށް ތަންކޮޅެއް ބޮޑު (ޑަބަލް ބޮޑު ކޮށް ) އަގުގައި!! މަރާމާތުތަށްވެސް ހުންނާނެ!! ފޫބައްދަންޖެހޭނެ!! އެތަނުންލިބޭ އެއްޗަކުން!!\nތިތަން ހުޅުވާފަ ހުންނާނީ4ދުވަހު. އަނެއްކާ ބޮޑުލާރި ދީގެން އަލުން ހަދަން ވީ.\nވެލާނާ ބިލްޑިން -> ވެލާނާ އެއަރޕޯޓް. ދަރުމަވަންތަ މިސްކިތް، ދަރުމަވަންތަ ސްކޫލް -> ދަރުމަވަންތަ ހޮސްޕިޓަލް. ވަރަށް ވައްތަރު މިހާރުވެސް ކޮންމެވެސް ތަނަކަށް ކިޔާ ނަމެއް ޕާކަށް ކިޔަން އުޅޭހެން. ސުލްތަން ޕާކަށް ވުރެ ތިތަނަށް އެކަށީގެންވާ ނަމެއް ނެތް. އަހަރުމެންގެ ހެރިޓޭޖް ނައްތާނުލައްވަބަލަ.\nކުދިންނޭ ފިނިއިރު ލާކަހަލަ ހެދުންހޯދަ ޕާކައްދާން\nޕީޕީ ރޯސް ޕާރކް\nއަނގަ ނުހޮޅުވައި އިނުން\nމިގައުމުގެ މީހުންނަށްކިޔާނަންވެސް ބަދަލުކުރަންބޭނުން ތާރީޚު ފުހެލުން މިނާގެކަމަކީ\nހާދަ ރުޅިއެކޭ ޔާމީން ދެކެ ތިއަންނަނީ!! ކިތަންމެ ރުޅި އަޔަސް އޭނާ މިގައުމު ތަރައްގީކުރާނެ!! ވަރަށް ސަލާމް!!\nޕާރކް އެޅި ވަރަކަށް ދޯ ގައުމު ތަރައްގީކުރަނީ؟ އެ ހެޔޮ ދޯ މިއޮށް ކުޑަ މާލޭގަ އެކަނި ހިނގާލަން ނުކެރުނަސް؟ ހުސޭނުބެ އޮވޭ ޕާރކަށް ގޮސް ތަރައްގީ ބަލަން.\nސަރުކާރުން ކުރަންޖެހޭ ތިކަހަލަ ހުރިހާ މަސައްކަތެއް ތިޔަ ސިފައިންނާ ފުލުހުން ލައްވާ ކުރުވުން ވަރަށް މުހިންމު. ލަންކާގަވެސް ތަރައްޤީކުރީ އެގޮތައް. އެއްވެސް މަސައްކަތެއް ނުކޮށް ބޮޑުމުސާރަ ނަގާއިރު ސަރުކާރުގެ މިފަދަ ހުރިހާކަމެއް މިމީހުން ބައިތަކަށް ބަހާލައިގެން ކުރުވުމުން އަވަސްވެފަ ޚަރަދު ކުޑަވާނެ.\nލަންކާ ސިފައިން މިއޮތް ހުރިހާ ދުވަހު ތަމަޅަ ޓައިގަރުން ވަކި ސަރުކާރެއް ހަދައިގެން އުޅުން އިރު ކުރީ ގައުމު ތަރައްގީ ކުރުމުގެ މަސައްކަތްދޯ. ދާހިލީ ހަގުރާމައިން އެ ސަލާމަތްވީ އިހަށްދުވަހު. މިދުނިޔޭގައިވެސް ނޯންނާނެ ލަންކާ ސިފައިންހާ ގެރިއްލާ ހަނގުރާމަ އަށް ކުޅަދާނަ އަސްކަރިއްޔާއެއް. މިތަޖުރިބާއަކީ ކޮންސްޓްރަކްޝަން މަސައްކަތް ކޮށްގެން ލިބުން އެއްޗެއްނޫން.\nއަގަފުޅާކޮށްފަ ވަހަކަ ނުދައްކާ.....ގައުމަށް ކަމެއް ބޮޑުވައިރަށް ކޮންބައެއްބައެހިވނި


Mizamaanuge jumhooriyyathuge asaasakee islamdheenuge shooraaee nizaameve. - 13 - One Online\nމިޒަމާނުގެ ޖުމްހޫރިއްޔަތުގެ އަސާސަކީ އިސްލާމްދީނުގެ ޝޫރާއީ ނިޒާމެވެ. - 13\n(18 އޭޕްރީލްގެ އަދަދާ ގުޅޭ)\nމުސްލިމުންގެ ޙާކިމަކު އިންތިޚާބުކުރެވެނީ މުސްލިމުންގެ ވިސްނުންތެރި މުފައްކިރުންނާއި މޮއްސެވުމާއި ބެންނެވުމުގެ އަހްލުވެރީންގެ ރުހިވަޑައިގެންނެވުމާ އެކުގައެވެ. އިސްލާމީ ޖުމްހޫރިއްޔަތެއްގައި ޤުރްއާނާއި ސުންނަތާ ޚިލާފަށް އެއްވެސް ޤާނޫނެއް ނެހެދޭނެއެވެ. އިސްލާމީ ޖުމްހޫރިއްޔަތެއްގައި ހުރިހައި އިޚްތިޔާރުތަކެއް މިލްކުވެވޮޑިގެންވަނީ މާތް اللّــه އަށެވެ. އެއާވިދިގެން އެކަލާނގެ ރަސޫލާއަށެވެ. ޝައްކެއްނެތެވެ. ޤުރްއާނުގައި ނުވަތަ ސުންނަތުގައި ޙުކުމެއް އައިސްފައިނުވާ ކަންކަމަށް އެދާއިރާތަކުގައި ޤާނޫނު ހެދިދާނެއެވެ. އިސްލާމީ ޖުމްހޫރިއްޔާގައި މުސްލިމުންގެ ފިކުރީ ޢާލިމުންނާއި މޮއްސެވުމާއި ގޮށްޖެއްސެވުމުގެ އަހްލުވެރީންނާ މަޝްވަރާކުރެއްވުމަކީ ޙާކިމާގެ މައްޗަށް ލާޒިމު ކަމެކެވެ. މަޖްލިސުއްޝޫރާ ވާންޖެހޭނީ މުޅި އުންމަތް ފުރިހަމަޔަށް ތަމްސީލުކުރެވޭ އިދާރާއެއް ކަމުގައެވެ. ކީރިތި ޤުރްއާނުގައި އަންގަވައިފައިވާ "وأمــــرهــــم شـــورى بـيـنـهــــم" މިބަސްފުޅުގައިވާ أمــــر މި ބަސްފުޅުގެ މުރާދަކީ މުސްލިމުންގެ އިޖުތިމާޢީ ޙަޔާތުގެ ހުރިހައި ކަމެކެވެ. "بـيـنـهــــم" ގެ މަފުހޫމުގައި މުޅި އުންމަތް ޝާމިލުވެއެވެ. އާދެ އުންމަތުގެ އެންމެން ތަމްސީލުކުރެވުން ބޭނުމެވެ. މިއާޔަތުގައި "شـــورى" ބޭނުންކުރައްވައިފައިވަނީ ނަކިރާއެއްގެ ގޮތުގައެވެ.\nހުޅަނގުގެ ޖުމްހޫރިއްޔަތާއި އިސްލާމީ ޖުމްހޫރިއްޔަތުގެ ތަފާތު\nހުޅަނގުގެ ޖުމްހޫރިއްޔަތާއި އިސްލާމީ ޖުމްހޫރިއްޔަތާ މެދުގައި ހުންނަ އަސާސީ އެއް ފަރަގަކީ ހުޅަނގުގެ ޖުމްހޫރިއްޔަތުގައި އިޚްތިޔާރުތަކުގެ ނާރެހަކީ ޢާންމުން ކަމުގައިވުމެވެ. ސަރުކާރު އުފެދެނީ ޢާންމުން އެދޭގޮތަކަށެވެ. ޤާނޫނު ހެދެނީ ޢާންމުން ރުހޭގޮތަކަށެވެ. އިސްލާމީ ޖުމްހޫރިއްޔަތުގައިވެސް އަމީރަކު އިންތިޚާބުކުރެވެނީ ޢާންމުންގެ ރުހުމާއި ޤަބޫލުގައެވެ. ޢާންމުން ތަމްސީލުކުރަނީ މުސްލިމުންގެ ފިކުރީ ބޭކަލުންނެވެ. މޮއްސެވުމާއި ގޮށްޖެއްސެވުމުގެ އަހްލުވެރީންނެވެ. އެހެނީ ސިޔާސީ މައްސަލައެއްގައިވެސް ޤާނޫނު ހެދުމުގައިވެސް އުންމަތުގެ ހުރިހާ އެންމެންގެ ރައުޔު ހޯދުމަކީ ޢަމަލީގޮތުން ކުރެވޭނެކަމެއް ނޫނެވެ. ހަމައެފަދައިން ކޮންމެކޮންމެ މީހަކީ ހުރިހައިކަމެއްގައި ރަނގަޅު ޚިޔާލުދީ ލަފާދިނުމުގެ އެކަށޭނަކަން ލިބިގެންވާ މީހެއްވެސް ނޫނެވެ. ކަންއޮތްގޮތުގެ ޙަޤީޤަތަކީ މިއީއެވެ. އެހެންކަމުން އުންމަތުގެ ވިސްނުންތެރީންނާއި ކަންކަން ފަހުމުވެވަޑައިގަންނަވާ ބޭކަލުން ކުރިޔަށް ނެރޭންޖެހެއެވެ. އޭގެތެރެއިން އެކަށީގެންވާ ޢަދަދެއްގެ ބޭކަލުންނަކީ އިސްލާމީ ޝަރީޢަތުގެ ފަހުމު ލިބިވަޑައިގެން ތިއްބެވި ބޭކަލުންކަމުގައިވެސް ވާންޖެހެއެވެ. އެއީ މުސްލިމުންގެ މޮއްސެވުމާއި ގޮށްޖެއްސެވުމުގެ އަހްލުވެރީންނެވެ.\nމުސްލިމުންގެ ޙާކިމަކު އިންތިޚާބުކުރެވެނީ މުސްލިމުންގެ ވިސްނުންތެރި މުފައްކިރުންނާއި މޮއްސެވުމާއި ގޮށްޖެއްސެވުމުގެ އަހްލުވެރީންގެ ރުހިވަޑައިގެންނެވުމާ އެކުގައެވެ. އިސްލާމީ ޖުމްހޫރިއްޔަތެއްގައި ޤުރްއާނާއި ސުންނަތާ ޚިލާފަށް އެއްވެސް ޤާނޫނެއް ނެހެދޭނެއެވެ. އިސްލާމީ ޖުމްހޫރިއްޔަތެއްގައި ހުރިހައި އިޚްތިޔާރުތަކެއް މިލްކުވެވޮޑިގެންވަނީ މާތް اللّــه އަށެވެ. އެއާވިދިގެން އެކަލާނގެ ރަސޫލާއަށެވެ. ޝައްކެއްނެތެވެ. ޤުރްއާނުގައި ނުވަތަ ސުންނަތުގައި ޙުކުމެއް އައިސްފައިނުވާ ކަންކަމަށް އެކަންކަމުގެ ދާއިރާތަކުގައި ޤާނޫނު ހެދިދާނެއެވެ. އިސްލާމީ ޖުމްހޫރިއްޔާގައި މުސްލިމުންގެ ފިކުރީ ޢާލިމުންނާއި މޮއްސެވުމާއި ގޮށްޖެއްސެވުމުގެ އަހްލުވެރީންނާ މަޝްވަރާކުރެއްވުމަކީ ޙާކިމާގެ މައްޗަށް ލާޒިމު ކަމެކެވެ. މަޖްލިސުއްޝޫރާ ވާންޖެހޭނީ މުޅި އުންމަތް ފުރިހަމަޔަށް ތަމްސީލުކުރެވޭ އިދާރާއެއް ކަމުގައެވެ. ކީރިތި ޤުރްއާނުގައި އަންގަވައިފައިވާ "وَأَمْــــرُهُــــمْ شُـــورَى بـَـيْــنَـهُــــمْ" މިބަސްފުޅުގައިވާ أمــــر މި ބަސްފުޅުގެ މުރާދަކީ މުސްލިމުންގެ އިޖުތިމާޢީ ޙަޔާތުގެ ހުރިހައި ކަމެކެވެ. "بـيـنـهــــم" ގެ މަފުހޫމުގައި މުޅި އުންމަތް ޝާމިލުވެއެވެ. އާދެ އުންމަތުގެ އެންމެން ތަމްސީލުކުރެވުން ބޭނުމެވެ. މިއާޔަތުގައި "شـــورى" ބޭނުންކުރައްވައިފައިވަނީ ނަކިރާއެއްގެ ގޮތުގައެވެ. އެހެންކަމުން ޒަމާނަށް ބޭނުންވާ ގޮތްތަކަށާއި އެއިރަކު ޢަމަލުކުރެވޭން އޮތްގޮތަކަށް ރިޢާޔަތްކުރާން އެވަނީ ޖާގަ ދެއްވައިފައެވެ. ކޮންމެގޮތަކަށް شـــورى އެއްކުރެވުނު ކަމުގައިވިޔަސް ނުވަތަ އެކުލަވައިލެވުނު ކަމުގައިވިޔަސް شـــورى ގައި އުންމަތް ފުރިހަމަޔަށް ތަމްސީލުވާން ޖެހެއެވެ. އަމީރު އޭނާގެ ޚާއްޞަ އެކުވެރީންނާއި ގާތްތިމާގެ މީހުންނާއި (ޕާޓީ ކުދީންކޮޅު) އެއްކޮށްލައްވައިފައި މަޖްލިސުއްޝޫރާގެ ނަން ދެއްވިޔަ ނުދިނުމަށްޓަކައެވެ. ألإمــام أحمـد بــن حنـبــل ވިދާޅުވާގޮތުގައި އިމާމަކު އިންތިޚާބުކުރުމާއި ސަރުކާރު އެކުލަވައިލުމުގައި މުސްލިމުންގެ މޮއްސެވުމާއި ގޮށްޖެއްސެވުމުގެ އަހްލުވެރީންގެ އިޖްމާޢަކީ ޝަރުޠެކެވެ.\nހުޅަނގުގެ ޖުމްހޫރިއްޔާގައި ދީނަކީ އިންސާނުންގެ ޒާތީ މުޢާމަލާއެކެވެ. ނަމަވެސް އިސްލާމީ ޖުމްހޫރިއްޔަތެއްގައި ދީނާއި ސިޔާސަތު ވަކިކުރާކަށެއް ކުޑަވެސް ޖާގައެއްނެތެވެ. ދީނާ ވަކިވެގަތުމަކީ އިސްލާމީ ނިޒާމުގައި ބަރުދާސްތުކުރެވޭ ކަމެއްނޫނެވެ. ކުރީންވެސް ދަންނަވަމުން އަންނަފަދައިން އިސްލާމީ ޖުމްހޫރިއްޔާގެ އިސްޠިލާޙަކީ ކޮންމެހެން އިސްލާމީ އިސްޠިލާޙެއްވެސް ނޫނެވެ. އެކަމަކު އިސްލާމްދީނުގެ ސިޔާސީ އަދި ޙުކޫމަތީ ނިޒާމާ ޖުމްހޫރިއްޔަތާ ވަރަށްގިނަ ދާއިރާތަކެއްގައި ވަރަށް އެއްގޮތެވެ. ވަރަށް ކައިރިއެވެ. އެހެންކަމުން، މުސްލިމުންގެ ވަރަށްގިނަ ޢިލްމުވެރީން އެ އިޞްޠިލާޙު ބޭނުންކުރައްވަމުން ގެންދަވަނީއެވެ. އެކަމަކުވެސް، عــلاّمــــة إقـبـــال އާއި އަދި އެނޫންވެސް ވަރަށްގިނަ ޢިލްމުވެރީންވަނީ އެ އިޞްޠިލާޙު ބޭނުންކުރުމާ ދެކޮޅުވެސް ހައްދަވައިފައެވެ.\nއިސްލާމްދީނުގެ ސިޔާސީ ނިޒާމުގައިވާގޮތުން މުޅި އުންމަތް ތަމްސީލުކުރައްވާ މަންދޫބުން ކަމުގައި ހިމެނިވަޑައިގަންނަވާ މޮއްސެވުމާއި ގޮށްޖެއްސެވުމުގެ އަހްލުވެރީން އަމީރާމެދު އިއްތިފާޤުވެވަޑައިގެންނެވުންވެސް ލާޒިމެވެ. قـاضــى ابــى يـعــلــى الـحنـبـلــى އެކަލޭގެފާނުގެ އަލްއަޙުކާމުއް ސުލްޠާނިއްޔާގައި ލިޔުއްވައިފައިވެއެވެ. "الإمــام الـذى يـجتـمـع قــول أهـــل الـحـلّ والـعــقــد عـليــه كـلـهــم" އާދެ އިމާމަކަށް ވާންޖެހޭނީ މޮއްސެވުމާއި ގޮށްޖެއްސެވުމުގެ އަހްލުވެރި ހުރިހައި ބޭކަލުން އިއްތިފާޤުވާ މީހެކެވެ.\nމޮއްސެވުމާއި ގޮށްޖެއްސެވުމުގެ އަހްލުވެރީން ތިއްބެވުމާއި މުޢާމަލާތަކުގައި އެބޭކަލުންނާ މަޝްވަރާކުރުން ލާޒިމުވުމަކީ އިސްލާމީ ޖުމްހޫރިއްޔަތުގެ ޚާއްޞަ ސިފައެކެވެ. އެހެންކަމުން، عــلاّمــــة يـوسف الـقـــرضـــاوى ލިޔުއްވައިފައިވެއެވެ. "އިސްލާމީ ދައުލަތަކީ ޝޫރާއީ ދައުލަތެކެވެ. އެއީ ޑިމޮކްރަސީގެ ރޫޙާ އެއްގޮތް ދައުލަތެކެވެ. (އައްދައުލަތުލް އިސްލާމިއްޔާ) އުރުދޫބަހުގައި ޖުމްހޫރިއްޔަތުގެ ތަޢުބީރު ބޭނުންކުރަނީ ދީމުޤްރާޠިއްޔަތެވެ. ޑިމޮކްރަސީއަކީވެސް އެ މަފްހޫމު އަދާކުރާ ލަފުޒެކެވެ.\nއިސްލާމީ ނިޒާމުގެ ސަރުކާރެއްގެ މޮޓޯއަކީ ކޮންމެ އިންސާނަކަށްވެސް އެމީހެއްގެ ޢަޤީދާއާއި ނަޒަރިއްޔާގެ މިނިވަންކަން ދިނުމެވެ. الخــلفــاء الــرّاشــدون ގެ ހަތަރުވަނަ ޚަލީފާ عـلــى مـــرتـضـــى رضى اللّــه عـنــه ވަނީ ޚަވާރިޖުންނަށްވެސް އެބައިމީހުންގެ ޚިޔާލުތައް ގެންގުޅުމުގެ ހުއްދަ ދެއްވައިފައެވެ. ޚަވާރިޖުންގެ މައްސަލައިގެ ތެރެއަށް ޚިލާފާތުން ވެދެވަޑައިގަންނަވަނީ ޚަވާރިޖުން ނިރުބަވެރިކަން ބޭނުންކުރާން ފެށުމުންނެވެ. ޢަމަލީ ނިރުބަވެރިކަން ޚިޔާރުކުރުމުންނެވެ. އަފުރާދުންނަށް އެބައިމީހުންގެ ޚިޔާލާތުގެ މިނިވަންކަން ނުލިބޭނަމަ އެބައިމީހުންގެ ޝަޚްޞިއްޔަތު ހެދިފޯދުމަށް ހުރަސްއެޅެއެވެ. ސަރުކާރަކުން އަފުރާދުންގެ މިނިވަންކަމަށް ހުރަސްއަޅާންވާނީ އެމިނިވަންކަމުގައި އަނެކުންގެ މިނިވަންކަމަށް ހުރަސްއަޅާން ފެށުމުންނެވެ. ޖޯންސްޓާޓްމިލް ވެސް މިނިވަންކަން ދެއްވަން ބޭނުންފުޅުވަނީ ގޮތްހުންނަ މީހުންނަށެވެ. ވިސްނުންތެރީންނަށެވެ. އެމީހެއްގެ މިނިވަންކަމުން އެހެން އެއްވެސް މީހަކަށް ގެއްލުމެއްނުދޭ މީހުންނަށެވެ.\nކުރީންވެސް ދަންނަވަމުން އަންނަފަދައިން، "އިސްލާމީ ޖުމްހޫރިއްޔަތު" ގެ އިޞްޠިލާޙު ބޭނުންކުރަމުން މިގެންދަނީ މިހާރުގެ ޒަމާނީ ސިކުނޑިތަކަށް ވިސްނައިގަތުން ފަސޭހަކޮށްދިނުމަށްޓަކައެވެ. ސިޔާސަތުގެ ވަރަށްގިނަ ނިޒާމުތަކެއްގެ ތެރެއިން ޖުމްހޫރީ ނިޒާމާ ސިޔާސަތުގެ އިސްލާމީ ނިޒާމާ\nދެ ނިޒާމުގައިހުރި ކައިރިކަމަށްޓަކައެވެ. މިސާލެއްގެގޮތުން ވިސްނައިލަމާ ހިންގަވާށެވެ. ޖުމްހޫރިއްޔަތުގެ އެންމެފުރަތަމަ އުސޫލެއްކަމުގައި ބަލައިގަންނަނީ، ވެރިކަމުގެ ބާރުގެ މަންބަޢަކީ ޢާންމުން ކަމުގައިވުމެވެ. ސިޔާސީ ބާރުގެ ވެރީންނަކީ ޢާންމުންކަމުގައިވުމެވެ. ޢާންމުންނަށް ލިބިގެންވާ ވެރިކަމުގެ ޙައްޤު، ކޮންމެވެސް މަންދޫބަކާ ޙަވާލުކުރިކަމުގައިވިޔަސް އެޙައްޤު އަނބުރައި އަތުލުމުގެ އިޚްތިޔާރުވެސް ޢާންމުންނަށް އޮތުމެވެ.\nޖުމްހޫރީ ނިޒާމާ އިސްލާމީ ނިޒާމާހުރި ކައިރިކަން ވިސްނައިވަޑައިގެންނެވުމަށްޓަކައި ތިޔަބޭފުޅުން "ވެރިކަން" މި ލަފްޒުގެ ބަދަލުގައި، "އަމާނަތް" ބޭނުންކޮށްލެއްވުން އެދެމެވެ. އޭރުން އިސްލާމީ ޖުމްހޫރިއްޔަތުގެ ޝަރަޙަކޮށްދިނުމަކަށްވާނީ އަމާނަތުގެ (ވެރިކަމާއި ސަރުކާރުގެ) މަންބަޢަކަށްވާނީ ޢާންމުންނެވެ. ސިޔާސީ ބާރުވެރިކަމުގެ ވެރީންކަމުގައިވާނީ ޢާންމުންނެވެ. ޝައްކެއްނެތެވެ. އެންމެބޮޑު އަމާނަތަކީ ވެރިކަމާއި ސަރުކާރު ހިންގާ ބާރެވެ. ނަބަވީ ޙަދީޘުފުޅުތަކުގައި ސަރުކާރުގެ މަގާމުތަކަށްވަނީ "އަމާނަތް" މި ލަފުޒު ބޭނުންކުރައްވައިފައެވެ. ކީރިތި ޤުރްއާނުގައިވެސްވަނީ އަމާނަތްތައް އެކަމުގެ އަހްލުވެރީކަންހުރި ޤާބިލު މީހުނާ ޙަވާލުކުރާން އަމުރުކުރައްވައިފައެވެ. "ހަމަކަށަވަރުން، އަމާނަތްތައް (ސަރުކާރު ހިންގުމާއި ވެރިކަންކުރުން) އެކަމުގެ އަހްލުވެރީންނާ ޙަވާލުކުރަން اللّــه ތިޔަބައިމީހުންނަށް އަމުރުކުރައްވަތެވެ." (الـنّسـاء: 58)\nރާއްޖޭގެ އެންމެފުރަތަމަ ޤާނޫނު އަސާސީ އެކުލަވައިލެއްވި މަޖިލީހުގެ މެންބަރު އަލްއަމީރު ޙަސަން ފަރީދުދީދީ.\nހަމައެފަދައިން ޖުމްހޫރިއްޔަތުގައި ކޮންމެ މީހަކަށްވެސް ޚިޔާލުފާޅުކުރުމުގެ މިނިވަންކަން ލިބެއެވެ. އެއީ ޖުމްހޫރިއްޔަތުގެ މުހިންމު އުސޫލެކެވެ. އިސްލާމީ ޖުމްހޫރިއްޔަތުގައި (ޚިލާފަތުގެ ނިޒާމުގައި) ވެސް ކޮންމެ މީހަކަށްވެސް ޚިޔާލުފާޅުކުރުމުގެ މިނިވަންކަން އޮވެއެވެ. ޖުމްހޫރިއްޔަތުގައި ޢާންމުންނަށް ނުވަތަ ޢާންމުންގެ މަންދޫބުންނަށް ބޭނުންގޮތަކަށް ޤާނޫނު ހެދިދާނެއެވެ. މިކަމުގައި އިސްލާމީ ޖުމްހޫރިއްޔަތުގައި އޮންނަނީ އެންމެ އިމެކެވެ. އެއީ ކީރިތި ޤުރްއާނާއި ސުންނަތާ ފުށުއަރާ ޤާނޫނެއް ނުހެދޭނެކަމެވެ. ޖުމްހޫރިއްޔަތުގެ މުހިންމު އެއް އުސޫލަކީ މަޝްވަރާއިން ކަންތައް ކުރުމެވެ. އިސްލާމީ ޖުމްހޫރިއްޔަތުގެ އުސޫލަކީވެސް ހަމައެއީއެވެ.\nއިސްލާމީ ޖުމްހޫރިއްޔަތުގެ އިޞްޠިލާޙާއެކު ޚިލާފަތުގެ އިޞްޠިލާޙު ބޭނުންކުރުމުން ވަޠަނިއްޔަތާއި ޤައުމިއްޔަތު އޭގެ އަމިއްލަ ޒާތުގައި ނަފީވެއެވެ. ޚިލާފަތުގެ ތަޞައްވުރާ ގުޅިފައިވަނީ ވަރަށް ތަނަވަސް، ވަރަށް ފުޅާ ރިޔާސަތެކެވެ. އެއީ އެންމެންގެ ވަޠަނެކެވެ. އެ ވަޠަން ވާނީ ދާރުލްއިސްލާމަކަށެވެ. އެތާނގައި ހުރިހައި ޤައުމުތަކެއްގެ މީހުންނަށް ރަމަތަވެލެވޭނެއެވެ. ހަމަޖެހިލެވޭނެއެވެ. އެންމެންނަށްވެސް ލާމެހިލެވޭނެއެވެ. ހަމައެފަދައިން ސެކިއުލަރިޒަމްގެ ތަޞައްވުރުވެސް މި ނިޒާމުގައި ނަފީވާނެއެވެ. އެހެނީ ޚިލާފަތުގެ ބިންގާ އާރާސްތުކުރެވެނީ މާތް اللّــه ގެ ބިންމަތީގައި އެކަލާނގެ ޙުކުމްފުޅުތައް ތަންފީޒުކުރުމުގެ އަސާސުގެ މަތީގައެވެ. އެހެންކަމުން އިސްލާމީ ވެރިކަމުގެ ނިޒާމުގެ އަސްލު ނަމަކީ ޚިލާފަތެވެ. "ޖުމްހޫރިއްޔަތު" ބޭނުންކުރަމުން މިގެންދަނީ ހަމައެކަނި ފަހުމުކޮށްދިނުމަށްޓަކައެވެ. އިސްލާމީ ނިޒާމަކީ އިސްތިބުދާދީ ނިޒާމެއް ނޫންކަން އަންގައިދިނުމަށްޓަކައެވެ. އިސްލާމީ ނިޒާމުގައި ލަގަނެއްނެތް އާރާއި ބާރު، ވަކިމީހެއްގެ މުށުތެރެޔަށް ދޫކޮށްނުލާކަން ބަޔާންކުރުމަށްޓަކައެވެ. އިސްލާމީ ސިޔާސީ ނިޒާމަކީ ރަސްކަމާއި ވަލީޢަހްދުކަމަށް ޖާގަދޭ ނިޒާމެއް ނޫންކަންވެސް ސާބިތުކޮށްދިނުމަށްޓަކައެވެ. އިސްލާމީ ވެރިކަމަކީ ޢާއިލީގޮތުން ދަރިކޮޅަށް ވާރުތަވަމުންދާ ނިޒާމެއް ނޫންކަންވެސް ވިސްނައިދިނުމަށްޓަކައެވެ. އިސްލާމީ ނިޒާމުގައި އަމީރަކު އިންތިޚާބުކުރާނީ މުސްލިމުންގެ މޮއްސެވުމާއި ގޮށްޖެއްސެވުމުގެ އަހުލުވެރި ކަމުވޮށީންނެވެ. އަމީރު ހުރިހައިކަމެއް ހިންގަވަން ޖެހިވަޑައިގަންނަވާނީ މަޝްވަރާ ކުރައްވައިގެންނެވެ.\nކީރިތި ޤުރްއާނުގެ "وَأَمْــــرُهُــــمْ شُـــورَى بـَـيْــنَـهُــــمْ" (الشّـــورى: 38) މިމާތް އާޔަތުން ޝަރަޙަކުރެވޭގޮތުގައި މިއުންމަތުގެ މިޒާޖެއްކަމުގައި ނުވަތަ ޠަބީޢަތެއްކަމުގައި ވާންޖެހެނީ މަޝްވަރާކޮށްގެން ހުރިހައިކަމެއްވެސް ނިންމަމުން ގެންދިޔުމެވެ. ގޭތެރޭގެ ދިރިއުޅުމުން ފެށިގެން ވެރިކަމުގެ ދަރުބާރާ ހަމަޔަށެވެ. ޙަޔާތުގެ ހުރިހައިކަމެއްގައިވެސް ކީރިތި ޤުރްއާނުގެ މި ޙުކުމަށް ޢަމަލުކުރެވެމުން ދާންޖެހޭނެއެވެ. ނަމަވެސް މުސްލިމުން މިހާރު މިވަނީ މިމާތް އާޔަތުގެ ރޫޙު ހަނދާން ނައްތައިލައިފައެވެ. އިޖްތިމާޢީ މުޢާމަލާތުތަކުގައި ތަރުޖީޙު ދެނީ އެމީހެއްގެ ހިތްއެދޭ ގޮތަކަށެވެ.\nވަރަށްގިނަފަހަރަށް އަޅުގަނޑުމެންނަށް ފެންނަމުން މިދަނީ، ކީރިތި ޤުރްއާނާއި ޙަދީޘުގެ ތަޢުލީމުދޭ ދީނީ މަދަރުސާތަކުންވެސް ޤުރްއާނުގެ މި އަމުރުފުޅަށް ޢަމަލުކުރަމުން ނުގެންދާތަނެވެ. އެތަންތާނގެ އާމްދަނީއާއި ޚަރަދުގެ ހިސާބުތަކެއް އެތަންތާނގެ ބޯޑު މެންބަރުންނަކަށްވެސް ނުދެއެވެ. އެތަންތަނަށް ޚައިރާތާއި ޞަދަޤާތްދެއްވާ ހެޔޮކަމުގެ އަހްލުވެރީންވެސް އެކަން ބޭނުންފުޅު ވެދާނެއެވެ. ނަމަވެސް އެތަންތާނގައި މަޝްވަރާ މަޖިލީހެއް އޮންނަކަމެއްވެސް ނޯންނަކަމެއްވެސް ނޭނގެއެވެ.\nގުޅޭ ޓެގު ދީން އިސްލާމީ ތާރީޚު ދިވެހިރާއްޖޭގެ ތާރީޚު


ހާއްސަ މަޖިލީހުގެ މުސާރަ ދެން ބޭނުމެއް ނޫން: މާލޭ މެމްބަރު ނަޝީދު\nރައްޔިތުންގެ ހާއްސަ މަޖިލީހުން ލިބިވަޑައިގަންނަވާ މުސާރަ ދެން ބޭނުންފުޅު ނުވާ ކަމަށް މާލޭ މެމްބަރު މުހައްމަދު ނަޝީދު (ކާނަލް) ވިދާޅުވެއްޖެ އެވެ. ހާއްސަ މަޖިލީހުގެ އިއްޔެގެ ޖަލްސާގައި ވާހަކަ ދައްކަވަމ...\nހާއްސަ މަޖިލީހުގެ މ. މެމްބަރު ޝަފީގު ދުއްވާ ސައިކަލު އަންދާލައިފި\nހަވީރު ޑެއިލީ، 17 އޮކްޓޯބަރ 2006 00:00 17 އޮކްޓޯބަރ 2006\nރައްޔިތުންގެ ހާއްސަ މަޖިލީހުގެ މ. އަތޮޅުގެ މެމްބަރު އަހުމަދު ޝަފީގުގެ ސައިކަލުގައި ރޭ ފަތިހުގެ ވަގުތެއްގައި ރޯކޮށްލައި އެ ސައިކަލް އަންދާލައިފި އެވެ. މޯލްޑިވްސް ޕޮލިސް ސާވިސް މިއަދު ވިދާޅުވީ ޗާނދަނީމަ...\nއިސްމާއީލް ރަޝީދު މޯލްޑިވްސް މަނިޓަރީ އޮތޯރިޓީ (އެމް.އެމް.އޭ)ގެ އާ އިމާރާތުގެ ބިންގާ އެމްއެމްއޭގެ ބޯޑް މެމްބަރު އަދި މިނިސްޓަރު އޮފް ފޮރިންއެފެއާޒް އަޅުއްވައިދެއްވައިފި އެވެ. އެމް.އެމް.އޭގެ ނުވަ ބުރި...\nމަރިޔަމް އަނާ 24 މިނެޓު ކުރިން\nރިފާޢަތު 42 މިނެޓު ކުރިން\nމަރިޔަމް އަނާ 44 މިނެޓު ކުރިން


Moodhu goyyethaka'eku kurevunu thafaathu dhathuru\nރިޕޯޓު - މޫދުގޮއްޔެ\nޕަޑީ އިންޓަނޭޝަނަލް ވިމެންސް ޑައިވް ޑޭ ފާހަގަކުރުމުގެ ގޮތުން 40 ދިވެހި އަންހެން ޑައިވަރުން ޑައިވް ކުރި\nމިއީ ރާއްޖޭގައި މި ދުވަސް ފާހަގަ ކުރާ ހަތަރު ވަނަ އަހަރު\nމި އަހަރުގެ ހަަރަކާތުގައި ދެ ސަރަހައްދަކަށް ވަނީ ޑައިވްކޮށްފަ\nކ. މާލެ 20 ޖުލައި 2019 | ހޮނިހިރު 19:27 8,194\nމޫދުގޮއްޔެގެ ޕަޑީ އިންޓަނޭޝަނަލް ވިމެންސް ޑައިވް ޑޭ ގެ ޑައިވްގެ ބައިވެރިން - އާކައިވް\nޒަމާނުއްސުރެ ދިވެހިންގެ ތެރޭގައި ފިރިހެނުން ކުރާކަމެއްގެ ގޮތުގައި އޮތް ޑައިވިންގެ މަސައްކަތަކީ ފިރިހެނުންނެކޭ އެއްފަދައިން އަންހެނުންނަށް ވެސް ކުރެވޭނެ ކަމެއްކަން މޫދުގޮއްޔެތައް މިވަނީ ސާބިތު ކޮށްދީފައެވެ. ރާއްޖޭގެ އަންހެން ޑައިވަރުންގެ މެދުގައި އުފެދިފައިވާ އޮންލައިން ސޮސައިޓީއިން މިވަނީ ހަމަ އެކަނި އަންހެން ޑައިވަރުން ބައިވެރިވި ޑައިވްގެ ހަރަކާތެއް ނިންމާލާފައެވެ.\nޕަޑީ އިންޓަނޭޝަނަލް ވިމެންސް ޑައިވް ޑޭ ފާހަގަކުރުމުގެ ގޮތުން ބޭއްވި މި ހަރަކާތުގައި 40 ދިވެހި އަންހެން ޑައިވަރުން ވަނީ ބައިވެރިވެ ދެ ސަރަހައްދަކަށް ޑައިވް ކޮށްފައެވެ. ހަރަކާތުގެ ބައިވެރިން ވަނީ ހަމައެކަނި އަންހެން ޑައިވަރުންނާ އެކު މި ހަރަކާތް ކުރިއަށް ގެންދެވޭތީ ވަރަށް ހިތްހަމަ ޖެހޭކަމަށާއި އަންހެނުންނަކީ ކޮންމެ ކަމެއްވެސް ކުރެވޭ ފަދަ އެމްޕަވަރިން ބައެއްކަން މި ހަރަކާތުގެ ސަބަބުން އިހްސާސް ކުރެވޭ ކަމަށް ބުނެފައެވެ.\nޕަޑި އިންޓަނޭޝަނަލް ވިމެންސް ޑައިވް ޑޭ އަކީ ޕްރޮފެޝަނަލް އެސޯސިއޭޝަން އޮފް ޑައިވިންގް އިންސްޓްރަކްޓާރސް އިން ޑައިވިން އަކީ ހުރިހާ ޖިންސެއް އަދި އުމުރުފުރާއެއްގެ މީހުންނަށް ވެސް ކުރެވޭނެ ކަމެއްކަން ދައްކުވައި ދިނުމުގެ ގޮތުން 2015 ވަނަ އަހަރުން ފެށިގެން ފާހަގަކުރަމުން އަންނަ ދުވަހެކެވެ. ރާއްޖޭގައި މި ދުވަސް ފާހަގަ ކުރަން ފަށާފައިވަނީ 2016 ވަނަ އަހަރުއެވެ.\nމި ދުވަސް ރާއްޖޭގައި ފާހަގަ ކުރާތާ މިއަދަށް ހަތަރު އަހަރު ފުރޭއިރު މިއަދުގެ ޑައިވިން ހަރަކާތުގައި ބައިވެރިވި ޑައިވަރުންގެ ފުރަތަމަ މަންޒިލަކަށްވީ މިޔަރު ފަރެވެ. މިޔަރު ފަރާ ހަމައަށް ދެވޭނެ ވަގުތަކަށް ދަތުރުގެ ބައިވެރިން ތިބީ ކެތްމަދުވެފައެވެ. ކޮންމެ ބައިވެރިއެއްވެސް ބުނަމުން އައީ މިފަދަ ދުވަހެއް ފާހަގަ ކުރެވިގެން ދިއުން އެއީ ލިބޭ ވަރަށް ބޮޑު އުފަލެއްކަމުގައެވެ. ދުވަހުން ދުވަހަށް ޑައިވިން ކޯސްތައް ހަދައިގެން މިދާއިރާއަށް ނުކުންނަ އަންހެންކުދިންގެ އަދަދު ގިނަވާކަން ދަތުރުގެ ބައިވެރިން ވަނީ ހިއްސާކޮށްފައެވެ. އަދި ހާއްސަކޮށް ޕަޑީ އިންޓަރނޭޝަނަލް ޑައިވް ޑޭގެ ހަރަކާތްތަކުގައި ބައިވެރިވުމަށް ދުރާލާ ކޯސް ހަދައިގެން އައި ކުދިންގެ އަދަދުވެސް އިތުރުވެފައިވާ ކަމަށް ދަތުރުގެ ބައިވެރިން ވަނީ ފާހަގަކޮށްފައެވެ.\nމޫދު ގޮއްޔެގެ މި ހަރަކާތުގައި ހަރަކާތްތެރިވެފައިވަނީ ސެޓިފައިޑް ދިވެހި ޑައިވަރުންނެވެ. ޑައިވް އިންސްޓަރަކްޓަރުން އަދި ޑައިވް މާސްޓާރސް ހިމެނޭ މި ޕްރޮފެޝަނަލް ޓީމްގެ ބައިވެރިން ޑައިވަށް ތައްޔާރުވުމުގައި ދައްކާފައިވާ ފަރިތަކަމުން މިއީ އަންހެނުންނަށް ވެސް އެއްވެސް އުދަގުލެއްނެތި ކުރެވޭނެ ކަމެއްކަން ސާބިތުވެއެވެ. އަންހެނެއްގެ ހައިސިއްޔަތުން ފަހުރުވެރިކަމާ އެކު ފާހަގަކޮށްލަން ޖެހޭ ކަމަކީ މި ހަރަކާތް ހިންގުމުގައި އިސްކޮށް ހަރަކާތްތެރިވީ ޒޫނާ އާއި އަނާއަކީ ރާއްޖޭގައި ތިބި ތިން ކޯސް ޑިރެކްޓަރުންގެ ތެރެއިން ދެ ޑިރެކްޓަރުން ކަމެވެ.\nމިޔަރު ފަރަށް ޑައިވިން އަށް ދަތުރުގެ ބައިވެރީން ފުންމާލަން ތައްޔާރުވަމުން ދިޔަ އިރު ޑައިވްގެ ބްރީފިން އަރުވާފައިވަނީވެސް ކުޅަދާނަ ދިވެހި އަންހެން ޑައިވަރެކެވެ. ފާއިތުވި 25 އަހަރު ތެރޭގައި 10 އަންހެން ޑައިވް އިންސްޓްރަކްޓަރުން ޑައިވިން އަށް ނުކުމެފައިވާ އިރު މި އަހަރުގެ މިހާތަނަށް ތިން ޑައިވަރުން ވަނީ އިންސްޓްރަކްޓަރުންގެ ލައިސަންސް ހޯދާފައެވެ. މިޔަރު ފަރުގައި ޑައިވަރުންވަނީ ކަނޑު އަޑީ 45 މިނެޓް ހޭދަކޮށްފައެވެ.\nމިޔަރު ފަރުން އެރުމަށްފަހު ދަތުރުގެ ބައިވެރީން ދެން މިސްރާބުޖެހީ ޑައިވް ކުރަން ހަމަޖެހިފައިވާ ދެވަނަ ސަރަހައްދު ކަމަށްވާ ކުޑަ ގިރި އަށެވެ. 45 މިނެޓްގެ ޑައިވް ނިންމާލާފައި މައްޗަށް އެރިއިރު ޑައިވަރުންގެ މޫނު މަތިން ވަރުބަލި ކަމުގެ އެއްވެސް ނިޝާނެއް ފެންނާކަށް ނެތެވެ. ފެރީއަށް އެރުމާ އެކު ދައްކަން ފެށުނީ ދެވަނަ މަންޒިލަށް ދިއުމުގެ ވާހަކައެވެ. ފުރަތަމަ ފަހަރަށްވުރެ ގިނަ އިރު ދެވަނަ ފަހަރު ކަނޑު އަޑީގައި ހޭދަކޮށްލަން ބޭނުންވާ ވާހަކައެވެ.\nޕަޑީ އިންޓަނޭޝަނަލް ޑައިވެ ޑޭ ފާހަގަ ކުރުމުގެ އެންމެ ބޮޑު އެއްބޭނުމަކީ މަންމަ އިންނަށް މޫދަކޫ ބިރުވެރި ތަނެއްނޫންކަމަށާއި ދަރިން ގޮވާގެން އައިސް މަޖާ ކޮށްލުމަށް އެކަށީގެންވާ ރައްކާތެރި ތަނެއްކަން ދައްކާދިނުން ކަމަށް ޑައިވްގެ ބައިވެރިން ބުނިއެވެ. އަލަށް މި ދާއިރާއަށް ނުކުންނަށް ބޭނުންވާ ކުދިންނަށް މިހާރު ވަރަށް ބައިވަރު ފުރުސަތުތައް އެބަހުރި ކަމަށާއި ބޭނުންވާ ކޮންމެ ކުއްޖަކަށްވެސް މިކަން ކުރެވޭނެކަމަށް ހަރަކާތުގައި ބައިވެރިވި ޑައިވަރުން ވަނީ ބުނެފައެވެ.\nއެއްގަޑި އިރު ކަނޑު މަތީގައި ހޭދަ ކުރުމަށް ފަހު ޑައިވް ކުރުމަށް ހަމަޖެހިފައިވާ ދެވަނަ ސަރަހައްދަށް ޑައިވަރުން ފޭބިއެވެ. ކަނޑު އަޑީގައި ގަޑި އެއްހާއިރު ހޭދަ ކުރުމަށް ފަހު ބައިވެރިން ފެރީއަށް އެރީ ކާމިޔާބު ޑައިވް ދަތުރެއް ކުރިއަށް ގެންދެވުނު ކަމުގެ ޔަގީންކަމާއެކުއެވެ.\nމޫދު ގޮއްޔެއިން އިންތިޒާމްކޮށްގެން ކުރިއަށް ގެންދިޔަ މި ޑައިވިން ހަރަކާތުގައި ގިނަ ޒުވާން އަންހެން ކުދިންވަނީ ބައިވެރިވެފައެވެ. ޑައިވްގައި ބައިވެރިވި އެންމެ ހަގު ބައިވެރިޔާގެ އުމުރަކީ އެންމެ 17 އަހަރެވެ. އުމުރުން 10 އަހަރުން ފެށިގެން އޯޕަން ވޯޓާ ޑައިވިންގެ ސެޓްފިކެޓް ހާސިލް ކުރުމުގެ ފުރުސަތު ދިވެހި ކުޑަކުދިންނަށް މިހާރު ވަނީ ހުޅުވާޅެވިފައެވެ.\n"ސިންގަލް ޔޫސް ޕްލާސްޓިކް" ބޭނުން ކުރުން މަދުކުރުމަށް ވީހާވެސް ގިނަ ބަޔަކަށް އެންގުމުގެ ގޮތުން މި ހަރަކާތް ކުރިއަށް ގެންގޮސްފައިވަނީ ތިމާވެއްޓާ ރައްޓެހިކޮށް "ޒީރޯ ވޭސްޓް" ގެ އަޒުމުގައެވެ. ޑައިވް ނިންމާލުމަށް ފަހު މެންދުރުގެ ކެއުމަށް ޑައިވަރުން މިސްރާބްޖެހީ ކ.މާފުއްޓަށެވެ. މާފުށީގެ ގެސްޓް ހައުސް އަދި ރެސްޓޯރެންޓް ތަކުން ކެއުމުގެ ބަދަލުގައި ދަތުރުގެ ބައިވެރިންގެ ކެއުން އިންތިޒާމް ކުރުމުގެ ކަންތައްތައް ހަމަޖައްސާދިނީ މާފުށީގެ އަންހެނުންނެވެ. މިއީ މިކަމުން ކުރެވޭ ހަރަދަކީ އޭގެ ސަބަބުން އަންހެނުންނަށް ފައިދާ ކުރާނެ ހަރައްދެއްކަމުގައި ހެދުމަށެވެ.\nދަތުރު ނިންމާލުމަށްފަހު މާލެއަށް ޑައިވަރުން ފުރީ ޖެހިގެން އަންނަ އަހަރުގެ ޕަޑި އިންޓަނޭޝަނަލް ވިމެންސް ޑައިވް ޑޭ އަށް އިންތިޒާރުކުރަމުންނެވެ. އަޅުގަނޑުވެސް ދެން އަންނަ އަހަރުގެ ޑައިވް ހަރަކާތުގައި ބައިވެރިވުމުގެ ޝައުގު އުފައްދާފައެވެ. މޫދުގޮއްޔެތަކާއި އެކު ކުރެވުނު ދަތުރު ވަރަށް ވެސް ތަފާތެވެ.


Addu Tertiary Hospital Anna Mahu Hulhuvanee - Vaguthu\nއައްޑޫ ޓާޝަރީ ހޮސްޕިޓަލް އަންނަ މަހު ހުޅުވަނީ\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުން އައްޑޫގައި ތަރައްގީ ކުރަން ފެށި އައްޑޫ ޓާޝަރީ ހޮސްޕިޓަލް އަންނަ މަސް ތެރޭގައި ހުޅުވާނެ ކަމުގެ ޔަގީންކަން ހެލްތު މިނިސްޓަރު އަބްދުﷲ އަމީން ދެއްވައިފިއެވެ.\nއެ ޔަގީންކަން މިނިސްޓަރ އަމީން ދެއްވިކަން އިއުލާނުކުރެއްވީ، އައްޑޫ ސިޓީގެ މޭޔަރުގެ މަގާމަށް ކުރިމަތިލައްވާނެ ކަމަށް އިއުލާނު ކުރައްވާފައިވާ ރައްުޔިތުންގެ މަޖިލީހުގެ ހިތަދޫ ދެކުނު ދާއިރާގެ ކުރީގެ މެންބަރު އަލީ ނިޒާރެވެ.\nއޭނާ ފޭސްބުކްގައި ކުރެއްވި ޕޯސްޓެއްގައި ވިދާޅުވީ، އަންނަ ޑިސެމްބަރު މަހު ޓާޝަރީ ހޮސްޕިޓަލުގެ ހިދުމަތް ދޭން ފަށާނެ ކަމަށް ހެލްތު މިނިސްޓަރު ވިދާޅުވެފައިވާ ކަމަށެވެ. އެކަމުގެ ޔަގީންކަން އޭނާއަށް ދެއްވި ކަމަށް ނިޒާރް ވިދާޅުވިއެވެ.\n"މި އަންނަ ޑިސެމްބަރު މަސް ތެރޭ ހޮސްޕިޓަލްގެ ހިދުމަތް ދެެވެން ފެށޭނެ ކަމުގެ ޔަގީންކަން މިނިސްޓަރ ދެއްވި. މި ސަރުކާރާއި އެކު އައްޑޫ އަށް ކުރެވޭ އުއްމީދު ބޮޑު، މާޔޫސްވެ ނުލައްވާ". ނިޒާރް ވިދާޅުވިއެވެ.\nނޮވެމްބަރު 27, 2019 19:03\nމިސަރުކާރަކުން ވަކި މާގިނަކަންތަކެއް ތި އައްޑުއަކައް ނުކޮއްދޭނެ އަނެއްފަސްއަހަރައް ވޯޓް ލާންކާރިވީމަ އަނެއްކާވެސް އައްޑޫމީހުންގުބޯހައްދާނެ\nނޮވެމްބަރު 27, 2019 20:51\nހުރިހާޝުކުރެއް ހައްޤުވަނީ ގަދަކީރިތިވަންތަ ﷲސވ އަށެވެ. ތިޔަ މަސައްކަތަކީ ރޔ ގެ ބުރަ މިންނެތް މަސައްކަތެވެ. އައްޑޫ މީހުންނަކީ ކިޔަވައިގެން ތިއްބަސް ހާދަ ގުނބޯ ހެދޭ ބަޔަކަށްވީތީ ވ ހިތާމަ ކުރަމެވެ.\nނޮވެމްބަރު 27, 2019 21:16\nތިކަމެއްވެސް ކަލޭމެނަކައް ނުވާނެ ދެންވެސް ތިކަންކުރާނީ ހަމަޔާމީން\nނޮވެމްބަރު 27, 2019 23:44\nމިކޯ ނިޒާރު ސިއްހީވަޒީރު އެއި އެއްކޮށް ފޮޓޯ ނަގަފެއި ތެކަމުގެ ކްރެޑިޓް ނަގަމުން އެނީ. ވަރަށް ކެރިގެން އައްޑޫ ރައްޔިތުން އެކެހޭ ބެނަން. ތެހޮސްޕިޓަލަކީ މިސަރުކާރުގެ އެއްވިޔަސް ހިއްސާއް އޯގެން ކޮށްދިން ކަމަށްނުން.\nމިސަރުކާރުން ކެރާކަމަކީ، ޕާޓީއަށް ބައިއެޑާ ބަދަލު ދިނުން. ތެކަން ޔާމީން ނިކޮށްދިން އެއްތެއްނާ ތެތަން އޮންނެނެއި ބެޅައު ގުދަނަކަށް. މީދެއު ގުދަނަކަށް، މަދިރި ގުދަނަކަށް.\nނޮވެމްބަރު 28, 2019 00:10\nހުޅުވިދާނެ ވޯޓަށް ހުޅުވާފަހުރިތަނުން ކިހާވަރެއްގެ ހިދުމަތެއް ލިބެނީ ތަންތަން ހުޅުވާފަ ރަގަޅު ހިދުމަތެއް މީހުންބޭނުމީ\nނޮވެމްބަރު 28, 2019 08:42\nކިހިނެއް ކުއްލިއަކަށް ތާރީޚެއް ތިދިނީ. މަޖިލީހުން ސުވާޅުކުރީމާ ބުނީ ނޭނގެޔޭ. ކަލޭ ބުނެބަަލަ އެނގުނު ގޮތެއް. ކަލޭ ވެއްޖެއެއްނު އިސްތިއުފާ ދޭން އަވަހަށް. މިސްޓަރ ގޮންޖެހުން. އަންމަބޭ\nނޮވެމްބަރު 28, 2019 09:09\nއަންތަރިސްވެއްޖެ.! ތީ ކިތައްފަހަރު ހުޅުވާ ހޮސްޕިޓަލެއް. ސެޕްޓެމްބަރ ، އޮކްޓޯބަރ ، ނޮވެމްބަރ މަހުވެސް ހުޅުވާފި. އަދި އެކަކު މަޖިލީހުގަ ބުނި ހުޅުވޭނެ ދުވަހެއް ބުނަންވެސް ނޭގެޔޭ. ދެން މިކިޔަނީ ކީކޭތަ! އައްޑޫމީހުން ބޯކަލާ. އަނެއްކާ އަނގަ ތާހިރު ކަލޯ މިހިރަގެން ޑިސެމްބަރ މަހު ތިޔަހޮސްޕިޓަލް ހުޅުވަނީ އޭދޯ ހެލްމިނިސްޓަރަކީ. ؟\nނޮވެމްބަރު 28, 2019 09:13\nއިހަކައްދުއަހު އަޑޫ މީދޫދާއިރާ މެމްބަރު ތިޔަތަނާ ބެހޭގުތުން ވިދާޅުވީ ކީކޭ އައަްޑޫ ގޫބައްޑަމެން ހަނދާން އެބަހުރިތަ އަދިއެފަހުން ދެމަސްނުވޭ މިހާރު ސަރުކާރުން މިކިއަނީ އަންނަމަހު ހުޅުވަނީޔޯ އިނތިހާބައް ދެއްތޯ


Henbadhoo Zuvaanun Namaadhah Ahuluverikuruvumah Hiley Coffee - Vaguthu\nކެފޭ ސިކްސް ޒީރޯ\n"ފަތިސް ކޮފީ"ގެ ނަމުގައި ނ. ހެނބަދޫ "ކެފޭ ސިކްސް ޒީރޯ" އިން ހިލޭ ކޮފީ ދޭން ފަށައިފިއެވެ.\nކެފޭގެ ވެރިޔާ އިބްރާހިމް ރަމީޒް، 36، ބުނީ އެ ކެފޭއިން ހިލޭ ކޮފީ ދެމުން ގެންދަނީ އިރުއެރުމުގެ ކުރިން ފަތިސް ނަމާދު ކުރާ މީހުންނަށް ކަމަށެވެ. "ފަތިސް ކޮފީ މިއީ އާންމުން ފަތިސް ނަމާދަށް އަހުލުވެރިކުރުވުމަށް ހިންގާ ޕްރޮގްރާމެއް. ހާއްސަކޮށް ޒުވާނުން" ޕްރޮގްރާމުގެ މަގްސަދު ކިޔައިދެމުން ރަމީޒު ބުންޏެވެ.\nފަތިސް ނަމާދަށް ފަހު ހެނދުނު އިރުއެރުމުގެ ކުރިން ހިލޭ ކޮފީ ލިބޭ މި ޕްރޮގްރާމު ހިންގާތާ ހަފްތާއެއް ވެފައިވާއިރު، މިކަމުގައި ގިނަ ބައެއްގެ ތަރުހީބު ލިބެމުންދާކަން އިބްރާހިމް ރަމީޒް ފާހަގަ ކުރިއެވެ. "ވަރަށް ވަރަށް ތަރުހީބު ލިބޭ. މީގެ ކުރިން އެންމެ މޭޒެއްގައި ހަމީހުން ވަރު ތިބެނީ، މިހާރު ކެފޭގެ ތިރީގައި ހުންނަ ހަތަރު މޭޒު ފުރިގެން ކެފޭގެ މައްޗަށް ވެސް އެގަޑިއަށް މީހުން އަރާ ތިބޭ" ރަމީޒް ބުންޏެވެ.\n'ކެފޭ ސިކްސް ޒީރޯ' ތެރެއިން\nކެފޭގެ މެނޭޖަރ އަހުމަދް ހަސަން ބުނީ ޒުވާނުން ނަމާދަށް އަހުލުވެރިކުރުމުގެ މަގްސަދުގައި ކުރިޔަށް ގެންދާ ފަތިސް ކޮފީ ޕްރޮގްރާމުގައި ކޮންމެ ދުވަހަކުވެސް ނަސޭހަތެއް ދޭކަމަށާއި، ކޮފީގައި އެންމެން ގުޅިގެން ރަށުގައި މިވަގުތު ކުރިމަތިވެފައިވާ ދަތި ކަންކަމާއި ގުޅޭގޮތުން މަޝްވަރާކޮށް އެކަންކަމަށް ހައްލު ހޯދަން މަސައްކަތް ކުރަމުން ދާކަމަށެވެ. އަދި "ފަތިސް ކޮފީ"ގައި ރިސޯޓުގައި މަސައްކަތް ކުރާ މީހުންވެސް ޒޫމް މީޓިންގް ނުވަތަ ވީޑިއޯ ކޯލް މެދުވެރިކޮށް ދަނީ ބައިވެރިވަމުންނެވެ.\nއަހުމަދް ހަސަން ބުނީ ފަތިސް ކޮފީގައި ބައިވެރިވުމުގެ ފުރުސަތު އަންހެނުންނަށް ވެސް އެބައޮތް ކަމަށެވެ. އަދި ކޮފީ ބޯންދާ އަންހެނުންނަށް ވަކިން ޖާގައެއް ހެދުމުގެ މަސައްކަތް ވަރަށް އަވަހަށް ފަށާނެކަމަށް ބުންޏެވެ.\nތަފާތު ވައްތަރުތަކުގެ ކޮފީގެ އިތުރުން ކޮފީ ނުބޯ ފަރާތްތަކަށް ލެމަންޓީ ބުއިމުގެ ފުރުސަތު ވެސް "ފަތިސް ކޮފީ" ޕްރޮގްރާމުގެ ތެރެއިން ވަނީ ހުޅުވާލެވިފައެވެ.\n'ކެފޭ ސިކްސް ޒީރޯ' ބޭރުން ނަގާފައިވާ ފޮޓޯއެއް\n"ކެފޭ ސިކްސް ޒީރޯ"އިން ކުރިޔަށް ގެންދާ ފަތިސް ކޮފީ ޕްރޮގްރާމަށް ބޮޑު ސަމާލުކަމެއް ލިބިފައިވާއިރު މިކަމުގައި ރަށު ކައުންސިލުގެ އެއްބާރުލުން ވެސް ލިބޭ ކަމަށް އަހުމަދް ހަސަން ފާހަގަ ކުރިއެވެ.\nރަމީޒަކީ މީގެ ކުރިންވެސް މީހުންނަށް ހިލޭ ކޮފީ ދިން މީހެކެވެ. ރަމީޒް ބުނީ ކުޑަ ހަޓެއް ހަދައިގެން އެތަނަށް އަންނަ ކޮންމެ މީހަކަށް ވެސް ހިލޭ ކޮފީ ލިބޭނެ އިންތިޒާމް 11 އަހަރުވަންދެން ހަމަޖައްސާފައިވާކަމަށެވެ. އޭނާގެ ކެފޭއަކީ ހެނބަދޫގައި ހުންނަ ހަމައެކަނި ކެފޭއެވެ. ރަމީޒް ބުނީ ކެފޭ ހުޅުވީ ރަށުން ބޭރުން އަންނަ މީހުންނަށް ދަތިތަކެއް ހުރުމުންނާއި އެކު ރަށުގެ ގިނަ ބައެއްގެ އެއްބާރުލުން ލިބިގެން ކޮފީ އާއި އެކު ހެދިކާ ލިބޭނެ އިންތިޒާމެއް ރަސްމީކޮށް ހަމަޖެއްސުމުގެ ވިސްނުމުގައި ކަމަށެވެ.\nރަމީޒަކީ އަބަދުވެސް މީހުންނަށް އެހީތެރިކަން ފޯރުކޮށްދޭން ބޭނުންވާ މީހެކެވެ. އެގޮތުން އޭނާ ވަނީ ނ. މިލަދޫ މޮނިޓަރިންގްއަށް ލައިފައި ވަނިކޮށް ކާޑުގެ ބާވަތްތަށް ވެސް ހިލޭ ފޯރުކޮށްދީފައެވެ.\nޖޫން 4, 2021 12:37\nއައްމަޑޭ އެއްކަލަ ޓްރޭނިންއިން ރަނގަޅު އެއްޗެއް ދަސްކުރީދޯ.. އެ ސެޓްފިކެޓްއަަކީ ވަރަށް ވަރުގަދަ އެއްޗެއް.. ޖޭމްސް އެކަޑެމީން ތިކުރާ މަސައްކަތަށް ދޭންޖެހޭ އެއްބާރުލުން އަބަދުވެސް ލިބޭނެ.\nޖޫން 4, 2021 13:22\nމާޝާﷲ..... ވިޔަފާރީގައި ބަރަކާތް ލައްވާށި....


Nasheed Minivan Kuran Majilis Ah Garaareh Hushahalhan Ninmaifi - Vaguthu\nނަޝީދު މިނިވަން ކުރަން މަޖިލީހަށް ގަރާރެއް ހުށަހަޅަން ނިންމައިފި\nކުރީގެ ރައީސް މުހައްމަދު ނަޝީދު، މިނިވަން ކުރުމަށް އެދި މާދަމާ މަޖިލީހަށް ގަރާރެއް ހުށަހެޅުމަށް އިދިކޮޅު ކޯލިޝަނުން ނިންމައިފި އެވެ.\nއެޤަރާރު ހުށަހެޅުމަށް މިހާރު 42 މެންބަރަކު ވަނީ ސޮއި ކުރައްވާފައެވެ.\nއޮކްޓޯބަރ 24, 2018 00:14\nމަޖިލީޖުންބާ އޭނާއަށް ހުކުމް އިއްވީ ބަލަގަ އޭނާއަށް ހުކުމް އިއްވި ތަނައް ދޭބަަލަ އެއީ ސްޕްރީމް ކޯޱް އެތަނައްދާން ލަދުގައްނަނީތަ؟؟\nއޮކްޓޯބަރ 24, 2018 00:27\nތިޔަ ބުނާ ހައްގަކީ ކޮބައިބާ ، އަބްދުﷲ ގާޒީއަށް އިންސާފު ލިބި ނިމުނީބާ މަވެސް ވޯޓްދިނީ އިންސާފުގެ މަގަށް ކަމަށް ބުނީމަ ދެން ސަލާން މިނިމުނީ އިއްޒަތްތެރި އަބްދުﷲގަޒީގެ ހައްގައް ތިވީ ބޭ އިންސާފު އަންނި ދޫކުރެވިގެން ނުވާނެ އެއީ ހުކުމުން ތަންކޮޅެއް ފުރިހަމަކުރުމަށްފަހު ފިލިމީހެއް ، އެއަށްވުރެ ކާނަލް ނާޒިމް މިނިވަންކުރުން ހައްގު އެއީ އަންނިއަށްވުރެ ގިނަ ހިދުމަތް ގައުމަށް ކޮށްދެއްވި ލީޑަރެއް ރައްޔިތުންގެ ހިތްތަކުގެ ލޯބީ ހޯދި ލީޑަރެއް ސިޔާސީ އަދި ލީޑަރޝިޕްގެ ގޮތުން ނާޒިމްއާ ވާދަކުރެވޭނެ މީހަކު އަދި ނެތް.\nޢިމްރާން. ކަލެޔަށް އެމްޑީޕީ އަކީ ކޮނބަޔެއްކަން ނޭނގި ހަމަ ވޯޓު ދިނީ. ޜުފިޔާކޮޅެއް ދިނީމަ ވޯޓުލާފަ ދެން އައްޕަޗޭ ކިޔާނެ ކަމެއްނެތް.\nއޮކްޓޯބަރ 24, 2018 00:31\nމަޖިލީހަކައްނޫން ދާންވީ ސްޕްރީމް ކޯޱައް އެތަނުން ހުކުމް ކުރީ!!!!\nއޮކްޓޯބަރ 24, 2018 00:47\nނަސީދަކީ ކުށްވެރި އެއް އެންމެ ކުށްވެރިޔަކު މިނިވަންކުރަން މަޖިލީހުން ގަރާރެއް ފާސްކުރުމަކީ ގާނޫނުއަސާސީގެ 17 ވަނަ މާއްދާ އާ 20 ވަނަ މާއްދާ އާ ހިލާފުވާކަމެއް. ވީމާ މަޖިލީހުން ފާސް ކުރިޔަސް ކޯޓަކުން ނިންމިޔަސް ގާނޫނުއަސާސި އާ ހިލާފު ކޮންމެ ނިންމުމަކީ ބާތިލް ނިންމުމެއް .ގާނޫނުއަސާސީގެ 133 ގެ ޅ ގެ ދަށުން އެގަރާރަށް ނުވަތަ އެ ނިންމުމަކަށް ދަވްލަތުން އަމަލުކުރާކަށެއް ނުޖެހޭނެ.\nއޮކްޓޯބަރ 24, 2018 01:08\nގައުމުގެ މުއައްސަސާތައް ލާރިޔައް ވިކިހުސްވެއްޖެ މެމްބަރުންފަދައިން..ﷲމިގައުމުގެ ރައްޔިތުން ޖާހިލުކަމުންސަލާތްކުރައްވާނދޭވެ.\nހުންނަން ޖެހޭނީ ޖަލުގޮޅީގަ މަށްސަލަ ވަރަށް ސާފު\nއޮކްޓޯބަރ 24, 2018 01:23\nޢެއީ ހުސއ ބައިސާ ނުކެރޭނެ އަންނާކަށް\nއޮކްޓޯބަރ 24, 2018 04:45\nޤަރާރަކުން މިނިވަންކުރެވޭތަ؟ މަށަށް ފެންނަނީ ހުރިހާ ކޯޓުތަކެއް އުވާލާފަ ޕާލިމަންޓާ އެކަންކަން ހަވާލުކުރަން. ކައިވެނީގެ ކަންކަމާ ވަރިވެސް ގަރާރަކުން ނިންމައިދޭތޯ ޕާލަމެންޓަށް ދިއުން ފެނޭ.\nއަަހަރެމެންގޯތި ކުއްޖަކުވެސް ޖަލުގަވެއްޖެ. އެކުއްޖާ މިނިވަންކުރަންވެސް މަޖިލީހަށް ވައްދައިދީ. އިންސާފަކީ ކޮބާ؟\nގަރާރަކުން ރައީސް ކަންވެސް އަދި ދޭނެެ\nއޮކްޓޯބަރ 24, 2018 08:08\nމީހަކަށް ދައުވާ ކޮށްބަހައްޓާފައި އެދައުވާ ނަގައި އެހެން ގާނޫނީ ހަމައެއްގެނެސް އެއިން ދައުވާކޮށް ހުކުމްކުރުމަކީ އަދުލުގެ ނިޒާމާއި ޚިލާފު ކަމެއް ވީމާ މި މަފަދަ ކޮންމެ މައްސަލައެއްވެސް ސުޕްރީމް ކޯޓުން ބަލައި އިންސާފު ހޯދޭނެ ކަމުގައި ދެކެން\nއިންސާފާއި މިނިވަންކަމުގެ "އިހްސާސް" މިހާރު އެބަ ކުރެވޭ. އެންމެ މަތީ ކޯޓުން ކޮށްފަ ހުންނަ ހުކުމް އުވާލަން ހުށަހަޅަން މިޖެހެނީ މަޖިލީހަށް. ވަރަށް ފައްކާ، ވަރަށް ޤާނޫނީ، ވަރަށް އިންސާފުވެރި. ތިވަރެއް ނެތް. ތީ ނޫޅެވިގެން މިއުޅޭ ގޮތަކީ. ތީ ބޭނުންވާ ގޮތަކީ. ތީ އިންސާފުވެރިން ކަންތައް ކުރަންވީ ގޮތަކީ. ތީ ގާނޫނުގެ ތެރެއިން ކަންތައް ކުރުމަކީ. ސާބަހާއި އައްސަރިބަސް ރައްދު ކުރަން. ހުވާ ކުރީމަ ދެނަކާ ދެނެއްވެސް ނޯންނާނެ. އެމީހަކާ އެމީހެއް. ވަރަށް ފައްކާ. ކެކެކެކެކެ\nއޮކްޓޯބަރ 24, 2018 08:10\nނަޝީދު ވިޔަސް ކުށްކުރީމަ އެއޮތީ ހުކުމް ކޮށްފަ އަދި ނަޝީދު ވަނީ އެއަކީ އޭނާ ކުރި ކަމެއްކަމަށް އެއްބަސްވެފަ..ދެންހަމަ މި މީހުންގެ މީހަކު ވެރިކަމަށް ހޮވުނީމަ އެވީ މި މީހުންގެ އެންމެން ދޫކޮށްލަން ނޫނީ މިނިވަންވީ އެކަމް މިމީހުންނޭ ބުރިޔަށް ބާރުލާފަ މިކިޔަނީ އިންސާފޭ..އަންނި މިނިވަން ވަންޔާ ރާއްޖޭގެ އެއްވެސް ޖަލެއްގަ ކުށްވެރިންނެއް ނުތިބޭނެ.. އަންނި މިނިވަން ކުރަން ގަރާރު ހުށަހަޅައިގެން މިނިވަންވަންޔާ ޖަލު ތަކުގަ ތިބި އެންމެންވެސް މިނިވަން ކުރެވޭނެ ގަރާރާ އެހެން އެއްޗަކާ ހަދައިގެން..\nއޮކްޓޯބަރ 24, 2018 08:13\nސްޕްރީމް ކޯޓްގެ ހުކުމެއް މަޖިލީހުން ބާތިލް ކުރެވޭނަނަމަ ދެން އަދުލު އިންސާފު ގާއިމް ކުރަން ކޯޓް ހަދައިގެން އުޅުމުގެ ބޭނުމެއްނެތް.\nއޮކްޓޯބަރ 24, 2018 08:18\nތީ ކިބިގަސްދޮށުގެ ދައުލަތަށް ނަގަން މަޖްލިހުގެ ކައިރީ މަގުމަތީގައި އެމްޑީޕީން ނެރުނު ޤަރާރު ތަކުރާރުކުރުން. ގޮތް ހުސްވުން ނުވަތަ އތަށް ގޮވުން ނުވަތަ މޮޔަވުންވެސް ބުނެވިދާނެ. ތިއަށވުރެ ބުރަދަން ހުންނާނެ އެމްޑިޕީ ކޮންގްރެސްއިން ގަރާރެއް ނެރުނަސް.\nއޮކްޓޯބަރ 24, 2018 08:23\nޤަރާރުލާކަށްނުޖެހޭނެ ޤާސިމުކައިރީ ބުނެލާފަ ޚޯޓަށް ވައްޓާލާ ހުދު ކާފޫރަށް ހަދާލާނެ.\nއޮކްޓޯބަރ 24, 2018 08:25\nނަޝީދަކީ ކުށްވެރިއެއް ކުރެއްވިކުށް އުޅުއްވާގޮތުން ތަންފީޒްނުވާފަރާތެއް ކުށްވެރިއެއް\nމިނިވަންކުރަން ގަރާރެއްހުށަހަޅުއްވާއިރު ދެންތިބި ކުށްވެރިން މިނިވަންކުރަން ގަރާރެއް\nހުށާނާޅޫއްވަނީ ކީއްވެތޯ؟ ގާނޫނުގެ ކުރިމަތީގައި ހުރިހާ ފަރާތްތައް ހަމަހަމަނުވަނީތޯ؟\nދެންތިބި ކުށްވެރިންނަކީވެސް ހަމައިންސާނުން\nއޮކްޓޯބަރ 24, 2018 08:30\nތިއީ ކުރާނެކަމެއް މަޖިލިހުގައި ނެތުމުން ކުޑަކުދިން އަތިރިމަތީގައި ބަތްކައްކާ ކުޅޭ އުސޫލުން ކުޅިވަރުކުޅުމަށް ހުށައަޅާ ބޭގަރާތެއްދޯ\nތިގަރާރަށް ޖޭޕީ މެމްބަރުންނާއި ގާސިމުވެސް ވޯޓު ދޭނެތަ\nއޮކްޓޯބަރ 24, 2018 08:31\nނަޝީދު އެކަނިނޫން މިނިވަންކުރަންވީ ޖަލުގަތިބި ހުރިހާކުއްވެރިން.\nއޮކްޓޯބަރ 24, 2018 08:32\nތިއީ ސަރުކާރު ބަހާލުމުގެ ކުރިން ކޯލިސަނުގައި ހިމެނޭ ޕާޓީތައް ވަކަރަށް ޖަހާލުމަށް ކުރާ ކަމެއް.\nތިގަރާރަށްފަހު ޖީއެމް އާރަށް އެއާރޕޯޓް ދިނުމަށް އަދި އައު ހޮސްޕިޓަލް އިންޑިޔާގެ ކޮންމެވެސް ފަރާތަކަށް ދިނުން ފަދަ ހުރިހާ ކަމަކަށް ގަރާރުތައް ހުށަ އަޅާނެ ތިއީ ފެށުމެއް\nއޮކްޓޯބަރ 24, 2018 08:47\nމަޖްލީހަކީ ކުއްވެރިން މިނިވަންކުރާ ތަނެއްތަ\nއޮކްޓޯބަރ 24, 2018 09:01\nޤަރާރަކުންވިއަސް ކޯޓަކަށް ލިޔަސް މިހާރު ތިޔަކަން ނުވާނެ އެއްވެސް ގޮތެއްނެތް. މީދޯ ނުލިބިގެން ތެޅިއެރުވި އިންސާފު؟ މަތްކަލާކޯ ރާއްޖެއެއްނެތް.\nއޮކްޓޯބަރ 24, 2018 09:17\nމަޖިލިހަކީ ކުއްވެރިންމިނިވަންކޮއް ކުއްވެރިއެއްކަމަންކަޑައަޅާ ތަނެއްކަމެންމީގެކުރިޔަކުންނޭގެ\nމަޖިލިހަށް ހުށައަޅާ ގަރާރުކުން ފާސްދެއްވަންވީނު 17 ނޮވެމްބަރ 2018 އިން ފެށިގެން ރާހްޖޭގައި ވެރިކަކުރީ ކެނެރީގޭ މުޙައްމަދު ނަޝީބުކަމުގައި އަދި އެމުއްދަތުގައި ރާއްޖެ ހޯދި ތަރައްގީގެ އަގުވަޒަން ކިރުމުގެ ގޮތުން އިސްލީ މަރުކަޒު އެމަނިކުފާނަށް ވެދުމަށް އަރުވަން ފެންނަކަމަށް\nއޮކްޓޯބަރ 24, 2018 12:56\nރޯމާދުވާލު ބަލަން ތިބެފަ. ގައުމު ފަނާކުރަން 136000 މީހުން ވޯޓު ދިނީމަ ދެން ވާނީ ފަނާ.\nއޮކްޓޯބަރ 24, 2018 13:24\nސޭޓާއި އެކީ ކޮފީއަކަށް ޖައްސާލަބަލަ، މައްސަލަ ހިަންދާލާނެ.


Ranbir adhi Alia ge kaiveni mimahu 14 gai, thayyaareethah kuriyah - One Online\nރަންބީރު އަދި އާލިއާ ---\nރަންބީރު އަދި އާލިއާގެ ކައިވެނި މިމަހު14 ގައި، ތައްޔާރީތައް ކުރިޔަށް\nބޮލީވުޑްގެ މަގުބޫލު ބަތަލުން ކަމަށްވާ ރަންބީރު ކަޕޫރާއި އާލިއާ ބަޓްގެ ކައިވެނީގެ ވާހަކަތައް ދެކެވެމުންދާތާ އަހަރުތަކެއްވަނީ ވެފައެވެ. މި އިންތިޒާރަށް މިހާރު މިވަނީ ނިމުން އައިސްފައެވެ. މިދެލޯބިވެރިންގެ އާއިލާއިން މިވަނީ މިމަހު ދެމީހުންގެ ކައިވެނި ކުރެވިގެންދާނެކަން ޔަގީންކޮށްދީފައެވެ.\nއާލިއާގެ ބޭބެ ރާހުލް ބަޓް އީޓައިމްސް އަށް ދިން އިންޓަވިއުއެއްގައި ބުނީ ކައިވެންޏަށް އޭނާއަށް ދައުވަތު ލިބިފައިވާކަމަށެވެ. "ކައިވެނީގެ ހުރިހާ ހަފުލާއެއްގައި އަހަރެން ހުންނާނަން." ރާހުލް ބުނެފައިވެއެވެ.\nއާލިއާ އޭނާގެ ބައްޕަ މަހޭޝް ބަޓް އަދި ބޭބެ ރާހުލް ބަޓްއާއެކު ---\nއާލިއާގެ ބޮޑުބޭބެ ރޮބިން ބަޓް އިންޑިއާ ޓުޑޭއަށް ދިން އިންޓަވިއުއެއްގައި ބުނީ މިމަހު 14ގައި މި ކައިވެނި ކުރެވިގެންދާނެކަމަށެވެ. މެހެނދީ ހަފުލާ އޮންނާނީ މިމަހު 13ގައި ކަމަށްވެސް އޭނާ ބުންޏެވެ. ބައެއް ރިޕޯޓްތައް ބުނާ ގޮތުގައި މިދެބައިވެރިންގެ ފަރާތުން ތާޖް މަހަލް ޕެލެސް ހޮޓެލްގައި މިމަހު 17ގައި ބޮޑު ރިސެޕްޝަނެއް ބާއްވަންވެސް ވަނީ ހަމަޖައްސައިފައެވެ.\nރަންބީރު އަދި އާލިއާގެ ފަރާތުން ރަސްމީކޮށް ކައިވެންޏާ ގުޅޭގޮތުން އެއްވެސް ބަހެއް މިހާތަނަށް ލިބިފައި ނުވާއިރު ރަންބީރުގެ މަންމަ ނީތޫ ކަޕޫރު ވަނީ އެ ކައިވެންޏާ ގުޅޭ ވާހަކަތަކާއި އޭގެ އުފާތައް އެންމެންނާ ހިއްސާކުރަން ބޭނުންކަމަށް ބުނެފައެވެ. ނަމަވެސް ދަރިން ބޭނުންވަނީ ސިއްރު ކުރަން ކަމަށްވާތީ އޭނާއަށް ކައިވެންޏާ ގުޅޭ ވާހަކަތައް ހިއްސާ ނުކުރެވޭނެކަމަށް ވަނީ ބުނެފައެވެ.\nއާލިއާ އާއި ރަންބީރު ރައްޓެހިވެގެން އުޅޭތާ ފަސްއަހަރުވަނީ ވެފައެވެ.\nޕްރިޔަންކާ ޗޯޕްރާ، ފަރުހާން އަޚްތަރު އަދި އެހެން ބައެއް ފަރާތްތަކުން ސެންޓު އިޝްތިހާރަކަށް ފާޑުކިޔައިފި\nކެޓްރީނާ އަނެއްކާވެސް ކޮވިޑް-19 އަށް ޕޮޒިޓިވް ވެއްޖެ\nއިންޑިއާގެ މަޝްހޫރު ލަވަކިޔުންތެރިޔާ ކޭކޭ މަރުވެއްޖެ\nޝާހްރުކް ހާންގެ ގޭގައި 12 ޓީވީ ހުރޭ!


Dheewaana2(27 vana bai) – adduLIVE\nދީވާނާ2( ހަތާވީސްވަނަބައި)\nFeb 09, 2019, 08:37 ޝައިން\n" އައިމް ސޮރީ އާން….އައިމް ރިއަލީ ސޮރީ…" ކުއްލިއަކަށް އާއިންގެ ގައިގާ އޮޅުލައިގެންފައި ޝައުން ރޯންފެށިއެވެ. އާއިން ޝައުންގެ އިސްތަށިގަނޑުގައި ފިރުމާލިއެވެ. މިވަގުތު ޝައުން ދުރުކުރާކަށް އޭނާވެސް ބޭނުމެއްނުވިއެވެ. ޚުދު އޭނާވެސްހުރީ މީހެއްގެ އެހީއަށް ބޭނުންވެފައެވެ. އާއިންގެ ހިމާޔަތް ލިބުމުން ޝައުން ހިތްފުރޭންދެން ރުޔެވެ. އާއިންވެސް ޝައުން ހުއްޓުވާކަށް މަސައްކަތެއް ނުކުރެއެވެ. ކަރުނަޔަކީ ހިތަށް ލުއިކަން ގެނެސްދޭ އެއްޗެއްކަން ޚުދު އޭނާއަށްވެސް އެނގެއެވެ.\nރޮއެ ރޮއެ ހިތްފުރޭ ވަރުވުމުން ޝައިން އޭނާގެ ރުއިން ހުއްޓާލިއެވެ. އާއިންގާތު ކިތަންމެ ވާހަކައެއް އޭނާ ބުނަން ބޭނުމެވެ. އާއިންގެ ދަރިފުޅު މަރުވީ އޭނަ ސަލާމަތްކުރަން ފަރަހަނާޒް އުޅުމުން ކަމުގައިވެސް ބުނަން ބޭނުމެވެ. ނަމަވެސް އޭނާއަށް އެހައި ހިތްވަރެއް ނުލިބުނެވެ. އެކަން އެނގުމުން އާއިންއާއި އާއިލާގެ އެހެންމީހުންވެސް އޭނާދެކެ ރުޅިއަންނާނެވަރު ހިތަށް އެރުމުން އެވާހަކަ ބުނަން އޭނާއަށް ނުކެރުނީއެވެ.\n" އެދުވަހު ޕާކަށްދާން ނުދެވުނު ނަމައޭ މިހާރު ހިތަށްއަރާ…" ކަރުނަ ފުލެލަމުން ޝައުން ބުނެލިއެވެ.\n" ދެން އެވާހަކަ ހުއްޓާލާ….ހިނގާ ކޮފީއެއް ބޯލަންދާން.." ޝައުން ހަމައަކަށް އެޅުމުން އާއިން އެދުނެވެ. ޝައުން ފާޚާނާއަށް ވަދެ މޫނުދޮވެލައިގެން ބޭރަށް ނުކުތްއިރު އާއިން ކޮފީ ތައްޔާރު ކުރަނީއެވެ.\n" އާދޭ….މިހާރު ނިމުނީއޭ މި…" ޝައުން ފެނުމުން އާއިން ބުނެލިއެވެ. ދެމީހުން އެކުގައި ކޮފީބޯން ތިބިއިރު، ގިނަ ވަގުތު ޝައުން އިނީ ހިމޭނުންނެވެ. އާއިން ޝައުންގެ ކިޔެވުމާއި ބެހޭގޮތުން ސުވާލުކޮށް ހެދިއެވެ. ދުވަސްތަކަކަށްފަހު ދެމީހުން އެކުގައި ވަގުތުކޮޅެއް ހޭދަކުރެވުމުން ދެމީހުންގެ ހިތަށްވެސް ހަމަޖެހުމެއް ލިބުނެވެ.\nދުވަސްތައް އެގޮތުގައި ފާއިތުވަމުން ދިޔަވަރަކަށް އާއިންގެ އިންތިޒާރު ދިގުވަމުންދިޔައެވެ. އީމާންކަން ހިތުގައި ކިތަންމެ ވަރުގަދަ ނަމަވެސް އިންސާނުންނަކީ އެބައިމީހުންގެ ޒާތުގައި ބަލިކަށި ބައެކެވެ. ކޮންމެ ޖަޒްބާތަކާއެކު ބެހިގެންދާ ބައެކެވެ. އެހެންކަމުން ފަރަހަނާޒް ހޭނާރާ ގިނަދުވަސްވީވަރަކަށް އާއިންގެ ހިތުގައިވެސް މާޔޫސްކަމާއި ހާސްކަން އިތުރުވަމުން ދިޔައެވެ. އެހެންކަމުން ފަރަހަނާޒްގެ ހަނދާންތަކުން ހިތަށް ލިބޭ ތަކުލީފު ލުއިކުރުމަށްޓަކައި އޭނާ ޝައުންއާއެކު ގިނަ ވަގުތު ހޭދަކުރަންފެށިއެވެ. އާއިންއަށްވެސް އެކަމުން ހިތްހަމަ ޖެހުމާއި އުފާވެރިކަން ލިބެއެވެ. އޭނާގެ ހިތުގެ ތަކުލީފުތައް ލުއިވެއެވެ. ނަތީޖާއަކަށްވީ އެދެމެދުގައި ހީނަރުވެފައިވާ ގުޅުން އަނެއްކާވެސް ރަނގަޅުވާން ފެށިއެވެ. ބޭއިޚްތިޔާރުގައި ނަމަވެސް ޝައުންއާމެދު އާއިންއަށް ކުރިއެކޭ އެއްގޮތަށް ގާތްކޮށް ކަންކަ ކުރެވެން ފެށިއެވެ. މިއަދު ޝައުންގެ އެހީތެރިކަން ނުލިބޭނަމަ، އޭނާ ޑިޕްރެޝަންއަކަށްވެސް ދިޔައީހެވެ.\nއެކަމުގެ ސަބަބުން ޝައުންގެ ހިތަށް އުފާވެރިކަން ލިބުނު ނަމަވެސް ހަމައެވަރަށް އެހިތް ބިރުވެސްގަތެވެ. އޭނާ ކިތަންމެ ވަރަކަށް އަމިއްލަ ނަފްސަށް ވިސްނައިދޭން އުޅުނު ނަމަވެސް އާއިންއަށްޓަކައި އޭނާގެ ހިތުގައިވާ ލޯތްބަށް ކުޑަވެސް ބަދަލެއް އައިސްފައެއް ނުވެއެވެ. އެހެންކަމުން އާއިންގެ ގާތްކަން ލިބެންފެށުމުން އަނެއްކާވެސް އޭނާގެ ހިތް އާއިންއަށް ލެނބެންފެށިއެވެ. އާއިންއާއެކު ގިނަ ވަގުތު ހޭދަކުރަން ބޭނުންވިއެވެ. ވޭތިވެދިޔަ ދުވަސްތަކުގައި އާއިން އޭނާއާ ދުރުވުމުން ޚުދު އޭނާވެސްވަނީ އާއިންއާ ނުލައި އުޅެން އާދަކޮށްފައެވެ. ނަމަވެސް އަނެއްކާވެސް އާއިންގެ ގާތްކަން ލިބެންފެށުމުން އޭނާގެ ހިތް އެކަމަށް ފަރިތަވެ، އާއިން ގެއްލިއްޖެނަމަ އެހިތަށް ދެން ލިބޭތަކުލީފު ކުރިއަށް ވުރެވެސް އިތުރުވެގެން ދާނެކަން އޭނާއަށް އެނގެއެވެ.\nފަރަހަނާޒް އެއީ އާއިންއާ އެކަށީގެންވާ މީހެއްނޫންކަމުގައި ކުރިން އޭނާ ބުނަމުން އައިނަމަވެސް، އެއީ ކޮންމެ ފިރިހެނަކު އެދޭނެފަދަ ރަނގަޅު ކުއްޖެއްކަން މިހާރު އޭނާއަށް ގަބޫލު ކުރެވެއެވެ. ނޫންނަމަ ފަރަހަނާޒްގެ ސަބަބުން މުޅި އާއިލާ ފުންހިތާމައަކަށް ނުވެއްޓޭނެއެވެ. އެހާދިސާގެ ފަހުން އޭނާއަށް ޚުދު އޭނާގެ މަންމަ މޫނުންވެސް އުފާވެރިކަމެއް ނުފެނެއެވެ. އާއިންގެ އާއިލާގެ އިތުރުން އޭނާގެ އާއިލާވެސް އެކަމުގެ ހިތާމަކޮށް ފަރަހަނާޒްގެ ރަނގަޅުކަމާއި ހެޔޮކަމުގެ ވާހަކަތައް ދައްކާފައި އެހަނދާން އާކުރެއެވެ. ފަރަހަނާޒްއާ ބެހޭގޮތުން އެމީހުންގެ ފުށުން އިވުނު ކޮންމެ ވާހަކައަކީ ރަނގަޅު ވާހަކައެކެވެ. ރެޔާއި ދުވާލު އާއިންގެ ދުލުން ފަރަހަނާޒްގެ ވާހަކަތައް އިވި އިވި އޭނާގެ ކަންފަތްވެސް މިހާރު އެކަމަށް ހޭނިއްޖެއެވެ. އާއިން ފަރަހަނާޒްދެކެ ވާލޯބި އަންދާޒާ ކުރެވުމުން، ފަރަހަނާޒް ނެތްދުނިޔެއެއްގައި އާއިން އުޅޭނެ ހާލު ހިތަށްއަރާފައިވެސް އޭނާ ބިރުގަތެވެ. މިފަދަ ޚިޔާލުތައް ކުރެވުނު ވަރަކަށް ޝައުންއަށް އޭނާގެ އަމިއްލަ ނަފްސު ކުށްވެރިކުރެވޭލެއް ބޮޑުވިއެވެ.\n" އަހަރެން ކިހިނެއް ހަދާނީ؟…އާން ދުވަހަކުވެސް އަހަރެންނަށް މާފު ކުރާނެތަ؟…ނާޒް މަރުވެއްޖެނަމަ ކިހިނެއްވާނީ؟…ނޫން ނޫން….އަހަރެން މޮޔަވެދާނެ…" ނިދަން އޮވެގެން ޝައުން ވިސްނަމުން ދިޔައެވެ.\nފަރަހަނާޒް އެކްސިޑެންޓްވީ އޭނަ ސަލާމަތްކުރަން އުޅެނިކޮށް ކަމުގައި އެއްވެސް މީހަކު ގާތުގައި އޭނާ ނުބުނެއެވެ. އެހެންކަމުން އެކަކުވެސް އެހާދިސާގައި އޭނާ ކުށްވެރިއެއް ނުކުރެއެވެ. ނަމަވެސް އެދުވަހުގެ ހާދިސާ ހިނގީ އޭނާގެ އިހުމާލުން ކަމުގައި ގަބޫލުކުރެވި އެކަމުގެ ޒިންމާ ބޮލުގަ އަޅައިގެން އެގޮތަށް އުޅެންވުމުން ޝައުންގެ ނުހަނު ތަކުލީފު ލިބެމުން ދިޔައެވެ. އާއިންވެސް އޭނާއާ ހިތްހެޔޮކަމާއެކު ވާހަކަ އެދައްކަނީ އެކަން ނޭނގޭތީ ކަމުގައި އޭނާ ގަބޫލުކުރިއެވެ. އެހެންނޫންނަމަ އާއިން އޭނާއަށް ނަފްރަތު ކުރީހެވެ. ނަމަވެސް ފަރަހަނާޒް ހޭއަރާ ވަގުތުން ފެށިގެން އެކަން އާއިންއަށް އެނގޭނެއެވެ. އަދި އާއިން އޭނާދެކެ ރުޅިވެސް އަންނާނެއެވެ. އާއިންގެ ދަރިފުޅުގެ މަރުގެ ޒިންމާވެސް އޭނާ އުފުލަން ޖެހޭނެއެވެ. އެންމެންގެ ކުރިމަތީގައި އޭނާ ކުށްވެރިވާނެއެވެ. އެންމެންވެސް އޭނާއަށް ނަފްރަތު ކުރާނެއެވެ. ޝައުންގެ ހިތަށްއެރި އެއްޗެހި ގިނަކަމުން އޭނާގެ ބޯހާސްވާ ގޮތްވިއެވެ. އޭނާއަށް ދެއަތުން ބޮލުގައި ހިފަހައްޓާލެވުނެވެ.\nޝައުން ވިސްނިވަރަކަށް އޭނާގެ ހިތަށް އުނދަގޫވުން ނޫންކަމެއް ނުވެއެވެ. ހިތުގެ ތަކުލީފުތަކަށް ލުއެއް ހޯދުމަށްޓަކައި އޭނާ އެހެންގޮތެއް ޚިޔާރުކުރިއެވެ. ކޮލެޖުގެ ކޮންމެވެސް ކަމެއްކަމުގައި ބުނެ އޭނާ ގިނަ ވަގުތު ގެއިން ބޭރުގައި އުޅެން ފެށިއެވެ. ގޭގައި އުޅޭ ވަގުތު ތަކުގައިވެސް އާއިންއަށް ނުފެނި ވޭތޯ މަސައްކަތް ކުރަން ފެށިއެވެ. އާއިން އައިސް ކޮޓަރި ދޮރުގައި ޓަކިދިން ނަމަވެސް " ބިޒީ" ކަމުގައި ބުނެފައި ނުނިކުމެ ހުންނަން ފެށިއެވެ. ޝައުން މިގޮތަށް ކަންތައް ކުރަން ފެށުމުން އާއިންގެ އެކަނިވެރިކަން އިތުރުވާން ފެށިއެވެ. އޭނާއަށް ޝައުންގެ އެހީތެރިކަން ބޭނުންވެފައި ވާވަރު ޝައުންއަށް އިހުސާސް ނުކުރެވެނީބާއޭ ހިތަށްއަރައި ހިތާ ހިތާ ޝަކުވާވެސް ކުރެވެން ފެށިއެވެ.\nނަސީބު ދިމާކުރިގޮތުން ހަމަ އެދުވަސްކޮޅު އާއިންގެ މަންމައާއި ތޫބާ އަދި އަރްވިންވެސް ސިންގަޕޫރަށް އައެވެ. އެމީހުން ބޭނުންވީ ދުވަސްކޮޅަކު އާއިންގެ ގާތުގައި މަޑުކުރުމަށެވެ. އެކްސިޑެންޓްވީ ޚަބަރު ލިބުމުންވެސް އަރްވިން އާއިންއާއެކު އަންނަން އުޅުނެވެ. ނަމަވެސް އާއިން އެކަން މަނާކުރީއެވެ. އެހެންކަމުން އަރްވިން ދިޔައީ ފޯނުކޮށްގެން ބަރާބަރަށް އާއިންގެ ހާލުބަލަމުންނެވެ. ތޫބާވެސް ފަރަހަނާޒް ދެކޭހިތުން ކިޔާތާ ދުވަސްތަކެއް ވެއްޖެއެވެ. ނަމަވެސް އޭނާގެ ކިޔެވުމުގެ އެންމެ ފަހު ދުވަސްވަރުކަމުން ކިޔެވުން ދޫކޮށްފައި ނައުމަށް އާއިން އެދުނެވެ. ނަމަވެސް މިހާރު އެކަމަށް ހުރަހެއް ނެތުމުން އެމީހުން ބޭނުންވީ ސިންގަޕޫރަށް އައިސް އާއިންއާއެކު ދުވަސްކޮޅެއް ހޭދަކޮށްލުމަށެވެ. އެކަމުގެ ސަބަބުން އާއިންގެ އެކަނިވެރިކަން ފިލާދިޔައެވެ.\nއާއިންގެ ހާލުބެލުމަށްޓަކައި އާޒިމް ދުވާލަކު އެތައްފަހަރަކު ގުޅައެވެ. އައިރާއި ޒާހިދާގެ އިތުރުން މާޒްވެސް އޭނާއަށް ވަގުތުވީ ވަރަކުން ގުޅާހަދައެވެ. އުޝާއާއި އިޒްޔަންވެސް އާއިންއާއި ފަރަހަނާޒްގެ ހާލުބަލައެވެ. ނަމަވެސް މިހުރިހާ ކަމަކާއެކުވެސް ޝައުންގެ އަޅާލުން ކުޑަކަން ފެނިފައި އާއިންގެ ހިތަށް ތަދުވިއެވެ. އެހާދިސާއަށް ކިރިޔާ މަހެއްވީއިރު، ޝައުން އެހާބޮޑަށް ބަދަލުވީތީވެސް އޭނާ އަޖާއިބުވެއެވެ. ނަފްސާނީގޮތުން ޝައުންއަށް ކުރި އަސަރުވެސް މުޅިން ފިލައިގެން ދިޔައީބާއޭވެސް އޭނާގެ ހިތަށްއަރައެވެ.\nނަމަވެސް އާއިންއަށް ނޭނގުނު ނަމަވެސް ޝައުން އަބަދުވެސް އާއިން އުޅޭ ނޫޅޭގޮތް ބަލައެވެ. ފަރަހަނާޒްގެ ހާލާމެދު ވިސްނައި ހިތާމަކުރެއެވެ. ރޭގަނޑުގެ އެތައްދަމެއް ނިދި ނަގާލާފައި ވިސްނާ ފިކުރުކުރަން އޮވެއެވެ. އާއިންއާއި ދުރުގައި އުޅެންވުމުން ހިތަށް ލިބޭ ހިތްދަތިކަމުން އެތައް ކަރުނައެއްވެސް އޮއްސައެވެ. ނަމަވެސް ބޭރުފުށުން އޭނާ ހުންނަނީ ވަރަށް ހަމަޖެހިފައެވެ. އެއްވެސްކަމަކާ ކަންބޮޑުވެގެން ނޫޅެއެވެ. އަދި އެކުވެރިންނާއެކު މަޖާކޮށް އުފާކުރެއެވެ. އޭނާ ހަމައަކަށް އެޅިފައިވުމުން އޭނާގެ މައިންބަފައިން އެކަމާ އުފާކުރެއެވެ.\nއެހިތާމަވެރި ހާދިސާއަށް ހަމަސްވާން ގާތްވެފައިވަނިކޮށް ފަރަހަނާޒް ހޭއަރައި އާއިންގެ ދިގު އިންތިޒާރުގެ ނިމުން އައިސްފިއެވެ. އެންމެންވެސް އެކަމާ ނުހަނު އުފާކުރިއެވެ. ހުރިހާ އެންމެނަށްވުރެ އުފާވި މީހަކީ ޝައުންއެވެ. އޭނާހުރީ ފަރަހަނާޒް މަރުވެދާނެކަމުގެ ބިރުގައެވެ. ނަމަވެސް ފަރަހަނާޒް ހޭއެރުމުން އޭނާގެ ހިތަށް ބުނެދޭން ނޭނގޭފަދަ ހަމަޖެހުމެއް ލިބިގެން ދިޔައެވެ. އަދި ހަމައެހެންމެ ބިރުވެރިކަމެއްވެސް ހިތުގައި އުފެދުނެވެ. އެންމެން ފަރަހަނާޒަށް ޒިޔާރަތްކުރަން ދިއުމުން އޭނާވެސް ދިޔައެވެ. ފަރަހަނާޒް އެއްވެސް މީހަކާ ވާހަކައެއް ނުދައްކައެވެ. އޭނާގެ ހަނދާންތައްވަނީ ކޮންމެވެސް ވަރަކަށް އުނިވެފައެވެ. އެހެންކަމުން އެއްކޮށް ހަނދާންތައް އައިސް ހަމައަކަށް އެޅުމަށް ދުވަސްނަގާނެ ކަމުގައި ޑޮކްޓަރ ބުންޏެވެ. އެހާބޮޑު ހާދިސާއަކުން ފަރަހަނާޒް ސަލާމަތްވުން އެއީ ވަރަށް އަޖާއިބު ކަމެއްކަމުގައިވެސް ޑޮކްޓަރ ފާހަގަކުރިއެވެ.\nފަރަހަނާޒްގެ ހާލަތު ހަމައަކަށް އެޅޭންދެން އިތުރަށް ސިންގަޕޫރުގައި މަޑުކުރުމަށް އާއިން ބޭނުންވިއެވެ. އެހެންކަމުން އިތުރު އެއްމަސްވާންދެން އޭނާ ސިންގަޕޫރުގައި މަޑުކުރިއެވެ. ޑޮކްޓަރގެ ލަފާގެ މަތިން ފަރަހަނާޒްގެ ދިރިއުޅުމުގެ ކަންކަން ބައްޓަން ކުރާނެގޮތުގެ ޕްލޭންއެއް އާއިން ކަނޑައެޅިއެވެ. ފަރަހަނާޒްގެ ގައިގާ ވަރުޖެހި ނާރުތަކާއި މަސްތަކުގައި ވަރުޖެއްސުމަށްޓަކައި މާލީޝްކުރާނެގޮތްތައްވެސް އާއިން އިތުރަށް ދަސްކުރިއެވެ. އެއްމަސްވުމުން ޑޮކްޓަރުންގެ ލަފާގެ މަތިން އާއިން ފަރަހަނާޒް ގޮވައިގެން މާލެ އައެވެ.\n**** ދެއަހަރު ފަސް***\nއާއިން އޭނާގެ އޮފީހުގައި އަވަދިނެތި އުޅެމުންދަނިކޮށް އޭނާގެ ފޯނު ރިންގްވިއެވެ.\n" ހެލޯ…މައި ލަވްލީ ވައިފް….މާބޮޑަށް މިސްވީތަ؟…" ފޯނު ނެގިގޮތަށް ހެވިލާފައި އާއިން އަހާލިއެވެ.\n" މިއަދު ކާންވެސް ނާންނަނީތަ؟…މިހާރު ބަނޑުހައިވެގެން ހާންތިވެފައެއްނު ހުންނާނީ…" ފަރަހަނާޒް ބުނެލިއެވެ.\n" ސޮރީ ބޭބީ….ހަމަ ބިޒީކަމުން ވަގުތެއް ނުވެގެން މިއުޅެނީ….އިރުކޮޅަކުން އެބަދާން…." އާއިން ސީރިއަސްވެފައި ބުނެލިއެވެ.\n" އެންމެ ރަނގަޅު….އަވަހަށް އަންނާތި" ފަރަހަނާޒް އެހެން ބުނެފައި ފޯނު ބޭއްވިއެވެ.\nއެއީ މިހާރު އާއިންއާއި ފަރަހަނާޒްގެ ދިރިއުޅުމުގެ އާދައެވެ. އާއިން އޮފީހުގައި އަވަދިނެތި މަސައްކަތްކުރަމުން ދިޔަނަމަވެސް އިރު އިރުކޮޅުން އޭނާ ފަރަހަނާޒްގެ ހާލުބަލައެވެ. ނުގުޅިއްޖެނަމަ މެސެޖަކުން ނަމަވެސް ވާހަކަދައްކާނެއެވެ. ހަމައެފަދައިން ފަރަހަނާޒްވެސް އިރުއިރުކޮޅުން އާއިންއަށް މެސެޖުކޮށްލައެވެ.\nއާއިންގެ ލޯތްބާއި އަޅާލުމުގެ ސަބަބުން ފަރަހަނާޒްވަނީ މުޅީން ހަމައަކަށް އެޅިފައެވެ. އެދެމީހުންގެ މެދުގައިވާ ލޯބިވަނީ ކުރިއަށްވުރެވެސް ފުންވެ ވަރުގަދަވެފައެވެ. ދެމީހުން އެކަކު އަނެކަކު ދެކެ އިންތިހާއަށް ލޯބިވީނަމަވެސް، އެދިރިއުޅުމުގައި އަބަދުވެސް ހުސްކަމެއްވާކަމުގެ އިހުސާސް ދެމީހުންނަށްވެސް ކުރެވެއެވެ. އެއީ ދަރިޔަކު ނެތުމުގެ ހުސްކަމެވެ. ދަރިޔަކު ބޭނުންވެގެން ފަރަހަނާޒް އެތައް ފަހަރަކު އާއިންއާ ވާހަކަވެސް ދައްކައިފިއެވެ. މިހުރިހާ ދުވަހު އާއިން އެކަމަށް އިންކާރު ކުރަމުން އައީ، ދަރިޔަކު ހޯދާވަރަށްވުރެ ފަރަހަނާޒްގެ ހަށިގަނޑު އަދި މާނިކަމެތި ކަމުގައި ބުނަމުންނެވެ. އެހާދިސާގެ ސަބަބުން ފަރަހަނާޒަށް ލިބުނު ޒަޚަމްތައް ފަސޭހަވީނަމަވެސް އަދިވެސް ސިއްޚީގޮތުން ފަރަހަނާޒް ބަލިކަށިކަމުގައި ބުނެ އާއިން ވިސްނައިދެމުން ދިޔައެވެ. ފަރަހަނާޒްވެސް އެވާހަކަތައް ގަބޫލުކުރިއެވެ. ނަމަވެސް ތޫބާއަށް ދަރިޔަކު ލިބުމުން މާބޮޑަށް ފަރަހަނާޒް ދަރިޔަކު ހޯދާހިތްވިއެވެ.\nއެންމެފަހުން އާއިންއަށް އެކަމުގެ އަސްލު ހަޤީޤަތް ފަރަހަނާޒަށް ކިޔައިދޭން މަޖުބޫރުވިއެވެ. އެކަން އެނގުމުން ފަރަހަނާޒް އިންތިހާއަށް ދެރަވިއެވެ. ކައިވެނީގެ ކުރިން ވިސްނަންވާވަރަށް ނުވިސްނުނީތީ އަމިއްލަ ނަފްސުވެސް ކުށްވެރިކުރިއެވެ. ނަމަވެސް ދެން ކުރާނީ ކީއްހެއްޔެވެ؟ އާއިންއާ ވަކިވެވޭވަރަށްވުރެ ބޮޑަށް އޭނާއަށްވަނީ އާއިންދެކެ ލޯބިވެވިފައެވެ.\n" އާއިން…އަހަރެންނަށް އެނގޭ އާއިންވެސް ދަރިޔަކު ބޭނުންވާނެކަން….އާއިންގެ މައިންބަފައިންވެސް ބޭނުންވާނެއްނު އާއިންއަށް ދަރިޔަކު ލިބޭތަން ދެކެން….އެހެންވީމަ އާއިން އެހެންމީހަކާ ކައިވެނިކުރަންވީނު…" އެއްދުވަހަކު ދެކެވުނު ވާހަކައެއްގެ ތެރެއިން ފަރަހަނާޒް އާއިންގެ ގާތުގައި ބުންޏެވެ.\n" ނާޒް…ކޮންކަހަލަ ވާހަކައެއް ތިދައްކަނީ؟….އަހަރެން އެކަނިތަ ދަރިޔަކު ބޭނުންވާނީ؟…ނާޒް ބޭނުމެއްނުވޭތަ؟….ނާޒްގެ ބައްޕަ ބޭނުމެއްނުވާނެތަ؟…އަހަރެން ނާޒްގާތު އެހެންމީހަކާ ކައިވެނިކުރާށޭ ބުނެފިނަމަ ނާޒް އެކަމާ އެއްބަސްވާނަންތަ؟" ފަރަހަނާޒްއާ ހަތަރުކަޅި ހަމަކޮށްލަމުން އާއިން ކޮށްލި ސުވާލުން ފަރަހަނާޒް ހިމޭންވިއެވެ.\nއާއިން އެބުނީ ތެދެކެވެ. އޭނާވެސް ދަރިޔަކު ބޭނުންވެއެވެ. އޭނާއަށްވެސް އެހެންމީހަކާ ކައިވެނި ކޮށްގެން ސިއްޚަތު ރަނގަޅު ދަރިޔަލު ލިބުމުގެ ފުރުސަތު އެބައޮތެވެ. ނަމަވެސް އޭނާއަށް އާއިންނޫން މީހަކާމެދު އެފަދަ ނަޒަރަކުން ދުވަހަކުވެސް ނުދެކެވޭނެއެވެ. އެނޫން މީހަކުދެކެ ލޯތްބެއްވެސް ނުވެވޭނެއެވެ.\n" ކިހިނެއްވީ؟…ކީއްވެ އެއްޗެއް ނުބުނީ؟.." ފަރަހަނާޒް ހިމޭނުން އިނުމުން އާއިން އަހާލިއެވެ.\n" އަހަރެންނަށް އާއިންއާ ވަކިން ނޫޅެވޭނެ…." އިސްޖަހައިގެން އިނދެ ރޮވިފައިވާ އަޑަކުން ފަރަހަނާޒް ބުންޏެވެ.\n" އަހަރެންނަށްވެސް ނާޒްއާވަކީން އުޅެވިދާނެހެން ހީވޭތަ؟…" ފަރަހަނާޒްފެ އަތުގައި ހިފާލައިގެން އިނދެ އަހާލިއެވެ.\n" އެކަމު އާއިންއަށް ދެއަންބަށްވެސް މީހަކާ އިނދެވިދާނެއްނު…އޭރުން އާއިންއަށް ދަރިޔަކު ލިބިދާނެއްނު….އާއިންގެ ދަރިޔަކީ އަހަރެންގެވެސް ދަރިޔެއްގެ ގޮތުގައި ދެކިގެން އުޅެފާނަމޭ….އަހަރެން ބޭނުމީ ދަރިޔެއް…" ފަރަހަނާޒް އާދޭހުގެ ގޮތުގައި ބުނެލިއެވެ.\n" ނާޒް…އާދޭސްކޮށްފަ ބުނަން..ތިކަހަލަ ވާހަކަ ނުދައްކަބަލަ! ނާޒް ދަރިޔަކު ބޭނުންވާ ވަރުން ތިހެން ބުންޏަސް….އަހަރެން އެހެންމީހަކާ އިނދެފިނަމަ ނާޒް ދެރަވާނެ ވަރުވެސް އަހަރެންނަށް އެނގެއޭ….އަހަރެން ބޭނުމެއްނޫން ނާޒްއަށް ކުޑަނަމަވެސް ހިތާމައެއްދޭކަން….މިހާރުވެސް ނާޒް ކިހާވޭނެއް އުފުލައިފި…ދެން އިތުރަށް ތަކްލީފެއް އުފުލާތަން ދެކޭކަށް ބޭނުމެއްނޫން…..ދެން ތިވާހަކަ ނުދައްކައްޗޭ!…ދަރިޔަކު ނެތްނަމަވެސް ނާޒް އުފަލުގަ ހުރިއްޔާ އަހަރެން ހުންނާނީ އުފަލުން….އަހަރެމެން ނޫނަސް ދަރިން ނުލިބޭ ކިތަންމެ ބަޔަކު އެބަތިބި މިދުނިޔޭގަ….ހަމައެގޮތަށް ޔަތީމު މިސްކީން ކިތަންމެ ކުދިންނެއް މިދުނިޔޭގަ އެބައުޅޭ…އެއިން ކުއްޖަކު އެޑޯޕްޓް ކުރިޔަސް ދަރިޔަކު ލިބުނީނު…" އާއިން ފަރަހަނާޒަށް ވިސްނައިދިނެވެ.\nއެހެންކަމުން ފަރަހަނާޒް އިތުރަށް އެވާހަކައެއް ނުދެއްކިއެވެ. އާއިން ބުނިފަދައިން ޔަތީމު ކުއްޖެއްގެ މަންމައަކަށް ވުމަށް އޭނާ ތައްޔާރުވިއެވެ.


SunOnline: Bollywood: Shamshera gai Sanjay Dutt Nubai meehehge roalun\n"ޝަމްޝޭރާ"ގައި ސަންޖޭދަތު ނުބައި މީހެއްގެ ރޯލުން\nއައިމިނަތު ލުބާ 11 May 2018, 10:37\nސަންޖޭ ދަތު --\nޔާޝް ރާޖް ފިލްމްސް (ވައިއާރްއެފް) އިން އިއުލާންކޮށްފައިވާ ފިލްމު ޝަމްޝޭރާގައި ބޮލީވުޑްގެ ބަތަލު ސަންޖޭދަތު ފެނިގެންދާނީ ވިލަން (ނުބައި ބައި މީހެއް)ގެ ރޯލުން ކަމަށް އެ ޓީމުން ބުނެފިއެވެ.\nސަންޖޭ ފިލްމަށް ސޮއިކޮށްފައިވާކަން ޓީމުން ވަނީ މިހާރު ކަށަވަރުކޮށްދީފައެވެ. ފިލްމުގެ ޝޫޓިން މިއަހަރު ފަހުކޮޅު ފަށައި އަންނަ އަހަރުގެ މެދު ތެރޭ ހިސާބަށް ޝޫޓިން އެއްކޮށް ނިންމާލެވޭނެ ކަމަށް ޓީމުން އިއުލާންކުރި ނަމަވެސް ފިލްމުގައި ހަރަކާތްތެރިވާނެ އަންހެން ލީޑެއް ހާމަކޮށްފައެއް ނުވެއެވެ.\nސަންޖޭ ނުބައި މީހެއްގެ ރޯލުން ފެނިގެންދާއިރު ފިލްމުގެ ޕޯސްޓަރުގައި ރަންބީރު ވެސް ފެންނަނީ މުޅިން ތަފާތު ގޮތަކަށެވެ. ފިލްމުގައި އޭނާ ފެނިގެންދާނީ ފޭރޭ މީހެއްގެ ރޯލުންނެވެ. އެކްޝަން/އެޑްވެންޗަރ އެ ފިލްމަކީ ކަރަން މަލްހޯތްރާ ޑައިރެކްޓްކުރާ ފިލްމެކެވެ.\nރަންބީރު އެންމެ އަވަހަށް ސްކްރީނުން ފެނިގެންދާނީ ބޮލީވުޑްގެ ކާމިޔާބު އެކްޓަރު ސަންޖޭ ދަތުގެ ހަޔާތުގެ މައްޗަށް، ރާޖްކުމާރު ހިރާނީ ޑައިރެކްޓުކޮށް އުފައްދާ ފިލްމު "ސަންޖޫ" އިންނެވެ. އެ ފިލްމު ރިލީޒްކުރާނީ އަންނަ ޖޫން މަހުގެ 29 ވަނަ ދުވަހުއެވެ.


އިސްތަށި އިންދަން ކުރި އޮޕަރޭޝަނުން އިތުރަށް ވީ ތަލަ – Dhen.mv\nއިސްތަށި އިންދަން ކުރި އޮޕަރޭޝަނުން އިތުރަށް ވީ ތަލަ\nއިނގިރޭސިވިލާތަށް ނިޞްބަތްވާ 26 އަހަރުގެ، އައި.ޓީ ޓެކްނިޝަނެއް ކަމަށްވާ ލޫކް ހޯސްފީލްޑްގެ ބޮލުގެ އިސްތަށި ތުނިވާން ފެށުމުން އޭނާ އެކަމާވަރަށް ކަންބޮޑުވިއެވެ. އަދި ތުރުކީގައި އަގުހެޔޮކޮށް އިސްތަށި އިންދައިދޭ ތަނަކުން އިސްތަށި އިންދަން ގަސްތުކުރިއެވެ. މިކަމަށް އޭނާވަނީ 1250 ޕައުންޑް ޚަރަދު ކޮށްފައެވެ. މިއީ އިނގިރޭސިވިލާތުން މިކަން ކޮށްދޭ އަގުގެ ދެބައިކުޅަ އެއްބައެވެ.\n6 ގަޑިއިރަށް ދިގުދެމިގެން ދިޔަ އޮޕަރޭޝަނަށްފަހު ލޫކްގެ ބޮލުގައި ލަކުނުލާ ބޮޑުބައެއްވަނީ އަލުން އިސްތަށި ނުފަޅާވަރަށް ތަލަވެފައެވެ.\nލޫކް ހާމަކުރިގޮތުގައި މިހެން މިކަން ދިމާވީ ތުރުކީގެ މި ކްލިނިކްގައި އޮޕަރޭޝަން ކުރަން ހުރި ޑޮކްޓަރަށް އިނގިރޭސި ނޭނގުމުގެ ސަބަބުންނާއި، ނަގަންވާ ވަރަށްވުރެ އިތުރަށް ބޮލުގެ ފުއްކިބައިން އިސްތަށީގެ ބުޑުތައް ނެގުމުން ކަމަށެވެ. އިސްތަށި އިންދަނީ ރަނގަޅަށް އިސްތަށިފަޅާ ބުޑުތައް ނަގައިގެން، އިސްތަށިފައިބާ ދިމާލުގައެވެ. ނަމަވެސް ލޫކްގެ އޮޕަރޭޝަންގައި ރަނގަޅަށް ހުރި ހުރިހާ އިސްތަށިބުޑުތައް ކުރިމައްޗަށް ގެންގޮސްގެންވެސް މިކަން ކާމިޔާބު ނުވެ، ބޮލުގެ ބޮޑުބައެއް ތަލަވުމުން އަލުން އެހެން ކްލިނިކަކަށް ގޮސްގެން ނޫނީ ރަނގަޅު ނުވާވަރު ވަނީ ވެފައެވެ.\nމި ކްލިނިކްގެ ވެބްސައިޓްގައިވާ ގޮތުން މިފަރުވާ ދެވޭ ފިރިހެނުންގެ ބޮލުން އަލުން އިސްތަށިފަޅާ، ހިތްހަމަ ޖެހޭ ނަތީޖާ ފެންނާނެއެވެ. ނަމަވެސް ނަސީބު ދިމާކުރި ގޮތުން ލޫކްއަށް ދިމާވީ މީގެ އިދިކޮޅެވެ.\nމި ހިތިތަޖުރިބާއަށްފަހު މިފަދަ އޮޕަރޭޝަން ކުރަން ބޭނުންވާ ކޮންމެ މީހަކުވެސް މިކަމަށް ބޭނުންވާ ދިރާސާކޮށް މައުލޫމާތު އެއްކުރުމަށް ލޫކް ނަސޭހަތްތެރިވެއެވެ. ލޫކް ޔަގީންކޮށްދިން ގޮތުގައި، އޮޕްރޭޝަންގެ ފަހުން ޢަމަލުކުރުމަށް ޑޮކްޓަރުން ދިން އިރުޝާދަށް ބަރާބަރަށް ތަބާވި ކަމަށާ، ނަމަވެސް4މަސްފަހުންވެސް އިސްތަށި ނުފެޅުމުން އެމީހުނަށް ގުޅިކަމަށެވެ. އަދި ބައެއް ފަހަރު އިސްތަށިފެޅުން ލަސްވެދާނެކަމަށް ކްލިނިކުން ލޫކްއަށް އެންގި ކަމަށްވެސް ލޫކް ހާމަކުރިއެވެ.\nކިރިޔާ އިސްތައްޓެއް ފަޅަންފެށީ6މަސް ވުމުން ކަމަށާ، އަހަރެއް ވެގެން ދިޔަ އިރު ބޮލުގައި ގިނައީ އިސްތަށި ނެތް ތަންތަންކަމަށް ލޫކް ހާމަކުރިއެވެ. އަދި ފައިސާގެ ބަދަލު ހޯދަން އެދުމުން ކުޑަ އަގެއްގައި އަލުން އޮޕަރޭޝަން ކުރުމަށް ހުށައެޅިކަމަށް ވެސް ލޫކް ބުންޏެވެ. އަދި އެކަމަށް ލޫކް އެއްބަސް ނުވުމުން ބަދަލުގައި ލިބުނީ އެންމެ 400 ޕައުންޑްކަމަށް އޭނާ ކިޔާދިނެވެ. ލޫކްގެ މި ވާހަކަ މީޑިއާގައި އާންމު ވުމާއި ގުޅިގެން އިނގިރޭސިވިލާތުގެ މަޝްހޫރު ޑޮކްޓަރަކުވަނީ ލޫކްގެ އިސްތަށިއަލުން ފެޅުވުމަށް ކުރަން ޖެހޭ އޮޕަރޭޝަން ހިލޭ ކޮށްދިނުމަށް ހުށައަޅާފައެވެ.


Gedhoruveriyaa loan ah kurimathilumuge furusathu hulhuvaalaifi\nހުޅުމާލޭގެ ދެވަނަ ފިޔަވަހިން 400 ގޯތި ގަންނަން ބޭނުންވާ މީހުންނަށް އެ ފުރުސަތު ހުޅުވާލުމާ އެކު، ގޯތީގެ ފޯމު ލުމަށް ގޮސް ތިބި ބައެއް: ގެދޮރުވެރިޔާ ލޯނު ސްކީމަށް ވަނީ ހުޅުވާލާފައި -- އަވަސް ފޮޓޯ\n"ގެދޮރުވެރިޔާ ލޯނު ސްކީމް" އަށް ކުރިމަތިލުމުގެ ފުރުސަތު މިއަދު ހުޅުވާލައިިފި އެވެ.\nމި ސްކީމްގެ ދަށުން ހަތް ލައްކަ ރުފިޔާ އާއި ހަމައަށް ލޯނު ދޫކުރަން ވަނީ ނިންމާފަ އެވެ. އެއީ ހަ ޕަސެންޓް އިންޓްރެސްޓްގަ އެވެ.\nގެދޮރުވެރިޔާ ލޯނު ސްކީމްގެ ނަމުގައި ފަށާ ލޯނު ސްކީމަކީ ކުޑަ އިންސްޓްރެސްޓެއްގައި ދިގު މުއްދަތުން ދައްކާ ހަލާސް ކުރާ ގޮތަށް ތައާރަފް ކުރާ ލޯނެއް ކަމަށް ސަރުކާރުން ބުނެ އެވެ. މި ލޯނު ސްކީމުގައި ބައިވެރިވުމަށްޓަކައި މޯގޭޖުގެ ގޮތުގައި ނުވަތަ ރަހުނުގެ ގޮތުގައި ހަމައެކަނި ދައްކަން ޖެހެނީ އެމީހާއަށް ލިބިފައި އޮތް ގޯތި ނޫންނަމަ އެމީހާއަށް ލިބިފައިވާ ގޯތީގައި ހަދަން ފަށާފައިވާ އިމާރާތެވެ.\nއަދި ލޯނަށް އެންމެ ގިނަވެގެން މަހެއްގެ މައްޗަށް ދައްކަން ޖެހޭނީ 6،000 ރުފިޔާ އަށް ވުރެ ކުޑަ އަދަދެކެވެ. 15 އަހަރަށް ބަހާލައިގެން ދައްކާނަމަ މަހަކަށް ދައްކަން ޖެހެނީ 5،907 ރުފިޔާ އެވެ. 16 އަހަރުން ނަމަ 5،680 ރުފިޔާ އެވެ. 17 އަހަރުން ނަމަ 5،482 ރުފިޔާ ދައްކަން ޖެހެ އެވެ. 18 އަހަރުން ދައްކާނަމަ މަހަކަށް ޖެހެނީ 5،307 ރުފިޔާ އެވެ. އަދި 19 އަހަރުން ދައްކާނަމަ 5،153 ރުފިޔާ އަދި 20 އަހަރުން ދައްކާނަމަ 5،015 ރުފިޔާ އެވެ.\nމި ލޯނު ދޫކުރަން ހަމަޖެހިފައިވަނީ އަލަށް އިމާރާތް ކުރުމަށް ނުވަތަ ގެ މަރާމާތު ކުރުމަށް ނޫނީ ހަދަން ފަށާފައިވާ އިމާރާތެއް ނިންމުމަށެވެ.\nމިއަދު ރައީސުލްޖުމްހޫރިއްޔާގެ އޮފީހުގައި ބޭއްވި ނޫސްވެރިންގެ ބައްދަލުވުމުގައި ރައީސުލްޖުމްހޫރިއްޔާގެ އޮފީހުގެ ތަރުޖަމާން މުހައްމަދު މަބުރޫކް އަޒީޒު ވިދާޅުވީ އެޗްޑީއެފްސީ މެދުވެރިކޮށް ދޫކުރާ ލޯނަށް މިހާރު ހުށަހެޅޭނެ ކަމަށެވެ. އަދި ލޯނާ ގުޅޭ މައުލޫމާތު ހޯދުމަށް ތިން ފޯނު ނަންބަރެއް ހާއްސަކޮށްފައިވާ ކަމަށެވެ. އެއީ 3000132، 3000131 އަދި 3000117 އެވެ.\n"އެޗްޑީއެފްސީ މެދުވެރިކޮށް ދޫކުރާ މި ލޯނަށް މިހާރު އެޕްލައިކުރުމުގެ ޕްރޮސެސް ވަނީ ހުޅުވާލެވިފައި. އެޗްޑީއެފްސީގެ ވެބްސައިޓުން ލޯންގެ އެޕްލިކޭޝަން ފޯމް ލިބެން ހުންނާނެ. ލޯނަށް އެޕްލައިކުރެވޭނެ ގޮތް މިހާރު ވަނީ ހުޅުވާލެވިފައި،" މަބުރޫކް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ބޯހިޔާވަހިކަން އެޗްޑީއެފްސީ + މިނިސްޓްރީ އޮފް ނެޝަނަލް ޕްލޭނިން\nނައިފަރުގައި އަންނަ އަހަރު އިތުރު ހައުސިން ޔުނިޓްތަކެއް


Ballon d'Or award 2021: Emme molhu keeper akah Donnarumma - vNews.mv\nބެލަންޑޯ އެވޯޑް 2021 ގެ އެންމެ މޮޅު ގޯލް ކީޕަރު\nބެލަންޑޯ އެވޯޑް 2021: އެންމެ މޮޅު ކީޕަރަކަށް ޑޮންނަރުއްމާ\nއައްފާން މުހައްމަދު 30 November 2021, 01:42\n2021 ވަނަ އަހަރުގެ ބެލަންޑޯ އެވޯޑުގެ އެންމެ މޮޅު ކީޕަރަކަށް އިޓަލީއަށް ޔޫރޯ 2020 ކާމިޔާބު ކޮށްދިނުމުގައި އެންމެ މުހިންމު ދައުރެއް އަދާކުރި ޒުވާން ކީޕަރު ޖިއާންލުއިޖީ ޑޮންނަރުއްމާ އަށް ލިބިއްޖެއެވެ.\nއުމުރުން 22 އަހަރުގެ ޑޮންނަރުއްމާ މި އެވޯޑް ހާސިލްކުރީ މެންޗަސްޓަރ ސިޓީގެ އެޑާސަން އާއި ޗެލްސީގެ އެޑުއާޑް މެންޑީގެ އިތުރުން ބަޔާން މިއުނިކުގެ މެނުއެލް ނޯއާ އަދި އެތްލެޓިކޯ މެޑްރިޑުގެ ޖާން އޮބްލަކްގެ މައްޗަށް ކުރިހޯދައިގެންނެވެ.\nއެންމެ މޮޅު ކީޕަރަށްދޭ ޔަޝިން އެވޯޑް ޑޮންނަރުއްމާ ހާސިލްކުރިއިރު އޭނާ މިވަގުތު ކުޅެމުންދަނީ ފްރާންސް ފުޓުބޯޅައިގެ ގަދަބާރު ޕެރިސް ސެއިންޓް ޖާމަން (ޕީއެސްޖީ) އަށެވެ. އެހެންނަމަވެސް އަދިވެސް އެކުލަބުގެ އެއް ނަމްބަރު ކީޕަރެއްގެ ގޮތުގައި މެޗުތަކުން ފެނިގެންދަނީ ކޮސްޓަރިކާގެ ކޭލާ ނަވާސް އެވެ.\nމި ޝަރަފުވެރި އެވޯޑް ޑޮންނަރުއްމާ ހާސިލްކުރިއިރު އޭނާ އަކީ ނިމިދިޔަ ޔޫރޯ 2020 ގައި، މުބާރާތުގެ އެންމެ މޮޅު ކުޅުންތެރިޔާގެ އެވޯޑުވެސް ހޯދި ކުޅުންތެރިޔާއެވެ. އަދި މުބާރާތުގެ ޓީމް އޮފް ދަ ޓޯނަމަންޓުގައިވެސް އޭނާ ހިމެނުނުއިރު، އައިއެފްއެފްއެޗްއެސް އިން ހޮވި އަހަރުގެ އެންމެމޮޅު ކީޕަރުގެ މަގާމާއި، 2020/2021 ވަނަ އަހަރުގެ އިޓާލިއަން ލީގުގެ އެންމެމޮޅު ކުޅުންތެރިޔާގެ މަގާމުވެސް ހޯދީ ޑޮންނަރުއްމާ އެވެ.\nބެލަންޑޯ ޑޮންނަރުއްމާ ޕެރިސް ސެއިންޓް ޖާމަން (ޕީއެސްޖީ) ކުޅިވަރު


May7kudhin hurihaa kudhinves tab beynun kuran fashaane - Minister\nމިނިސްޓަރ ޑރ.އައިޝަތު ޝިހާމް ލަންދުއަށް ވަޑައިގަތުމުން ދަންނަވާފައިވަނީ ވަރަށް ހޫނު މަރުޙަބާއެއް / ފައިލްފޮޓޯ\nމޭ7ގެ ކުރިން ހުރިހާ ކުދިން ޓެބްލެޓް ބޭނުންކުރަން ފަށާނެ – މިނިސްޓަރ\nމިއަހަރުގެ މޭ މަސް ނިމުމުގެ ކުރިން ރާއްޖޭގެ ހުރިހާ ސްކޫލްތަކެއްގައި ކިޔަވަމުންދާ ހުރިހާކުދިންވެސް ޓެބް ބޭނުންކޮށްގެން ކިޔަވަން ފަށާނެކަމަށާއި، އެންމެ ފަހު ޑޭޓަކީ މޭ7ކަމަށް މިނިސްޓަރު ޑރ. އައިޝަތު ޝިހާމް ވިދާޅުވެއްޖެ އެވެ.\nމިނިސްޓަރު މިހެން ވިދާޅުވީ ބައެއް މީޑިއާ ތަކަށް ދެއްވި އިންޓަވިއު އެއްގައެވެ. އަވަސް ނޫހުން ރިޕޯޓްކޮށްފައިވާ ގޮތުގައި މިނިސްޓަރ ވިދާޅުވީ ކިޔެވުމުގެ ދާއިރާ ޓެކްނޮލޮޖީގެ ގޮތުން އިންގިލާބީ ބަދަލަކާއި ދިމާލަށް ދާއިރު ޓެކްނޮލޮޖީގެ ދާއިރާގެ އެހެން ކުންފުނިތަކަށް ވަރަށް ބޮޑަށް ބަރޯސާވާން ޖެހޭ ކަމަށާއި އެކަމާ ގުޅުންހުރި ކުންފުނިތަކާއި މަޝްވަރާ ކުރަމުންދާތާ ދުވަސްކޮޅެއް ވެއްޖެ ކަމަށެވެ. އަދި އެކަމުގެ މަސައްކަތްތައް ފެށިފައިވާ ކަމަށެވެ.\nމިނިސްޓަރު ވިދާޅުވީ، ޓެބްލެޓްގެ ހިދުމަތް ފެށުމުގެ ލޯންޗިން ޑޭޓެއްގެ ގޮތުގައި މޭ މަސް ހަމަޖައްސާފައިވާއިރު އެ ތާރީހަކީ އޭގެތެރެއިން އެންމެ ކުޑަ ސުކޫލު ނުވަތަ ރިމޯޓް ސުކޫލުގައި އެ ހިދުމަތް ފޯރުކޮށްދެވޭނެ ތާރީހު ކަމަށެވެ. އަދި ވިދާޅުވީ، މަސައްކަތްތައް އެންމެ ކުރިން ނިމޭ ސުކޫލުތަކަށް އެ ހިދުމަތްތައް ފޯރުކޮށްދެމުންދާނެ ކަމަށެވެ.\nމީގެ އިތުރުން މިނިސްޓްރީން ވިދާޅުވިކަމަށް “އަވަސް” ގައިވަނީ މިއަހަރު ސުލޫކުތަކުގެ ކޮންމެ ދަރިވަރެއްގެ އަތުގައި އަދި ޓީޗަރެއްގެ އަތުގައިވެސް ޓެބްލެޓެއް އޮންނާނެ ކަމަށެވެ. އަދި ފުރަތަމަ މަރުހަލާއަކީ އެއަށް ފަރިތަކޮށް ދަސްކޮށްދިނުން ކަމަށާއި އެކަން ސުކޫލުތަކުގެ ތެރެއިން ފަހިކޮށްދޭނެ ކަމަށެވެ. އަދި އެކަން އިންތިޒާމް ކުރެވިފައިވަނީ ފަސްޓް ޓާމް ތެރޭގައި ކަމަށެވެ.\nރާއްޖޭގައި ޓެބްލެޓް ބޭނުން ކޮށްގެން ކިޔަވައިދޭން ފަށާއިރު މިކަން މިހާތަނަށް ވަނީ ބައެއް ސްކޫލްތަކުގައި ތަޖްރީބާ ކުރަން ފަށާފައެވެ. އެގޮތުން ތ.ކިނބިދޫއާއި ، ނ.ލަންދޫ ފާހަގަކޮށްލެވެއެވެ. މި ދެސްކޫލުންވެސް ބުނާގޮތުން މިއީ ކާމިޔާބު ކަމާއެކު ކުރިއަށް ގެންދެވިދާނެ އާތަޖްރިބާއެކެވެ.


މި މިނިސްޓްރީގެ ފަރާތުން ހދ. ހަނިމާދޫގައި ހިންގަމުން ގެންދާ ހަނިމާދޫ އެގްރިކަލްޗަރ ސެންޓަރގެ ކްލާސްރޫމް ބްލޮކާއި އެކޮމޮޑޭޝަން ބްލޮކް 1 އަދި އެސެންޓަރގެ އެހެނިހެން މަރާމާތު ކުރުމުގެ މަސައްކަތް ކޮށްދޭނެ ފަރާތެއް ހޯދުމަށް ބޭނުންވެއެވެ.\nވީމާ، މިއިޢުލާނާ އެއްއުރަ ކުރެވިފައިވާ މަޢުލޫމާތު ކަރުދާހުގައިވާ މަސައްކަތްތައް ކޮށްދިނުމަށް ޝައުޤުވެރިވެ ލައްވާ ފަރާތްތަކުން 21 އޭޕްރީލް 2019 ވާ އާދިއްތަ ދުވަހުގެ 11:00 ހދ. ހަނިމާދޫ އެގްރިކަލްޗަރ ސެންޓަރަށް ވަޑައިގެން އިތުރު މަޢުލޫމާތު ސާފުކުރެއްވުމަށްފަހު 25 އޭޕްރީލް 2019 ވާ ބުރާސްފަތި ދުވަހުގެ ދުވަހުގެ 11:00 އަށް އަންދާސީ ހިސާބު ހިއްޕަވައިގެން މި މިނިސްޓްރީއަށް (ވެލާނާގެ7ވަނަ ފަންގިފިލާއަށް) ނުވަތަ ހދ. ހަނިމާދޫ އެގްރިކަލްޗަރ ސެންޓަރަށް އަންދާސީ ހިސާބު ހުށަހެޅުއްވުން އެދެމެވެ.\nއަގު ހުށަހަޅަންޖެހޭ ގޮތް\nކްލާސްރޫމްގެ ބްލޮކްގެ އަގު ވަކިން.\nއެކޮމޮޑޭޝަން ބްލޮކް1 ގެ އަގު ވަކިން\nޢިމާރާތްތަކުގެ ދޮރާއި ދޮރުފަތްތައް ބަދަލުކުރުމުގެ އަގު ވަކިން\nއަގަށް 60 ޕޮއިންޓް (ހުށަހެޅޭ އެންމެ ހެޔޮ އަގު / ހުށަހެޅި އަގު × 60 )\nމުއްދަތަށް 30 ޕޮއިންޓް (ހުށަހެޅޭ އެންމެ ކުރު މުއްދަތު / ހުށަހެޅި މުއްދަތު × 30 )\nތަޖުރިބާއަށް 10 ޕޮއިންޓް (މިފަދަ މަސައްކަތެއް ނުވަތަ ގުޅުންހުރި މަސައްކަތެއް ކޮށްފައިވާނަމަ މަސައްކަތް ކުރިކަމުގެ ލިޔުންތަކަށް ބަލާފައެވެ.)\nއިތުރު މަޢުލޫމާތު ހޯއްދެވުމަށް 6520076 އަދި 3339211 ނަންބަރު ފޯނާ ގުޅުއްވުން އެދެމެވެ.


SunOnline: Allied ah 35 - Insurance ge enme gaaiy Ekuveriyaa!\nއެލައިޑަށް 35 - އިންޝުއަރެންސްގެ އެންމެ ގާތް އެކުވެރިޔާ!\nއަހުމަދު މިޒްޔާލް 30 Jan 2020, 09:27\nއެލައިޑްގެ ކަސްޓަމާ ސާވިސް އޮފީހުގައި އެ ކުންފުނީގެ މުވައްޒަފުންތަކެއް ---- ސަން ފޮޓޯ/ އަލީ ނަސީރު\nސަރުކާރު ހިއްސާވާ ވިޔަފާރި ކުންފުނި އެސްޓީއޯ އާއި އިނގިރޭސިވިލާތުގެ ކޮމާޝަލް ޔޫނިއަން އެސުއަރެންސް ކުންފުނި ގުޅިގެން 1984 ވަނަ އަހަރު އުފެއްދި، އެލައިޑް އިންޝުއަރެންސްއަށް މިއަދަށް 35 އަހަރު ފުރުނީ އެވެ. އެސްޓީއޯގެ އަމިއްލަ ބޭނުންތަކަށް އެކަނި ހިދުމަތް ދިނުމަށް އުފެއްދި އިންޝުއަރެންސް ކުންފުނީގައި މިއަދު މިވަނީ ވަރަ ފަޅާ، ދިވެހީންގެ އިންޝްއަރެންސްގެ އެންމެ ގާތް ބައިވެރިޔާއަށް ބަދަލުވެފަ އެވެ.\nއެލައިޑް އިންޝްއަރެންސްގެ މި ދިގު ދަތުރުގައި، އެ ކުންފުނިވެފައި ވަނީ ރާއްޖޭގެ އެންމެ ކާމިޔާބު ކުންފުންޏަށެވެ. ކުޑަ ކަމެއް ބޮޑު ކަމެއް ނެތެވެ. ވޭތުވެދިޔަ 35 އަހަރުގެ ތެރޭގައި ކިތަންމެ ބޮޑު ހާދިސާއަކުން ކަސްޓަމަރުންނަށް ލިބޭ ގެއްލުންތަކުގެ ބަދަލު ދިނުމުގައި އެލައިޑް އެންމެ ތަންކޮޅެއް ވެސް ފަސް ނުޖެހެ އެވެ. އިންޝްއަރެންސްގެ މިހާ ބޮޑު ޖަޔަންޓަކަށް އެލައިޑް ވުމުގެ ސިއްރަކީ ކޮބައި ހެއްޔެވެ؟\nއާދައިގެ މުވައްޒަފެއްގެ ގޮތުގައި އެލައިޑްގައި މަސައްކަތް ފެއްޓެވި، ނަމަވެސް މިއަދު އެކުންފުނީގެ ޖެނެރަލް މެނޭޖަރުގެ މަގާމުގައި ހުންނެވި އަހްމަދު ސާބިގު "ސަން" އަށް ވިދާޅުވި ގޮތުގައި އެލައިޑްގެ ތަފާތަކީ އެންމެ ބޭނުން ޖެހޭ ވަގުތު، ގެއްލުމުގެ ބަދަލުގެ ގޮތުގައި ޓޯޓަލް ސޮލިއުޝަންއެއް ފޯރުކޮށްދޭ ފަރާތަކަށް އެ ކުންފުނި ވުމެވެ. އެ ކުންފުނީގެ ހިދުމަތުގެ ފަލްސަފާ ރާވާފައި ވަނީ، ހަމަ އެކަނި ކަސްޓަމަރަށް ގެއްލުމުގެ ބަދަލުދީ ނިންމާލާ ގޮތަކަށް ނޫނެވެ. ގެއްލުމުން އަރައިގަތުމަށް ކަސްޓަމަރުގެ އެންމެ ގާތް ބައިވެރިއެއްގެ ގޮތުގައި އެލައިޑް އިންޝްއަރެންސް އަބަދުވެސް އޮންނަ ކަމަށް ސާބިގު ވިދާޅުވި އެވެ.\nއެލައިޑް އިންޝުއަރެންސްގެ މުވައްޒަފުން މަސައްކަތުގައި: އެ ކުންފުނީގެ 35 އަހަރުގެ ތާރީހުގައި ބޮޑު ކާމިޔާބެއް ވަނީ ހޯދާފައި -- ސަން ފޮޓޯ/ ފަޔާޒު މޫސާ\nއޭނާ މިސާލު ނެންގެވީ؛ 2004 ވަނަ އަހަރު ކުރިމަތިވި ގެއްލުން ބޮޑު ސުނާމީ ކާރިސާގެ ވަގުތު އެލައިޑް، ކަސްޓަމަރުންނަށް ލިބުނު ފޫނުބެދޭ ގެއްލުމުން އަރައިގަތުމަށް އެލައިޑުން ނެގި އިސްނެގުމެވެ.\nމިހާރު ކިތަންމެ މުވައްޒަފުން ގިނަ އަދި ބިޔަ، ބޮޑު ކުންފުންޏެއްގެ ގޮތުގައި އެލައިޑު އޮތް ނަމަވެސް، އެ ކާރިސާއާ އެލައިޑުން ކުރިމަތިލީ މަދު މުވައްޒަފުންތަކަކާ އެކުގަ އެވެ. އޭރު ކުންފުނީގެ އޮފީހުގައި ހުންނެވި ތިން ބޭފުޅުންގެ ތެރެއިން އެއް ބޭފުޅަކީ ސާބިގެވެ. އަދި އެއީ އެލައިޑްގެ މި ދަތުރުގައި އެ ކުންފުނި ވެސް ނެގި އެންމެ ބޮޑު ޗެލެންޖެވެ.\n"ސުނާމީ ކާރިސާއަކީ މިހާތަނަށް ދިމާވި ބޮޑެތި ކަންތައްތަކުގެ ތެރެއިން އެންމެ ބޮޑު އެއް ކަންތައް. ރާއްޖޭގެ ބޮޑު ބަޔަކަށް އޭގެ އަސަރު ކުރި. އޭގެ ތެރޭގައި ހަމަ ކަސްޓަމަރުން ވެސް ހިމެނޭ. އޭރު ވެސް ހަމަ ވަގުތުން ތަންތަނަށް ގޮސް ދޭން ޖެހޭ އެހީތެރިކަން ފޯރުކޮށްދިނިން. އެވަގުތު ދޭނީ ފައިސާގެ އެހީއެއް ނޫން. ނަފްސާނީ ގޮތުންނާއި، ދެން ކިހިނެއްތޯ ހަދަންވީއާއި ގެއްލުން ކުޑަކުރުމަށް ކޮން ކަހަލަ ކަންތައްތަކެއް ތޯ ކުރެވޭނީ އެ ހުރިހާ އެހީތެރިކަމެއް ވެސް ދިނިން. އިންޝުއަރެންސްގައި އަޅުގަނޑުމެން ގަބޫލުކުރާ ފަލްސަފާއަކީ ވެސް އެއީ." ސާބިގު ވިދާޅުވި އެވެ.\nއެލައިޑް އިންޝުއަރެންސް ޖެނެރަލް މެނޭޖަރު ސާބިގް "ސަން"އަށް އިންޓަވިއު ދެއްވަނީ -- ސަން ފޮޓޯ/ ފަޔާޒު މޫސާ\nއޭރު އޮތް އެލައިޑުގެ ކުޑަ ޓީމާއެކު ސުނާމީ ކާރިސާއާ ކުރިމަތިލައި، އެހީތެރިކަން ފޯރުކޮށްދިނީ ހަމައެކަނި މާލެއަކަށް ވެސް ނޫނެވެ. ކާރިސާއިން ގެއްލުން ލިބިދާނެ މިންވަރު ދެނެގަނެވުމާއެކު މުޅި އެލައިޑް އެލާޓަށް އައެވެ. އަދި އެކި އެކި ރަށްރަށާއި ހިދުމަތް ހޯދަމުންދިޔަ ރިސޯޓުތަކަށް ވެސް އެލައިޑުގެ ޓީމުން ދަތުރު ކުރި އެވެ.\n"ހަގީގަތުގައި ފުރަތަމަ ނޭނގޭނެ ލިބިފައި ހުރީ ކިހާ ވަރެއްގެ ގެއްލުމެއް ކަމާއި ގެއްލުންތަކުގެ ތެރެއިން އިންޝުއަރެންސްއިން ކަވާ ވަނީ ކޮން ގެއްލުންތަކެއް ކަމެއް. އެކަންކަން ދެނެގަންނަން ރަށްރަށަށް ދިޔައީ. ދިޔައިރުގައި ނުސީދާކޮށް ހުންނާނެ އެހެން ފަރާތްތަކަށް ވެސް އެހީވެދީފައި." ސާބިގު ވިދާޅުވި އެވެ.\nކާރިސާ ހިނގި ދުވަހު ވަކި ހިސާބަކުން މުވާސަލަތީ ހިދުމަތަށް ބުރޫ އެރުމުގެ ސަބަބުން ލިބުނު ހުރިހާ ގެއްލުންތަކެއް ދެނެގަންނަން އުނދަގޫތަކާ ކުރިމަތިވި އެވެ. ނަމަވެސް އެލައިޑުން އެހީތެރިކަމުގެ އަތް ދިއްކޮށްލީ ގެއްލުން ލިބުނު ތަންތަނަށް ގޮސްގެންނެވެ. އެ ދުވަހު އެލައިޑުގެ ޓީމުގައި އާދައިގެ މުވައްޒަފެއް، އިސް މުވައްޒަފެއް ނެތެވެ. އެ މަސައްކަތުގައި ހުރިހާ މުވައްޒަފުންގެ ބައިވެރިވީ ގައުމީ، އިންސާނީ ހިދުމަތެއްގެ ގޮތުގަ އެވެ.\nއައްޑޫ ސިޓީ ހިތަދޫގައި ހުންނަ އެލައިޑް އިންސިއުރަންސް އޮފީސް -- ސަން ފޮޓޯ/ ފަޔާޒު މޫސާ\nއެލައިޑްގެ ކާމިޔާބުގެ އުސްއަލިތައް:\nއިންޝްއަރެންސް ކެޕޭސިޓީ: 140 މިލިއަން ޑޮލަރަށް ވުރެ މަތީގައި.\nއިންޝްއަރެންސް ކްލައިމް (ބަދަލުގެ) ގޮތުގައި: އަހަރަކު 130 މިލިއަނަށް ވުރެ ގިނަ ރުފިޔާ.\nމާކެޓް ޝެއާ: 60 ޕަސެންޓަށް ވުރެ ބޮޑު.\nކުންފުނީގެ ގްރޯތް: 112 ޕަސެންޓްގައި.\nސުނާމީ ކާރިސާއިން މާޔޫސްވުމުގެ ބަދަލުގައި އެލައިޑުން ހާސިލުކުރީ އިބުރަތެކެވެ. އެލައިޑުގެ އިތުރުން މުޅި ގައުމަށް ވެސް ސުނާމީ ކާރިސާއިން ދަސްވި ފިލާވަޅަކީ، އެފަދަ ހާލަތެއްގައި އިންޝުއަރެންސްގެ މުހިންމު ކަމެވެ. އެލައިޑްގެ އާ ޒަމާނެއްގެ ބިންގާ އެޅީ އެ ފިލާވަޅުންނެވެ.\n"އިންޝުއަރެންސްއަކީ ހަގީގަތުގައި މީހުންނަށް އެހާ ގާތް އެއްޗެއް ގޮތަކަށް ނުދެކޭ. އެކަމަކު ހަގީގަތަށް ބަލާއިރު ކަމެއް ދިމާވާއިރު، އެންމެ ގާތް އެހީތެރިޔަކީ އިންޝުއަރެންސް... ހަގީގަތުގައި ސުނާމީގެ ކުރިން މީހުންނަށް އެހާ ބޮޑަކަށް ނޭނގޭ އިންޝުއަރެންސްގެ މުހިންމު ކަމެއް. އެހެންވެ ގިނަ މީހުން ތިބީ އަސްލު އިންޝުއާ ނުކޮށް [ސުނާމީ ކާރިސާ ހިނގިއިރު]." ސާބިގު ވިދާޅުވި އެވެ.\nއެލައިޑް އިންޝުއަރެންސްގެ މުވައްޒަފުން މަސައްކަތުގައި: އެ ކުންފުނިން ހިދުމަތް ދިނުމުގައި ހޯދި ކާމިޔާބީ ބޮޑު -- ސަން ފޮޓޯ/ ފަޔާޒު މޫސާ\nސުނާމީ ކާރިސާއަށް ފަހު މިހާރު 15 އަހަރަށް ވުރެ ގިނަ ދުވަސް ފާއިތުވެގެންދިޔައިރު، އެލައިޑުން ވަނީ ބޮޑެތި ކުރިއެރުންތަކެއް ހޯދާފަ އެވެ. އެ ކާރިސާގައި އެލައިޑުގެ މުވައްޒަފުން ކުރި ބުރަ މަސައްކަތުގެ ހެޔޮ ނަތީޖާއަކީ އާންމުންގެ މެދުގައި އެލައިޑަށް އޮތް އިތުބާރު ބޮޑުވެ، ގިނަ އަދަދެއްގެ މީހުން އިންޝުއަރެންސްގެ ހިދުމަތް ހޯދުމެވެ. އެއީ މުހިންމު ކަމެއް ކަމުގައި ދެކުމެވެ. އެ ކާމިޔާބީ ހާލިސްވުމަކީ އެލައިޑާއި ޓީމަށް އޮތް އެންމެ ބޮޑު ހިތްހަމަޖެހުމެވެ.\nއެލައިޑުގެ އުމުރުން 35 އަހަރު ފުރޭ އަހަރީ ދުވަހު އެ ކުންފުނިން ދޭ މެސެޖަކީ، މުދާ ވިޔަސް، ގެދޮރު ވިޔަސް، އެ އެއްޗެއްގެ ހަމަ އަގުގައި އިންޝުއާ ކޮށްފައި ބެހެއްޓުމެވެ. ކަމެއް ދިމާވާ ހާލަތެއްގައި އެލައިޑަށް އެހީގެ އަތެއް ދިއްކޮށްލެވޭނީ އޭރުންނެވެ. ރާއްޖޭގެ އިންޝުއަރެންސް އިންޑަސްޓްރީގެ އެންމެ ފުންނާބު އުސް، އަދި އެ ހިދުމަތް ފޯރުކޮށްދޭ އެންމެ ގާތް ބައިވެރިޔަކީ ޔަގީނުންވެސް އެލައިޑެވެ. އެ ކުންފުނީގެ މި ދިގު ދަތުރުން ބުނެދެނީ އެ ވާހަކަ އެވެ. އެލައިޑަކީ މިއަދު ރާއްޖޭގައި އެކަންޏެއް ނޫނެވެ. މި ސަރަހައްދުގެ ވެސް ބިޔަ އިންޝްއަރެންސް ކުންފުންޏެކެވެ.


ޑރ މުއިއްޒުގެ ކެމްޕެއިން ވެބްސައިޓް އިފްތިތާހުކޮށްފި - DhiDaily\nޑރ މުއިއްޒުގެ ކެމްޕެއިން ވެބްސައިޓް އިފްތިތާހުކޮށްފި\nމިމަހުގެ 10 ވަނަ ދުވަހު އޮންނަ ލޯކަލް ކައުންސިލް އިންތިހާބުގައި ޕީޕީއެމްގެ ފަރާތުން މާލޭގެ މޭޔަރު ކަމަށް ވާދަކުރައްވާ ކުރީގެ ހައުސިންގ މިނިސްޓަރ ޑރ މުހައްމަދު މުއިއްޒުގެ ކެމްޕެއިން ވެބްސައިތް އިފްތިތާހުކޮށްފިއެވެ.\nއެމަނިކުފާނުގެ ކެމްޕެއިން ވެބްސައިޓް އިފްތިތާހުކޮށްދެއްވީ، ދައުލަތަށް ގިނަ ދުވަސްތަކެއް ވަންދެން ހިދުމަތް ކޮށްދެއްވި ބޮޑުފެންވަޅުގޭ މުސްތަފާ ހުސައިން އެވެ.\nޑރ މުއިޒްގެ ކެމްޕެއިން ވެބްސައިޓް https://muizzuformayor.com އިފްތިތާހުކުރުމަށް ބޭއްވި ޖަލްސާގައިވަނީ، ރައީސް ވަހީދުގެ އިތުރުން ޕީޕީއެމް އަދި ޕީއެންސީގެ ލީޑަރޝިޕުގައި ހިމެނޭ ގިނަ ފަރާތްތަކެއް ބައިވެރިވެފައެވެ.\nހަތް އަހަރު ދުވަހުގެ މުއްދަތަކަށް ހައުސިން މިނިސްޓަރުގެ މަގާމު މުއިއްޒު ފުރުއްވިއިރު، ފަހަކަށް އައިސް ރާއްޖޭގައި އެންމެ ދިގު މުއްދަތަކަށް ހައުސިން މިނިސްޓަރު ކަން ކުރެއްވި އެއް ބޭފުޅަކަށް މުއިއްޒު ވާނެއެވެ. ހައުސިން މިނިސްޓަރު ކަމުގައި އުމްރާނީ ތަރައްގީގެ ބިޔަ މަޝްރޫއުތަކެއް ހިންގެވުމަށް ފަހު، އެމަނިކުފާނު ވަނީ ގިނަ ދިވެހިންގެ ލޯބި ހޯދާފައެވެ.\nކުރިއަށް އޮތް ކައުންސިލް އިންތިހާބުގައި މާލޭގެ މޭޔަރު ކަމަށް މުއިއްޒު ވާދަކުރައްވާއިރު، މުއިއްޒުގެ އެންމެ އިސް ސިޔާސަތަކީ ”އެންމެ ފަހު މީހާ“ ހަމައަށް ބޯހިޔާވަހިކަން ފޯރުކޮށްދިނުމެވެ.


Miadhuves Shamsuddin SchooL Thafaathu Bodu Natheejaa Akun Balivejje\nއައްޑޫސިޓީގެ ސްކޫލްތަކުގެ މެދުގައި ބޭއްވޭ މައިލޯ އިންޓަރ ސްކޫލް ފުޓްބޯޅަ މުބާރާތުގައި މިއަދު މެންދުރު ކުޅެވުނު 14 އަހަރުން ދަށުގެމެޗް ޝަރަފުއްދީން ސްކޫލް ކާމިޔާބުކޮށްފިއެވެ.\nހިތަދޫ ސްޓޭޑިއަމްގައި ކުޅެވުނު މިމެޗް ޝަރަފުއްދީން ސްކޫލް ކާމިޔާބުކޮށްފައިވަނީ ޝަމްސުއްދީން ސްކޫލްގެޓީމާ ވާދަކޮށް6ލަނޑު0ލަނޑުންނެވެ.\nޝަރަފުއްދީން ސްކޫލްގެ ފުރަތަމަ ލަނޑު7ވަނަ މިނިޓްގައި ޒާދު މުހައްމަދު ޚާލިދު ކާމިޔާބުކޮށްދީފައިވަނިކޮށް އެޓީމުގެ ދެވަނަ ލަނޑު 8 ވަނަ މިނިޓްގައި ކާމިޔާބުކޮށްދިނީ އިބްރާހިމް އާލަމް ނަސީމެވެ. ޝަރަފުއްދީން ސްކޫލްގެ ތިންވަ ލަނޑު 29 ވަނަ މިނިޓްގައި ކާމިޔާބުކޮށްދިނީ ހަސަން ޖައިޝަމެވެ.\nޝަރަފުއްދީން ސްކޫލްގެ ޓީމުގެ4ވަނަ ލަނޑުވެސް ކާމިޔާބުކޮށްދިނީވެސް އެޓީމުގެ3ވަނަ ލަނޑު ކާމިޔާބުކޮށްދިން ހަސަން ޖައިޝަމެވެ. އެޓީމުގެ ފަސްވަނަ ލަނޑު މެޗްގެ 38 ވަނަ މިނިޓްގައި އަހުމަދު މައިޝަން ޝާނީޒް ކާމިޔާބުކޮށްދީފައިވާއިރު އެޓީމުގެ6ވަނަ ލަނޑު 58 ވަނަ މިނިޓްގައި ކާމިޔާބުކޮށްދިނީ އިބްރާހިމް އައިހަމް ވައްހާބެވެ.\nމިމެޗުން ދެރަވި ޝަމްސުއްދީން ސްކޫލްގެ ޓީމު މީގެ ކުރީން މިމުބާރަތުގައި ކުޅުނުމެޗުންވެސް ބަލިވެފައިވަނީ6ލަނޑު0ލަނޑުންނެވެ.\nމިމުބާރާތުގައި މިއަދު ހަވީރު ކުޅެވުނު 14 އަހަރުން ދަށުގެ އުމުރުފުރައިގެ2ވަނަ މެޗްގައި މަރަދޫ ސްކޫލާއި ފޭދޫ ސްކޫލް ބައްދަލުކުރިމެޗް ނިމިފައިވަނީ2ލަނޑު2ލަނޑުން އެއްވަރުވެގެންނެވެ.\nމިމެޗްގައި ފުރަތަމަ ލަނޑުޖަހާ ކުރިހޯދީ ފޭދޫ ސްކޫލްގެ ޓީމެވެ. ފޭދޫ ސްކޫލްގެ މިލަނޑު މެޗްގެ2ވަނަ މިނިޓްގައި އަލީ ދަސޫފް ޝިޔާމް ކާމިޔާބުކޮށްދީފައިވަނިކޮށް މެޗްގެ 13 ވަނަ މިނިޓްގައި މަރަދޫ ސްކޫލްގެ ޓީމުން ނަތީޖާ ހަމަހަމަ ކޮށްފައިވަނީ މުހައްމަދު ތަމާން ޝާހިދު ކާމިޔާބުކޮށްދިން ލަނޑުންނެވެ.\nމިމެޗްގައި މަރަދޫ ސްކޫލް ޓީމުގެ މުހައްމަދު ސިމްދު ސަމީއު 33 ވަނަ މިނިޓްގައި އެޓީމުގެ2ވަނަ ލަނޑު ކާމިޔާބުކޮށް މަރަދޫސްކޫލް ޓީމަށް މެޗްގެ ލީޑު ހޯދާދީފައިވަނިކޮށް ފޭދޫ ސްކޫލްގެ މުހައްމަދު އާއިޝް ޝަރީރުވަނީ 43 ވަނަ މިނިޓްގައި ލަނޑެއް ކާމިޔާބުކޮށް މެޗްގެ ނަތީޖާ 2-2 އަށް ބަދަލުކޮށްދީފައެވެ. އަދި މެޗް ނިމިގެން ދިޔައީވެސް ދެޓީމް2ލަނޑު2ލަނޑުން އެއްވަރުވެގެންނެވެ.\nމިނިވަން ކަޕް ފުޓްސަލް މުބާރާތް\nމިފަހަކަށް އައިސް ހުޅުދޫގައި ބާއްވާ އެންމެ ފޯރިގަދަ އެންމެބޮޑު ، އެންމެ ޝަރަފްވެރި ފުޓްބޯޅަ މުބާރާތަކީ މިނިވަންކަޕްގެ ނަމުގައި ...


Raees Office Govvaalaane Kamah Buni Meehaku Hayyaru Kohffi ރައީސް އޮފީސް ގޮއްވާލާނެ ކަމަށް ބުނި މީހަކު ހައްޔަރު ކޮށްފި – Huvadhoo News Raees Office Govvaalaane Kamah Buni Meehaku Hayyaru Kohffi Huvadhoo News\nދިވެހިރާއްޖޭގެ ރައީސުލްޖުމްހޫރިއްޔާގެ އޮފީސް، މާލެ\nރާއްޖޭގެ ރައީސުލްޖުމްހޫރިއްޔާގެ އޮފީސް ގޮއްވާލަން ބުނި މީހަކު ހައްޔަރުކޮށްފި އެވެ.\nފުލުހުން ބުނެފައިވަނީ މިދިޔަ ބުދަ ދުވަހު ރައީސް އޮފީހުގެ ސެކިއުރިޓީ ބަލަހައްޓަން ތިބި އެމްއެންޑީއެފް ބޭފުޅުންގެ އަރިހުގައި ރައީސް އޮފީސް ގޮއްވާލާނެކަމުގެ އިންޒާރު މީހަކު ދިން ކަމަށެވެ. އަދި އެތެރޭގައި ތިބި ވެރިން ބޭރަށް ނުނިކުތުމަށްވެސް ސިފައިގެން ބޭފުޅުން ކައިރީގައި ބުނެފައިވާ ކަމަށްވެސް ފުލުހުން ބުންޏެވެ.\nރައީސް އޮފީސް ގޮއްވާލާނެކަމުގެ އިންޒާރު ދިން މައްސަލައިގާ 34 އަހަރުގެ ދިވެހި ފިރިހެނަކު ހައްޔަރުކޮށްފައިވާކަމަށް ފުލުހުން ބުނެއެވެ.\nހައްޔަރު ކުރި މީހާގެ ބަންދަށް މިހާރު ހަތް ދުވަސް ޖަހާފައިވާކަމަށްވެސް ފުލުހުން ބުނެއެވެ.\nމީގެ ކުރިންވެސް އެކި ފަހަރު މަތިން ތަންތަން ގޮއްވާލެ ކަމަށް އިންޒާރުދީގެން ފުލުހުންވަނީ އެ މައްސަލަތައް ބަލާފައެވެ. ތަންތަން ގޮއްވާލާނެ ކަމުގެ އިންޒާރު އެއްވެސް ޕްލެޓްފޯމެއްގައި ދިނުމަކީ ރާއްޖޭގެ ޓެރަރިޒަމް ޤާނޫނު މަނާ ކުރާ ކަމެކެވެ.


Kulhudhuffushi Hospital Ge Hidhumaiy Mathi Kurumah Haassa Samaalukan Dheynan - Raees - Vaguthu\nކުޅުދުއްފުށި ހޮސްޕިޓަލުގެ ހިދުމަތް މަތިކުރުމަށް ހާއްސަ ސަމާލުކަމެއް ދޭނަން - ރައީސް\nކުޅުދުއްފުށި ހޮސްޕިޓަލުގެ ހިދުމަތް މަތިކުރުމަށް ހާއްސަ ސަމާލުކަމެއް ދޭނެ ކަމަށް ރައީސް ވިދާޅުވީ - ފޮޓޯ: ރައީސް އޮފީސް\nކުޅުދުއްފުށި ސިޓީއަކީ މުޅި ރީޖަންގައި މުހިންމު ދައުރެއް އަދާކުރާ ސިޓީއެއް ކަމަށާއި، ހާއްސަކޮށް ރީޖަނަލް ހޮސްޕިޓަލުގެ ހިދުމަތް މަތިކުރުމަށް ހާއްސަ ސަމާލުކަމެއް ސަރުކާރުން ދެއްވާނެކަމުގައި ރައީސުލްޖުމްހޫރިއްޔާ އިބްރާހީމް މުހައްމަދު ސާލިހް ވިދާޅުވެއްޖެއެވެ.\nރައީސް މިހެން ވިދާޅުވީ، މިއަދު ކުޅުދުއްފުށީ ރީޖަނަލް ހޮސްޕިޓަލްގެ އިސްވެރިންނާ ބައްދަލުކުރައްވާ ވާހަކަފުޅު ދައްކަވަމުންނެވެ.\nއެ ހޮސްޕިިޓަލްގައި ބޭއްވި ބައްދަލުވުމުގައި ރައީސް ވިދާޅުވީ، އެ ސިޓީއަކީ އެ ސަރަޙައްދުގައި ފުޅާދާއިރާއެއްގައި ޚިދުމަތް ފޯރުކޮށްދޭ މުހިންމު ތަނެއް ކަމަށެވެ. އަދި ހާއްސަކޮށް ރީޖަނަލް ހޮސްޕިޓަލަށް ސަރުކާރުން ހާއްސަ ސަމާލުކަން ދެއްވާކަން ފާހަގަކުރައްވައި ރާއްޖޭގެ ފަސް ސަރަޙައްދުގައި ފަސް ޓާޝަރީ ހޮސްޕިޓަލް ގާއިމުކުރުމުގެ ބޭނުމުގެ މައްޗަށް އަލިއަޅުވާލެއްވިއެވެ.\nއެގޮތުން މިކަމުގެ ސަބަބުން ސިއްހީ ހިދުމަތްތައް ހޯދުމަށް މާލެއަށް ބަރޯސާވާންޖެހޭ މިންވަރު ކުޑަވެގެންދިއުމާއެކު އިތުރު އެތައް ފައިދާތަކެއް ވާނެކަމަށާއި އޭގެ ހެޔޮބަދަލުތައް މިހާރުވެސް ފެންނަން ފަށާފައިވާކަމުގައި އެމަނިކުފާނު ވިދާޅުވިއެވެ.\nއަދި މިހާރުގެ ކުޅުދުއްފުށީގެ އައު ޓާޝަރީ ހޮސްޕިޓަލުގެ ޚިދުމަތް ފެށުމުގެ ކުރިންވެސް ރީޖަނަލް ހޮސްޕިޓަލުގެ ޚިދުމަތްތައް ފުޅާކޮށް ފެންވަރު މަތިކުރުމަށް ސަރުކާރުން އިސްކަން ދެއްވާނެކަމުގައި އެމަނިކުފާނު ވިދާޅުވިއެވެ.\nކުޅުދުއްފުށީ ރީޖަނަލް ހޮސްޕިޓަލުގެ ޚިދުމަތްތައް ޓާޝަރީ ފެންވަރަށް މަތިކުރުމަށް ކުރިޔަށްގެންދާ މަސައްކަތްތަކުގެ ދަށުން އެ ހޮސްޕިޓަލުގައި މިހާރު އަންނަނީ 30 އެނދުގެ ވޯޑެއް ހެދުމާއި6އެނދުގެ އައިސީޔޫއެއް ހެދުމުގެ މަސައްކަތް ކުރިޔަށް ގެންދަމުންނެވެ. މި މަޝްރޫއާއެކު ރީޖަނަލް ހޮސްޕިޓަލުގެ ޖާގައިގެ ދަތިކަމަށް ޙައްލު ލިބިގެންދާނެއެވެ. މީގެ އިތުރުން ގިނަ އައު ހިދުމަތްތަކެއް އެ ހޮސްޕިޓަލުގައި ވަނީ ތަޢާރަފުކޮށްފައެވެ. އޭގެ ތެރޭގައި އެމްއާރުއައިގެ ޚިދުމަތާއި ސީޓީ ސްކޭން، ސްޕީޗް ތެރެޕީގެ ޚިދުމަތްފަދަ ގިނަ އައު ހިދުމަތްތައް ހިމެނެއެވެ.\nއަދި ކުޅުދުއްފުށީގެ އައު ޓާޝަރީ ހޮސްޕިޓަލެއް އެޅުމުގެ ޕްރޮޖެކްޓް މިހާރު އޮތީ ޓެންޑަރ ކުރުމަށް ހުޅުވާލުމުގެ މަރުޙަލާގައެވެ.\nޖުލައި 16, 2021 19:52\nކުޅުދުފުށީހޮސްޕިޓަލުގެ ޙިދުމަތްތަށް މަތިކުރާއިރު\nފުވައްމުލަކުގެ ޙިދުމަތް ތިރިރުރާނަން އަޅުގަޑުމެން\nވޯޓުދިނީ ތަފާތުނުކުރަން ހާސްވައުދުވުމުން ސޯލިހަށް. ސާބަސް އަދިވެސްސާބަސް\nޖުލައި 16, 2021 20:28\nއިންޑިޔާ ޕަޕެޓް އިސްތިއުފާ!\nޖުލައި 16, 2021 20:29\nމުސްލިމުންގެ އަދުއްވު މޯދީގެ ޕަޕެޓް އިސްތިއުފާ..\nޖުލައި 17, 2021 04:40\nހޮސްޕިޓަލުގެޚިދުމަތްފުޅާކުރާނަން އަންނަމަހުބުރިޖުއަޅާނަން އަންނަމަހު2000ހައުސިންޔުނިޓްއަޅާނަން އަންނަމަހުގޯތިދޭން ފަށާނަން އަންނަމަހު ވެންޓިލޭޓަރުހޯދާނަން އަންނަމަހު މަރުތަކުގެތަހުގީގުނިންމާޝަރީއަތަށްފޮނުވާނަން އަންނަމަހު އެމްއެމްޕީއާރުސީގެރިޕޯޓު( އުނިކުރިބައިނުލާ) ޝަރީއަތަށް ފޮނުވާނަން އަންނަމަހު އުންސުރާފަސުރުދިމާނުވާތީ ރިޕޯޓު އިތުރަށްއުނިކުރަންފޮނުވާނަން މިއީ ކޮންމަހެއްތޯ؟😆😆😆😆😆😆😆😆😆\nޖުލައި 17, 2021 05:42\nދިވެހިންނާއި ދިވެހި ފަސގަޑު ގެ އަދުއްވު ކަލެާމިވަނިީ ދިވހިރަާއްޖޭގެ މިނިވަންކަން ނަގާލާފަ މިހާރުން މިހާރައް ކަލެޭ އިސްތިއުފާދިީ


Mi mahuge faheh: VIA ah record eh\nމި މަހުގެ ފަހެއް: ވީއައިއޭއަށް އެއާ ޓްރެފިކުގެ ރެކޯޑެއް\nވީއައިއޭގައި ފްލައިޓްތަކެއް ޕާކު ކޮށްފައި: ފްލައިޓް މޫވްމަންޓް ވަނީ ބޮޑުތަނުން އިތުރުވެފައި -- ފޮޓޯ: އެމްއޭސީއެލް\nރާއްޖޭގެ ބޯޑަރު ހުޅުވި ފަހުން ވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި މި މަހުގެ ފަސް ވަނަ ދުވަހު ރެކޯޑު މިންވަރަށް ޓްރެފިކް މޫވްމެންޓް މަތި ވެއްޖެ އެވެ.\nވީއައިއޭ ބަލަހައްޓާ، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނި ގޮތުގައި މި މަހުގެ ފަސް ވަނަ ދުވަހަކީ ބޯޑަރު ހުޅުވި ފަހުން އެއް ދުވަހެއްގެ ތެރޭގައި ވައިގެ ދަތުރުފަތުރުގެ ހަރަކާތްތައް އެންމެ މަތިވި ދުވަހެވެ. އެ ދުވަހު އެކަނި ވީއައިއޭގައި 352 އެއާ ޓްރެފިކް މޫވްމެންޓް ރެކޯޑް ކުރެވިފައިވެ އެވެ.\nބޯޑަރު ހުޅުވި ފަހުން މި މަހުގެ ފަސް ވަނަ ދުވަހަކީ ވީއައިއޭއަށް އެންމެ ގިނަ މީހުން އައި ދުވަހެވެ. އެ ދުވަހު 3،100 އަށް ވުރެ ގިނަ މީހުން އައިސްފައި ވެއެވެ.\nވީއައިއޭގެ ޓްރެފިކް މަތި ވެގެން ދާއިރު މައި އެއާޕޯޓަށް މިހާރު ދުނިޔޭގެ މަޝްހޫރު ގިނަ ފްލައިޓް ތަކުން ވަނީ އަލުން ޝެޑިއުލް ދަތުރުތައް ފަށާފަ އެވެ. މީގެ އިތުރުން ޓޫރިސްޓުން އެންމެ ގިނަ މަންޒިލްތަކުން ހާއްސަ ޝެޑިއުލް ޗާޓަރު ތަކެއް ވެސް ކުރަމުން ދެއެވެ.\nޓޫރިޒަމް މިނިސްޓްރީން މި މަހުގެ ފަސް ވަނަ ދުވަހު އާއްމުކުރި ތަފާސް ހިސާބުތައް ދައްކާ ގޮތުގައި އެ ދުވަހުގެ ނިޔަލަށް ރާއްޖެއަށް 82,902 ޓޫރިސްޓުން އައިސްފައިވެ އެވެ. އަދި މި އަހަރުގެ ޖެނުއަރީން ފެށިގެން މިހާތަނަށް ޖުމްލަ އައި ޓޫރިސްޓުންގެ އަދަދު ވަނީ 465,749 އަށް އަރާފަ އެވެ. ސަރުކާރުގެ އަމާޒަކީ ބޯޑަރު ހުޅުވުމަަށްފަހު 100،000 މީހުން ހަމަ ކުރުމެވެ. އަދި މި އަހަރު ޖުމްލަ ބައި މިލިއަން މީހުން ގެނައުމެވެ.\nޓޫރިޒަމް ވެލާނާ އިންޓަނޭޝަނަލް އެއާޕޯޓް ޓޫރިސްޓް އެރައިވަލް + އެމްއޭސީއެލް މިނިސްޓްރީ އޮފް ޓޫރިޒަމް އިގްތިސޯދު ކޮވިޑް-19 ދިވެހި ރާއްޖެ އަލުން ހުޅުވާލުން ކޮވިޑް-19 އިގެ ބަލާއާފާތް


ތިބާގެ ހިތާ، ޚިޠުބާގެ ކުރިމަތީ ކާވެނި! | #Dhiislam\n7 years ago |3comments| April 6, 2011 |\nލިޔުއްވީ: د.دعاء راجح\nޒުވާން ކުދިން ޚިޠުބާގެ ގުޅުމުގެ އިމުގެ ތެރޭގައި ދުވަސްތަކެއް ހޭދަކުރުމަށްފަހުގައި ކާވެނި ފުރިހަމަކުރުމަށް ޖެހިލުންވެއެވެ. ސަބަބަކަށްވަނީ ޚިޠުބާގެ ދުވަސްވަރުގައި ދެފަރާތަށްމެ މައްސަލަތަކެއް މެދުވެރިވުމެވެ.ނުވަތަ ބައިވެރިޔާއާމެދު ފުރިހަމަ ފިކުރާއެއް ނުލިބުމާއި މުސްތަޤުބަލާ މެދު ފުރިހަމަ ތަޞައްވުރެއް ނުލިބިގެނެވެ.\nމިކަން މިހެން މެދުވެރިވުމުގައި ޝަރުޢީ ހަމަތަކުގެ ތެރޭގައި(1) ދެފަރާތަށް ބައްދަލުވެވި، ވާހަކަ ދައްކައި އުޅުމަށް ޢާއިލާއިން މަދަދުވެރިނުވުމާއި، ގޮތެއް ކަނޑައެޅުމުގައި ޢާއިލާގެ އެހީތެރިކަން ނުލިބުން ސަބަބުތަކެއް ކަމުގައި ބެލިދާނެއެވެ. އަދި ޚިޠުބާގެ ޒަމާން ހަމައެކަނި ގުޅިލާ ގުޅުމަކުން ނިމި، އެދެމީހުން އަވަސް ގޮތެއްގައި ކާވެންޏަކަށް އަމާޒުހިފާފާނެއެވެ. ދެފަރާތުގެ ނުވަތަ ކޮންމެވެސް އެއްފަރާތެއްގެ ހިތްހަމަޖެހުމާއި ޔަޤީންކަން، މިގުޅުމާމެދު ޤާއިމު ނުވަނީހެވެ. މިކަމުގެ ސަބަބުން ޒަވާޖީ ޙަޔާތުގައި ގިނަ މައްސަލަތަކަކާ ކުރިމަތިލާންޖެހެއެވެ.\nމިހިސާބުން ޖަވާބެއް ބޭނުންވާ ސުވާލެއް ކުރިމަތިވެއެވެ. ކާވެނިކުރުމަށް ނިންމާ ނިންމުން ނިންމާނި ކޮން އަސާސެއްގެ މައްޗަށްތޯއެވެ؟\nމިމުހިއްމު ނިންމުން ބިނާވާން ޖެހޭނީ މައިގަނޑު ތިން މިންގަނޑެއްގެ ތެރެއިން ލިބޭ ރުހުމެއްގެ މައްޗަށެވެ.\nފުރަތަމަ މިންގަނޑު: ބުއްދީގެ މިންގަނޑު\nމާނައަކީ ކޮންމެ ފަރާތަކަށްވެސް އަނެއް ފަރާތަކީ ތިމަންނަގެ ދިރިއުޅުމުގެ ބައިވެރިއެއް ކަމުގައިވުމުގެ ޤާބިލުކަން ލިބިފައިވާ ފަރާތެއްކަން ޤަބޫލުކުރެވުމެވެ. ތިމަންނާގެ އުންމީދުތަކާއި ހުވަފެންތަކުގެ ބައިވެރިއެއްކަމުގައި ވެވިދާނެކަމަށް ޤަބޫލުކުރެވުމެވެ. ހިތާމައާއި އުފަލުގައި ބައިވެރިއެއްކަމުގައި ވެވިދާނެކަމަށެވެ. ކާމިޔާބީއާއި ނާކާމިޔާބުގައިވެސްމެއެވެ.\nދެފަރާތުގެ އުންމީދުތަކާއި އެދުންތަކުގައި ޤަބޫލުކުރެވޭ މިންވަރުގެ އެއްގޮތްކަމެއް ހުރިކަން ޔަޤީންވާން ޖެހޭނެއެވެ. އެދެމީހުންކުރެ ކޮންމެ މީހަކަށްމެ މުހިއްމުކަންކަމާއި ދިރިއުޅުމުގައި ކަން ހިގާ ގޮތްތަކާ މެދުގައި ދެމީހުންގެ ފިކުރު އެއްގޮތްވާންވާނެއެވެ. ދެމީހުންނަށް ދެނެގަނެވޭ، ޒާތީ ތަފާތުތަކާއި ޢައިބުތަކަކީ އެކަންކަމާއެކުވެސް ދިރިއުޅެން ދަތިނުވާނެ ކަންކަން ޔަޤީންވާންޖެހޭނެއެވެ.\nމިކަމުގެ މާނައަކީ ފުރިހަމައަށް ދެފަރާތް އެގުމެއްނޫނެވެ. އަދި ކިއެއްތޯއެވެ؟ ޢައިބުތަކާއި ރަނގަޅު ޞިފަތަކުގެ ތެރެއިން ވަރަށް ގިނަކަންކަމީ ކާވެނީގެ ފަހުގައި މެނުވީ އެގޭނެ ކަންކަމެއް ނޫނެވެ. އަދި އެކަންކަމުގެ ކުޑަ ބޮޑު މިނަކީވެސް ކާވެނީގެ ފަހުގައި މެނުވީ އެގޭނެ ކަންކަމެއް ނޫނެވެ.\nދެވަނަ މިންގަނޑު: ހިތުގެ ނުވަތަ ޢާޠިފީ މިންގަނޑު\nރޫޙުގެ މިސާލަކީ އެކަކު އަނެކަކާ ގުޅިފައިވާ ސިފައިންގެ ބައިގަނޑެއްގެ މިސާލެވެ. އޭގެ ތެރެއިން އެކަކު އަނެކަކު ދަސްވެއްޖެ މީހުން އެއްބައިވެއެވެ. އަދި ދެކޮޅުވެރި ވެއްޖެނަމަ ބައިބައިވެއެވެ. އެހެންކަމުން ދީނީ ގޮތުން ނުލާހިކު ރަނގަޅު، އިޖުތިމާޢީ ގޮތުން ހަމަޖެހޭ ،މާއްދީ ގޮތުން ތަނަވަސް، ޚުލްޤު ހެޔޮ ފިރިހެންކުއްޖަކާމެދުގައިވެސް އަންހެން ކުއްޖަކު ހިތްހަމަނުޖެހިދާނެއެވެ. ހަމައެފަދައިން ފިރިހެން ކުއްޖަކަށް ރަނގަޅު ދީންވެރި ޚުލްޤުހެޔޮ އަންހެންކުއްޖަކު ފެނުމަށްފަހު އެކުއްޖާއާމެދު، އޭނާގެ ނަފްސު ނުރުހިދާނެއެވެ. ރަނގަޅަށް އެގޭ ސަބަބެއްވެސް އެކަމުގައި އޮވެދާނެއެވެ. ބޭރުފުށުގެ ޞޫރައިގައި ހުރިކަމެއް ނުވަތަ ވާހަކަދެއްކުމާއި އުޅުމުގައި ހުރި އުނިކަމެކެވެ. ހަމައެފަދައިން އެސަބަބު އެންމެ ރަނގަޅަށް ނޭނގޭ ސަބަބެއްކަމުގައިވެސް ވެދާނެއެވެ. މިހުރިހާ ޙާލަތެއްގައިވެސް ހިތުގެ ޝުޢޫރުތަކަށް އިޙުތިރާމްކުރަން ޖެހޭނެއެވެ. ބުއްދީގެގެ މިންގަނޑުން ފާސްވުން އުފާވެރި ޙަޔާތަކަށް ފުދިގެން ނުވެއެވެ.\nތިންވަނަ މިންގަނޑު: ބޭރުފުށުގެ މިންގަނޑު\nއަނެކާގެ ބޭރުފުށުގެ ޞޫރައާމެދުގައި ފުރިހަމައަށް ރުހި ޤަބޫލުވުމެވެ. ރީތިވުމަކީ އެކިމީހުންނަށް އެކި ގޮތަށް އޮންނަކަމެކެވެ. އެކަމުގައި މީސްތަކުންގެ ވިސްނުން ތަފާތުވެގެންވެއެވެ. އެކި މީހުންނަށް ރީތިވާނީ އެކި ގޮތަށް ތިބޭ މީހުންނެވެ. މަޡްހަރު ނުވަތަ ބޭރުފުށޭ ބުނުމުން އޭގެ މުރާދަކީ މީހާ ހުންނަ ގޮތް އެކަންޏެއްނޫނެވެ. އެމީހާގެ ހަށިގަނޑުގެ ޙަރަކާތްތަކާއި މޫނުގެ ހަރަކާތްތަށްވެސް މިމާނައިގެ ތެރެއަށްވަދެއެވެ. އިށީނުމާއި ކޮޅަށް ހުރުމާއި ތެދުވުމާއި ހިނގުމެވެ. މިއިން ކޮންމެ ކަމަކީ މިބަހުގެ ތެރެއަށް ވަންނާނެ ކަންކަމެވެ. މިހުރިހާ ކަމަކާ މެދު އަހަރުމެން ރިހިދާނެއެވެ. ނުވަތަ ހިތްހަމަ ނުރުހިދާނެއެވެ.\nއަދިވެސް ކުރިވިދާނެ ސުވާލެއް އެބައޮތެވެ. އެއީ 100 އިންސައްތައިގެ ހިތްހަމަޖެހުމެއް މިތިން މިންގަނޑުންމެ ލިބުން ލާޒިމު ހެއްޔެވެ؟ އަދި ޚިޠުބާއަށް އެންމެ އެކަށީގެންވާ ވަގުތުކޮޅަކީ ކޮބައިހެއްޔެވެ؟\nމިމިންގަނޑުތަކުގެ ތެރެއިން އިތުބާރެއް އުފެދުމަށް ނުވަތަ އިތުބާރު ދަށްވުމަށް ވަގުތު ބޭނުންވާނެއެވެ. އެހެންނަމަވެސް ކާވެނިކުރުމުގެ ނިންމުން ނިންމަން އެންމެ ރަނގަޅު ވަގުތަކީ މިމިންގަޑުތަކުގެ ތެރެއިން އުފެދޭ އިތުބާރު ހަމަޖެހި އިސްތިޤުރާރުވާ ވަގުތެވެ. ނުވަތަ އެއިތުބާރު، ދެފަރާތުގައިމެ ކުރިއަރައި ބޮޑުވެގެންދާވަގުތެވެ. އެހެންކަމުން އެންމެ ރަނގަޅު ވަގުތަކީ ބުއްދިން ބަލައިގަނެވޭ މިންވަރަކަށް މިތިން އިތުބާރު އުފުލިގެންދާ ވަގުތެވެ.\nވަރަށްގިނަފަހަރަށް ޚިޠުބާގެ ދުވަސްވަރުގައި ކޮންމެވެސް ކުށެއް އަނެކުންގެ ފަރާތުން ފެނިދާނެއެވެ. އަދި އެކަން މުސްތަޤުބަލުގައި ކާވެނީގެ ފަހުން ރަނގަޅުކުރުމަށް އެދުމުން އެކަން ބަދަލުކުރާނެކަމަށް ވަޢުދުވެދާނެއެވެ. އަދި ތިމާއަށް އަނެއް ފަރާތް ބޭނުންވާތީ އެކަން ބަދަލުވެސް ކޮށްފާނެއެވެ. އެހެންނަމަވެސް މިހެޔޮ ބަދަލުގެ މަތީގައި އަޅުގަނޑުމެންގެ ތެރެއިން، މާތްﷲ ރަޙުމަތްލެއްވި އަޅަކަށްމެނުވީ، ދެމިހުރެވޭނެ ކަމުގެ އެއްވެސް ޔަޤީންކަމެއްނެތެވެ.\nއެއްވެސް މީހަކަށް އަނެކުން ބަދަލުކޮށް ނުލެވޭނެއެވެ. ލޯބިވާ މިންވަރު ކިތަންމެ ބޮޑުކަމުގައިވިޔަސް ޝަޚުޞިއްޔަތު ކިތަންމެ ވަރުގަދަކަމުގައިވިޔަސްމެއެވެ. ރަނގަޅު ހިތުނިޔަތެއް މައްސަލަ ހުރި ފަރާތުގެ އޮވެގެން މެނުވީއެވެ. ޙަޤީޤަތުގައިވެސް އެކަން ބަދަލުކުރުން އެފަރާތުން ބޭނުންވާންޖެހޭނެއެވެ. އެކަމުގެ އެދުންވެރިކަން އޮންނަންވާނެއެވެ. އެހެންކަމުން ކާވެނީގެ ކުރިން ބަދަލުނުވިނަމަ، ކާވެނީގެ ފަހުން ބަދަލުވެދާނެކަމަށް ޤަބޫލުކުރުމީ މޮޔަކަމެކެވެ. އަދި ހަމައެފަދައިން ޚިޠުބާގެ ދުވަސްވަރު އަނެކުން ބޭނުންވާ ބޭނުންވުމުގެ ސަބަބުން އަންނަ ބަދަލު ކާވެނީގެ ފަހުން ކުރީގެ ގޮތަށް ރުޖޫޢަވެދާނެއެވެ. އެއީ ކާވެނީގެ ފަހުން އަނެކުންނަށްބޭނުންވާ ވުމުގެ އިޙުސާސް ކުޑަވެދާނެތީއެވެ. މިއީ ޠަބީޢީ ކަމެކެވެ. އެހެންނުވާނީ އެބޭނުންވާ ބޭނުންވުމަކީ ކާވެނީގެ ކުރިންވެސް ހިތުގައި އޮތް ތެދުވެރި ބޭނުންވުމަކަށް ވެގެނެވެ. އަދި ބަދަލުވަނީވެސް ތެދުވެރި ހިތަކައިގެން ކަމުގައިވާނަމައެވެ.\nއަދި ހަމައެފަދައިން ހިތުގެ ހަމަޖެހުމާއި ޢާޠިފީ ހެދިބޮޑުވުމަށް އިސްކަން ނުދިނުމަކީވެސް ޢާންމުކުށެކެވެ. އަދި ކާވެންޏަށްފަހު އެކަން އަތުވެދާނެކަމަށް ޤަބޫލުކުރުމަކީވެސް ކުށެކެވެ. ޚިޠުބާގެ ދުވަސްވަރުގައި އުފެދިގެން ނައި ޢާޠިފިއްޔަތެއް ލޯއްބެއް ،އެމަރުޙަލާގެ ފަހުން، ކާވެނީގެ ފަހުން، ޒިންމާތައް އިތުރުވުމަށްފަހު، އުފެދިދާނެކަމަށް އަޅުގަނޑަކަށް ޤަބޫލެއް ނުކުރެވެއެވެ.\nއެންމެ ފަހުން އެންމެހާ ސަބަބުތަކެއްގައި ހިފުމަށްފަހު، ދެފަރާތަށްވެސް ލިބިގެންވަ އަސާސީ މިންގަނޑަކީ ޝަރުޢީ އިސްތިޚާރާއެވެ. ގޮތެއް ނިންމުމުގައި އެންމެ ފަހުގެ މަރުޖިޢަކީ އެއީއެވެ.\nކާނެވިކުރަން އެދޭ ދިވެހި ޒުވާން އަންހެންކުދިންނާއި ފިރިހެންކުދިންނަށް މިލިޔުމުގެ ސަބަބުން ރަނގަޅުމަގުތަކެއް ފެނުމުގެ އުންމީދުގައި ހުރީމެވެ. އަދި ފެށިގެން އަންނަ އެންމެހާ ކާވެނިތަކުގައި ބަރަކާތްލެއްވުން އެދި މާތްﷲގެ ޙަޟްރަތުގައި ދަންނަވަމެވެ. އާމީން!\n(1) މިލިޔުމުގައި ޝަރުޢީ ހަމަ ކަމުގައި ބުނެފައި އެވަނީ ޚިޠުބާގައި ޖެހިފއިވާ ދެފަރާތަށް، އަންހެންކުއްޖާގެ މަޙުރަމެއްގެ ބެލެހެއްޓުންތެރިކަމާ އެކު ބައްދަލުކޮށް ވާހަކަ ދެއްކޭނެ ގޮތް ހަދައިދިނުމުގެ ވާހަކައެވެ.\nޢަރަބި ލިޔުން : އޮންއިސްލާމް.ނެޓް\nfurathama Khituba eey kon ejje kah bayaa kodevaafa den trujmaa genevinama v.ragalhuvis\nrangalhu kameh mujtaba faahanga ekuree..KHITBA eii koachehtho eve? eii meege kurin alhugandumen adu ehi ehcheh nooneve..\nރިޔަ ދެބޭފުޅުންގެ ޚިޔާލުފުޅުތައް ބަލައިގަންނަމެވެ. މިލިޔުން ލިޔުމުގެ ކުރިން އަޅުގަނޑުގެ ލިޔުމެއްގައިވާނީ ކިޠުބާއަކީ ކޮބައިކަން ޚުލާޞާ ގޮތެއްގައި ބަލާފައެވެ. މިފާލަން ބޭނުންކުރައްވައިގެން އެލިޔުން ވިދާޅުވެވޭނެއެވެ.


Sunny aai Poonam ge dharin ekeegai Bollywoodah – adduLIVE\nސަނީ އާއި ޕޫނަމްގެ ދަރިން އެކީގައި ބޮލީވުޑަށް\nMay 20, 2022, 16:50 އަހުމަދު އަދްޝަން\nއެކީގައި ކާމިޔާބު ފިލްމުތަކެއް ކުޅެފައިވާ ބޮލީވުޑްގެ ތަރިން ކަމަށްވާ ސަނީ ޑިއޯލް އާއި ޕޫނަމް ދިލަންގެ ދެ ދަރިޔަކު އެކީގައި ބޮލީވުޑަށް ތައާރަފުކުރަން ނިންމައިފި އެވެ.\nސަނީގެ ދެ ކުދިންގެ ތެރެއިން ހަގު ފިރިހެން ދަރިފުޅު ރަޖްވީރު ޑިއޯލް އާއި ޕޫނަމްގެ އަންހެން ދަރިފުޅު ޕަލޯމާ ތަކޭރިއާ ބޮލީވުޑަށް ނެރެން ނިންމާފައި ވަނީ ހިންދީ ސިނަމާގެ އެންމެ ކާމިޔާބު އެއް ސްޓޫޑިއޯ ކަމަށްވާ ރާޖްޝްރީ ޕްރޮޑަކްޝަނުންނެވެ. ރަޖްވީރު އާއި ޕަލޯމާ އެކްޓިން އަށް ނުކުންނަ ފިލްމަކީ "މޭނޭ ޕިޔާރު ކިޔާ" އާއި "ހަމް އާޕް ކޭ ހޭ ކޯން" އަދި "ހަމް ސާތު ސާތު ހޭ" ފަދަ ފިލްމުތައް ގެނެސްދިން ޑައިރެކްޓަރު ސޫރަޖް ބަރްޖަތިއާގެ ދަރިފުޅު އަވްނިޝް ބަރްޖަތިއާގެ އަލަތު ޑައިރެޝަނެވެ.\nމިދިޔަ އަހަރު މި ފިލްމު ރަޖްވީރުއާ އެކު ހަދަން ނިންމިކަން އިއުލާންކުރި ދަނޑިވަޅު، ފިލްމުގެ ބަތަލާގެ ރޯލު ކުޅޭނީ ސަލްމާން ޚާނަށް ބޮޑުބޭބެ ކިޔާ އަލިޒޭ އަގްނިހޯތުރީ ކަމަށް ބައެއް މީޑިއާތަކުން ރިޕޯޓްކުރި އެވެ. އަލިޒޭ އަކީ ސަލްމާންގެ ކޮއްކޮ އަލްވިރާ އަގްނިހޯތުރީ އާއި ކުރީގެ އެކްޓަރު އަދި މިހާރުގެ ޕްރޮޑިއުސަރު އަތުލް އަގްނިހޯތުރީގެ ދޮށީ ދަރިފުޅެވެ.\nނަމަވެސް ރަޖްވީރްގެ އަލަތު ފިލްމުގެ ބަތަލާ އަކީ ޕޫނަމްގެ ދަރިފުޅު ޕަލޯމާކަން ރާޖްޝްރީން މިހާރު ވަނީ ރަސްމީކޮށް އިއުލާން ވެސް ކޮށްފަ އެވެ. ފިލްމުގެ ޝޫޓިން ފެށުމުގެ ތައްޔާރީތައް މިހާރު ކުރިއަށްދާ އިރު، ޑެސްޓިނޭޝަން ވެޑިންއަކަށް ބިނާކޮށް ހަދާ ފިލްމުގެ ޝޫޓިން ފަށާނީ އަންނަ ޖުލައި މަހުގެ ތެރޭގަ އެވެ. އެކަމަކު އަދި މީގެ ނަން ވެސް އިއުލާނެއް ނުކުރެ އެވެ.\nމިހާރު ވެސް މަދުމަދުން ފިލްމުތަކުން ފެންނަ ޕޫނަމް، 60، ގެ އަންހެން ދަރިފުޅު ބޮލީވުޑަށް ތައާރަފުވާ އިރު، ފިރިހެން ދަރިފުޅު އައްމޯލް ތަކޭރިއާ ބޮލީވުޑަށް ނެރުނީ ސަންޖޭ ލީލާ ބަންސާލީ ޕްރޮޑިއުސްކޮށް މިދިޔަ އަހަރު ގެނެސްދިން "ޓިއުޒްޑޭސް އެންޑް ފްރައިޑޭސް" އިންނެވެ.\nސަނީ، 65، ގެ ދޮށީ ފިރިހެން ދަރިފުޅު ކަރަން ޑިއޯލް ބޮލީވުޑަށް ނެރުނީ އޭނަ ޑައިރެކްޓްކޮށް 2019 ގައި ގެނެސްދިން "ޕަލް ޕަލް ދިލް ކޭ ޕާސް" އިންނެވެ.\nސަނީ އާއި ޕޫނަމް އެކީގައި ކުޅެފައިވާ ފިލްމުތަކުގެ ތެރޭގައި "ސަމަންދަރު"، "ސޯނީ މަހިވާލް" އަދި "ސަވޭރޭ ވާލީ ގާޅީ" ހިމެނެ އެވެ.\nދަރިފުޅު އަވްނިޝް އަލަތު ޑައިރެކްޝަނަށް ތައްޔާރުވަމުން އަންނަ އިރު، ސޫރަޖް މިހާރު އަންނަނީ "އޫޗާއީ" ކިޔާ ފިލްމެއް ހެދުމުގެ މަސައްކަތްކުރަމުންނެވެ. އޭގެ ތަރިންނަކީ އަމީތާބް ބައްޗަން ޕަރިނީތީ ޗޯޕްޅާ، އަނޫޕަމް ކޭރް، ބޮމަން އިރާނީ، ނީނާ ގުޕްތާ، ޑެނީ ޑެންޒޯންގްޕާ އަދި ސާރިކާ އެވެ.


Rakkaatherikan Kashavaru Kurumah Fahu Barca In Enburi Farithakurun Thakah - Vaguthu\nރައްކާތެރިކަން ކަށަވަރު ކުރުމަށްފަހު ބާސާ އެނބުރި ފަރިތަކުރުންތަކަށް\nމިހަފްތާގެ ހޯމަ ދުވަހު ޓީމުގެ ދެ އޮފިޝަލަކު ކޮވިޑަށް ފައްސިވުމާއި ގުޅިގެން ފަރިތަކުރުން މެދުކަނޑާލުމަށްފަހު ސްޕެނިޝް ލީގުގެ ގަދަބާރު ބާސެލޯނާއިން ރައްކާތެރިކަން ކަށަވަރު ކުރުމަށްފަހު ފަރިތަކުރުންތަށް ފަށައިފިއެވެ.\nހޯމަ ދުވަހު ދެ އޮފިޝަލަކު ފައްސިވުމާއި ގުޅިގެން ޖެހިގެން އައި ދުވަހު އެޓީމުގެ އެންމެހާ ކުޅުންތެރިންނާއި އޮފިޝަލުން ވަނީ ކޮވިޑަށް ސުންކު ނަގާފައެވެ. އަދި ހުރިހާ ކުޅުންތެރިން އަދި އޮފިޝަލުންގެވެސް ނަތީޖާ މިހާރު ލިބިފައި ވާއިރު ހުރިހާ ސުންކެއްވެސް ނައްސިވެފައި ވާކަން އެކުލަބުން ވަނީ ހާމަކޮށްފައެވެ.\nސްޕެނިޝް ލަލީގާގައި މިރޭ 01:00 ގައި ބާސާއިން ލީގުގެ ޕޮއިންޓް ތާވަލުގެ ނުވަވަނައިގައި އޮތް އެތްލެޓިކް ކްލަބާއި ދެކޮޅަށް ނުކުންނައިރު އެންމެ ދުވަހެއްގެ ފަރިތަކުރުންވެސް ކެންސަލް ކުރެވިފައިވުމުން އެޓީމަށް އޭގެ އަސަރުކުރާނެ ކަން ބާސާއިން ވަނީ ހާމަކޮށްފައެވެ. އެހެންނަމަވެސް ޓީމު އޮތީ ވާދަވެރި ކުޅުމެއް ދައްކާ މެޗުން މޮޅުވުމަށް ތައްޔާރަށް ކަމަށްވެސް ޓީމުގެ ފަރާތުން ބޭރުގެ ކުޅިވަރު މީޑިއާތަކަށް އިންޓަވިއުދިން އޮފިޝަލް ވަނީ ބުނެފައެވެ.\nމިރޭގެ މެޗާއި ކުރިމަތިލާއިރު ބާސާއިން އެންމެ ފަހުން ކުޅުނު ހަތަރު މެޗުގެ ތެރެއިން މޮޅުވެފައި ވަނީ ދެމެޗުންނެވެ. އޭގެ ތެރެއިން އެންމެ ފަހުން ކުޅުނު މެޗުގައި ތާވަލުގެ އެންމެ ފުލުގައި އޮތް ހުއެސްކާ އަތުން އެޓީމު މޮޅުވީ 0-1 ގެ ހަނި ނަތީޖާ އަކުންނެވެ.\nއެންމެ ފަހުގެ ނަތީޖާތަކަށް ބަލާ މިވަގުތު ލީގުގެ ޕޮއިންޓް ތާވަލުގައި ކުޅުނު 16 މެޗުން 28 ޕޮއިންޓް ހޯދައިގެން ބާސާއަށް ލިބެނީ ފަސްވަނައެވެ. އެތްލެޓިކް ކްލަބް ތާވަލުގެ ނުވަވަނައިގައި އޮތީ 17 މެޗުން 21 ޕޮއިންޓް ހޯދައިގެންނެވެ.


Muvazzafunnah biru dhakkaigen kamah bune Maafushi council ge raees suspend koffi | Mihaaru\nކ.މާފުށި ކައުންސިލްގެ ރައީސް މުސްތަފާ ވާހަކަދައްކަވަނީ: އޭނާ ވަނީ ތިން ފަހަރު ސަސްޕެންޑްކޮށްފައި\nމުވައްޒަފުންނަށް ބިރުދައްކައިގެން ކަމަށް ބުނެ މާފުށީ ކައުންސިލްގެ ރައީސް ސަސްޕެންޑްކޮށްފި\n21 ޑިސެމްބަރ 2016 - 12:42 1 comment\nއިދާރީ މުވައްޒަފުންނަށް ބިރު ދެއްކެވުމާއި މާލިއްޔަތުގެ ގާނޫނާ ހިލާފަށް މަސައްކަތް ކުރައްވާކަމުގެ ތުހުމަތުގައި ކ. މާފުށީ ކައުންސިލްގެ ރައީސް މުހައްމަދު މުސްތަފާ ތިން މަހަށް އިއްޔެ ސަސްޕެންޑްް ކޮށްފި އެވެ. މިއީ އޭނާ ސަސްޕެންޑްކުރި ތިން ވަނަ ފަހަަރެވެ.\nއެކަމަކު އަތޮޅު ކައުންސިލުން އެ ފިޔަވަޅު އެޅި ނަމަވެސް، ޕީޕީއެމްގެ މެޖޯރިޓީ އޮންނަ އަދި ޕީޕީއެމްގެ މެމްބަރެއްގެ ގޮތުގައި ހުންނެވި މުސްތޮފާ ވިދާޅުވީ އެފަދަ އެއްވެސް ކަމެއް އޭނާ ނުކުރައްވާ ކަމަށެވެ. މިއީ އެ ރަށަށް ލިބެމުން އަންނަ ތަރައްގީއާ ގުޅިގެން، އެކަމަށް ހަސަދަވެރިވާ ބަޔަކު އަޑީގައި ތިބެގެން ކުރި ކަމެއް ކަމަށް ވެސް އޭނާ ވިދާޅުވި އެވެ.\nރަށު ކައުންސިލްގެ މެމްބަރުން ސަސްޕެންޑް ކުރުމުގެ ބާރު އަތޮޅު ކައުންސިލްތަކަށް އޮވެ އެވެ. ނަމަވެސް ސަސްޕެންޑެއް ނުވަތަ ފިޔަވަޅެއް އެޅިކަން ލޯކަލް ގަވަމެންޓް އޮތޯރިޓީ (އެލްޖީއޭ) އަށް އަންގަން ޖެހޭނެ އެވެ.\nމުސްތޮފާ ސަސްޕެންޑް ކުރީ، ރަށު ކައުންސިލްގެ ބައެއް މެމްބަރުން ހުށަހެޅި މައްސަލަތަކަކާ ގުޅިގެންނެވެ.\nމާފުށީ ކައުންސިލަށް މުސްތަފާ އިންތިހާބުވީ ބައި އިލެކްޝަނަކުން ޕީޕީއެމްގެ ޓިކެޓުގައި މިދިޔަ އަހަރުގެ މެދުތެރޭ ހިސާބުގަ އެވެ.\nއޭނާ ވިދާޅުވީ ކައުންސިލަށް އިންތިހާބުވިއިރު ކައުންސިލްގެ މަސައްކަތްތައް އޮތީ "ހުއްޓިފައި" ކަމަށާއި ރައީސްކަމާ ހަވާލުވެވަޑައިގަތުމަށް ފަހު ގިނަ ކަންތައްތަކެއް ކުރަައްވާފައިވާނެ ކަމަށެވެ.\n"ކައުންސިލްގެ ރައީސްކަމާ ހަވާލުވިއިރު ކައުންސިލްގެ މަސައްކަތްތައް ވަރަށް ބޮޑަށް ހުއްޓިފައި އޮތީ. އޭގެ ތެރޭގައި ވަރަށް މުހިއްމު ސިޓީތަކަށް ޖަވާބު ނުދީ ވެސް ގިނަ ދުވަސްތަކެއް ވެފައި ހުރި،" މުސްތަފާ ވިދާޅުވި އެވެ.\nއޭނާ ފުރަތަމަ ސަސްޕެންޑް ކުރީ އެ ރަށުގެ ހުސް ބިންތަކުގައި ގެސްޓްހައުސް ހެދުމާ ގުޅޭ އުސޫލަކަށް ރަށު ރައްޔިތުންގެ ހިޔާލު ހޯދަން ހުޅުވާލުމުންނެވެ. ދެ ވަނަ ފަހަރު ސަސްޕެންޑުކުރީ ގޭ ހެދުމަށް 100 ގޯތި ދޫކުރަން ނިންމި ނިންމުމަކާ ގުޅިގެންނެވެ.\nއިތުރު ލިޔުންތައް ކ. މާފުށި ކައުންސިލަރުން އެލްޖީއޭ\nމާފުށީ ކައުންސިލަރުންގެ ސަސްޕެންޝަން އުވާލައިފި


America Ge Raees Kamah Kurimathilaanekan Bernie Sanders Iulaankohfi - Vaguthu\nއެމެރިކާގައި އަންނަ އަހަރު އޮންނަ ރިޔާސީ އިންތިޚާބުގައި ވާދަކުރައްވާނެ ކަން ސެނެޓާ ބާނީ ސެންޑާސް އިއުލާން ކުރައްވައިފިއެވެ.\n2016 ވަނަ އަހަރު ވެސް ބާނީ ވަނީ ޑިމޮކްރަޓިކް ޕާޓީގެ ރިޔާސީ ޕްރަައިމަރީގައި ވާދަކުރައްވާފައެވެ. ނަމަވެސް ހިލަރީ ކްލިންޓަން އާއި ވާދަކުރައްވާ ކާމިޔާބު ހޯއްދެވޭ ގޮތެއް ނުވިއެވެ.\nބާނީ މިއަދު ވަނީ ރިޔާސީ އިންތިޚާބުގައި ވާދަކުރެއްވުމަށް ނިންމެވިކަން އިއުލާން ކުރައްވާ އޭނާގެ ކެމްޕޭން ޓީމާއި ގުޅިވަޑައިގަތުމަށް އެމެރިކާ ރައްޔިތުންނަށް ދައުވަތު ދެއްވާފައެވެ.\nބާނީ އިންތިޚާބުގައި ވާދަކުރައްވާނެ ކަން މިއުލާން ކުރެއްވީ ޑިމޮކްރަޓިކް ޕާޓީގެ ފަރާތުން އިންތިޚާބުގައި ވާދަކުރައްވާނެ އެކަށީގެންވާ ކެންޑިޑޭޓަކު އިއުލާން ނުކުރެވި ލަސްވަމުން ދާތީ ބައެއް ސަޕޯޓަރުން ކަންބޮޑުވުން ފާޅުކުރަމުން ދަނިކޮށެވެ. ބާނީ އަކީ މިވަގުތު ޑިމޮކްރަޓިކް ސަޕޯޓަރުންގެ މެދުގައި އެންމެ މަގުބޫލް އެއް ބޭފުޅާއެވެ.\nރައީސް ކަމަށް ކުރިމަތިލައްވާނެ ކަން އިއުލާން ކުރައްވަމުން ބާނީ ވިދާޅުވީ އެމެރިކާ ބޮޑު ބަދަލަކަށް ބޭނުން ވެފައިވާ ކަމަށާއި އެމެރިކާގެ ސަރުކާރުން ގެންގުޅެން ޖެހޭ އިޤުތިޞާދީ، އިޖުތިމާއީ، ނަސްލީ އަދި ތިމާވެށީގެ ސިޔާސަތުތައް އަލުން އެކުލަވާލަން ޖެހިފައިވަ ކަމަށެވެ.\nއުމުރުފުޅުން 77 އަހަރުގެ ބާނީ އާއި ޕްރައިމަރީގައި ވާދަކުރައްވާނެ ބޭފުޅުން އަދި ކަށަވަރެއް ނުވެއެވެ.\nޓްރަމްޕްގެ ތަރުޖަމާން ވަނީ ބާނީ އަށް މިއަދު ރައްދު ދެއްވާފައެވެ. އޭނާ ވިދާޅުވީ އާދައިގެ ރައްޔިތުންގެ އަތުން ބޮޑު ޓެކްސްއެއް ނެގުމާއި، ސަރުކާރުން ހިންގާ ސިއްހީ އިންޝްއަރެންސް ޕެކޭޖަށް ރައްޔިތުން ބަރޯސާވުން އެއީ އެމެރިކާ ރައްޔިތުން ނޫނެކޭ ބުނެފައިވާ ސިޔާސަތެއް ކަމަށެވެ.\nޓްރަމްޕް ވަނީ އަންނަ އަހަރު ރިޔާސީ ދެވަނަ ދައުރަކަށް ކުރިމަތިލާނެ ކަން އިއުލާން ކޮށްފައެވެ.


CMAG ge hushahelhunthakah MDP in maruhabaa kiyaifi - vNews.mv\nސީމެގުގެ ހުށަހެޅުންތަކަށް އެމްޑީޕީން މަރުހަބާ ކިޔައިފި\nޝިފްޒާ މުޞްޠަފާ 25 February 2016, 20:20\nސިޔާސީ ޕާޓީތަކުގެ މަޝްވަރާތަކުގައާއި ސިޔާސީ ހަރަކާތްތަކުގައި ބައިވެރިވުމަށް އެންމެނަށް ވެސް ޖާގަ ދިނުމަށް ސީމެގުން ގޮވާލާފައިވާތީ އެމްޑީޕީން އެކަމަށް މަރުހަބާ ކިޔައިފިއެވެ.\nސީމެގުގެ ހުށަހެޅުންތަކަށް މަރުހަބާ ކިޔައި އެމްޑީޕީން މިއަދު ނެރުނު ބަޔާނެއްގައި ބުނަނީ ސީމެގުން ފާހަގަކޮށްފައިވާ ކަންކަމާ މެދު އެޕާޓީން ވެސް ކަންބޮޑުވާ ކަމަށެވެ. އަދި ރާއްޖޭގެ ސިޔާސީ ހާލަތާއި އިންސާނީ ހައްގުތަކުގެ ދާއިރާއިން ކަންކަން އިސްލާހުކުރުމަށް ދިވެހި ސަރުކާރާ ގުޅިގެން އެ ޖަމާއަތުން މަސައްކަތް ފަށާފައިވާތީ އެކަމަށް ހިތްވަރުދޭ ކަމަށް އެމްޑީޕީން ބުނެއެވެ.\nސަރުކާރުން އިސްކަންދޭންވީ ކަންކަމުގެ ތެރޭގައި ހިމަނާފައިވާ ހުރިހާ ފަރާތްތަކަކަށް ބައިވެރިވެވޭ، ނަތީޖާ ނެރެވޭ މަޝްވަރާތަކަކަށް ތާއީދުކުރާ ކަމަށާއި، އެކަމަށް މަގުފަހިވާ މާހައުލެއް ބިނާކޮށް، އިތުބާރު އުފެއްދުމަށް އެދޭ ކަމަށް އެމްޑީޕީން ބުނެފައި ވެއެވެ.\nއަދި ބުނެފައިވަނީ ސިޔާސީ ލީޑަރުން މިނިވަންކޮށް، ރާއްޖެއިން ބޭރުގައި ތިއްބެވި ސިޔާސީ ލީޑަރުންނަށް އެނބުރި ގައުމަށް ވަޑައިގަނެވޭނެ މަގު ތަނަވަސް ކޮށްދިނުމަކީ ބިނާކުރަނިވި މަޝްވަރާތަކެއް ފެށުމަށް އަޅަންޖެހޭ ފިޔަވަޅުތަކެއްގެ ގޮތުގައި ދެކޭ ކަމަށެވެ.\nއެމްޕީޕީގެ ބަޔާނުގައި ވަނީ ސީމެގުގެ ގޮވާލުމާ އެއްގޮތަށް ސިޔާސީ ހައްޔަރީން ދޫކޮށްލައި އެންމެނަށް ވެސް ބައިވެރިވެވޭ މަޝްވަރާތަކެއް ބޭއްވުމަށް ސަރުކާރުން މަގުފަހިކޮށްދޭނެ ކަމަށް އުންމީދު ކުރާ ކަމަށެވެ.\nއިއްޔެ ސީމެގުން ވަނީ އެޖަމާއަތުގެ އެޖެންޑާގައި ރާއްޖެ ނުހިމެނުމަށް ނިންމާފައެވެ. ނަމަވެސް އިސްލާހު ކުރަން ޖެހޭ ގިނަ ކަންކަން ސަރުކާރަށް ވަނީ ހުށަހަޅާފައެވެ.\nއެގޮތުން މާނަވީ ގޮތެއްގައި ހުރިހާ އެންމެންގެ ބައިވެރިވުމާ އެކު، ސަރުކާރުން އިސްނަގައިގެން މަޝްވަރާތައް ފެށުމަށް ވަނީ ގޮވާލާފައެވެ. އަދި ސިޔާސީ ހައްޔަރީން ދޫކޮށްލައި ބޭރުގައި ތިއްބެވި ސިޔާސީ ބޭފުޅުންނަށް ރާއްޖެ އާދެވޭނެ މަގު ފަހިކޮށްދިނުމާއި، އެންމެނަށް ވެސް ސިޔާސީ ޕާޓީތަކުގެ މަޝްވަރާތަކުގައާއި ސިޔާސީ ހަރަކާތްތަކުގައި ބައިވެރިވެވޭނެ ޖާގަ ދިނުމަށް ސީމެގުން ގޮވާލާފައި ވެއެވެ.


Meehaku raheenu koh faisaa feyrunu massalaiga Fazeel ah dhauvaa kuran fonuvaifi\nމީހަކު ރަހީނުކޮށް ފައިސާ ފޭރުނު މައްސަލާގައި ފަޒީލަށް ދައުވާ ކުރަން ފޮނުވައިފި\nމިދިޔަ ފެބްރުއަރީ މަހުގެ 22 ވަނަ ދުވަހު ލ ކައްދޫން މާމެންދޫ އަށް ދަތުރުކުރަނިކޮށް ބަންޑުން ޖަހާލިކަމަށް ބުނާ ޑިންގީން ގެއްލުނު އުމުރުން 19 އަހަރުގެ އައިމިނަތު ޝިމާ ނާފިޒު ގެއްލުނު ހާދިސާގައި އޭނާ އާއެކު ޑިންގީން ދަތުރުކުރި އިބްރާހިމް ފަޒީލް މީހަކު ރަހީނުކޮށް ފައިސާތަކެއް ފޭރުނު މައްސަލަ ތަހުގީގު ކުރުމަށްފަހު އޭނާގެ މައްޗަށް ދަޢުވާ ކުރުމަށް އެދި ޕްރޮސިކިއުޓަރ ޖެނެރަލް (ޕީޖީ) އޮފީހަށް ފޮނުވައިފިއެވެ.\nފުލުހުން މިއަދު ބުނީ މިދިޔަ މަހުގެ ދެވަނަ ދުވަހުގެ ރޭ ލ. ގަމުގައި 44 އަހަރުގެ ފިރިހެނަކު ރަހީނުކޮށް ތޫނު ހަތިޔާރު ބޭނުން ކޮށްގެން ބިރުދައްކައި ގިނަ އަދަދެއްގެ ފައިސާ ފޭރެން އުޅުނު ކަމުގެ މައްސަލައިގެ ތަހުގީގު ނިންމާ ފަޒީލްގެ މައްޗަށް ދައުވާ ކޮށްދިނުމަށް އެދި މިއަދު ޕީޖީއަށް ފޮނުވާފައިވާނެ ކަމަށެވެ.\nފުލުހުން މީގެ ކުރިން ބުނީ އެމީހާ ރަހީނުކޮށް ފަޒީލް ދެ ފަހަރެއްގެ މަތިން ފައިސާ ފޭރިފައިވާ ކަމަށެވެ. އެގޮތުން ފުރަތަމަ ފަހަރު 8900 ރުފިޔާ ފޭރުނުއިރު ދެވަނަ ފަހަރަށް އެމީހާއަށް ބިރުދައްކައިގެން ފޭރުނީ ކިހާ ފައިސާއެއް ކަމެއް ފުލުހުން ނުބުނެއެވެ. މިމައްސަލާގައި ފަޒީލް ހައްޔަރުކުރީ ފިލައިގެން އުޅެނިކޮށް ހުޅުމާލެއިންނެވެ.\nގެއްލުނު ޝިމާގެ ކޮއްކޮ ގޮވައިގެން ގުރޫޕަކުން ފިލަން އުޅުނު މައްސަލައެއްގައި ކަނޑުމަތިން ހައްޔަރު ކުރި މީހުންގެ ތެރޭގައި ވެސް ފަޒީލް ހިމެނުނެވެ. ނަމަވެސް ފަހުން އޭނާވަނީ ދޫކޮށްލާފަ އެވެ. ފުލުހުން ކުރިން ބުނެފައިވަނީ ފަޒީލަކީ އެކިއެކި ކުށްތަކުގެ ރެކޯޑް އޮންނަ މީހެއް ކަމުގައެވެ.\nޕީޖީ ރަހީނުކުރުން ފޭރުން ފުލުހުން\nއަޅުގަނޑު ހިތަށް އަރާ މިމީހުން މިނިވަންކަންމަތީ މުޖުތަމައަށްދޫކޮށްލާފައި މިތިބެނީ ކީއްވެބާވައޭ މިމީހުންގެ ފަހަތުގަ ތިބީ ކޮން ސިޔާސީބައެއްބާވައޭ ކަޑައެޅިގެން މުޖުތަމައުއަށް ހުރި ބޮޑުނުރައްކަލެއްކަން އިގޭއިރުވެސް އަޅާނުލާދޫކޮށްލާފައި މިމީހުންގެ ފަރާތުން ބޮޑުންގެ އާއިލާއަކަށް އަދި ނުރައްކަލެއް ކުރިމަތި ނުވާތީކަންނޭގެ


Kuli Nudhekki Rayyithun Magumathiviya Nudhinumah Majileehun Masaihkaih Kuran Jehey:Adam Shareef - Vaguthu\nކުލި ނުދެއްކި ރައްޔިތުން މަގުމަތިވިޔަ ނުދިނުމަށް މަޖިލީހުން މަސައްކަތް ކުރަންޖެހޭ: އާދަމް ޝަރީފް\n10 މަސް ކުރިން ( އޭޕްރީލް 21, 2020 )\nނުރައްކާތެރި ކޮވިޑް-19 އާ ގުޅިގެން ކުލި ނުދެއްކި ރައްޔިތުން މަގުމަތިވިޔަ ނުދިނުމަށް ރައްޔިތުންގެ މަޖިލީހުން މަސައްކަތް ކުރަން ޖެހޭ ކަމަށް މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވިދާޅުވެއްޖެއެވެ.\nއާދަމް ޝަރީފް ކުރެއްވި ޓުވީޓެއްގައި ވިދާޅުވީ ކުލި ނުދެއްކި ރައްޔިތުން މަގުމަތިވެގެން ދިއުން ފަދަ މައްސަލަތަކަށް ހައްލެއް ގެނައުމަށް ރައްޔިތުންގެ މަޖިލީހުން މިވަގުތު މަސައްކަތް ކުރަން ޖެހޭ ކަމަށެވެ. އެކަމަކު، ހިތާމައަކީ މިއަދު އެޖެންޑާކޮށްފައި އޮތް މަޖިލިހުގެ ޖަލްސާގައި ކޮވިޑް-19 އާއި ގުޅޭ އެއްވެސް މައްސަލަ އެއް އެޖެންޑާ ކުރެވިފައި ނުވުން ކަމުގައި އޭނާ ފާހަގަ ކުރެއްވިއެވެ.\nއާދަމް ޝަރީފް މިހެން ވިދާޅުވެފައި ވަނީ ކުލި ނުދެއްކި މާލޭގައި ދިރިއުޅެމުންދާ ބައެއް ރައްޔިތުން މަގުމަތިވާން ޖެހިފައިވާ ކަމަށް ނޫހަކުން ލިޔެފައިވާ ހަބަރެއް ރީޓްވީޓު ކުރައްވަމުންނެވެ.\n"ކޮވިޑް-19 އާ ގުޅިގެން ރައްޔިތުންނަށް ކުރިމަތިވަމުންދާ މިފަދަ މައްސަލަތަކަށް މަޖިލީހުން އިސްކަން ދޭން ޖެހޭ. މިއަދުގެ މަޖިލިހުގައި ކޮވިޑް-19 އާއި ގުޅޭ އެއްވެސް މައްސަލައެއް ނެތުމުން ކަންބޮޑުވޭ" އާދަމް ޝަރީފް ކުރެއްވި ޓްވީޓުގައި ވިދާޅުވިއެވެ.\nކޮވިޑް-19 އާ ގުޅިގެން މުޅި ގައުމަށް ނިކަމެތި ކަމެއް ކުރިމަތިވެފައިވާ އިރު ވެސް ކުލި ބޮޑު ކުރުން ފަދަ ކަންކަން ދަނީ ކުރަމުންނެވެ. މިފަދަ މައްސަލަތަކަކީ މިކަމަށް ހާއްސަ ގަވައިދެއް އެކުލަވާ ނުލެވި، އެއްވެސް ބަޔަކަށް ހައްލު ކުރެވޭނެ މައްސަލަތަކެއް ނޫން ކަމަށް ގިނަ ބަޔަކު ދަނީ ފާހަގަ ކުރަމުންނެވެ.\nކޮވިޑް-19 ހަލުވިކަމާއެކު ފެތުރެމުން އަންނަ ބައެއް ބޭރުގެ ގައުމުތަކުގައިވެސް ވަނީ ވަކި މުއްދަތެއް ވަންދެއް ކުލި ދެއްކެން ނެތް ހާލަތެއްގައި ގެއިން ބޭރު ނުކުރެވޭ ގޮތަށް ގާނޫނޫ ފާސްކޮށް އަމަލު ކުރަން ފަށައިފައެވެ.\nމާލޭގެ ބައެއް ގޭބިސީތަކުން ކުލި ދައްކަން ޖެހޭ މުއްދަތު ލަސްކުރުމާއި، ކުލި ކުޑަކޮށްދިނުންފަދަ ކަންކަން ފެންނަމުންދާކަން ފާހަގަކޮށްލެވެއެވެ.\nހާއްސަ އެހީއަށް ބޭނުންވާ ރައްޔިތުންގެ ހައްގުތަކާ ގުޅޭ ގޮތުން އިދިކޮޅުގެ ގަރާރެއް\nއޭޕްރީލް 21, 2020 12:17\nތި ނޫނިއްޔާ ރައްޔިތުންގެ ހައްގުގައި އަނގައިން ބަހެއްވެސް ބުނާނެ މެންބަރު ނުފެނޭ ވިއްޔާ. އެކަމަކު ރައްޔިތުންގެ ހައްގުގައި ނުކުމެ ތިބި ހާދަ ބަޔަކު އެބައުޅޭ. ކަމެއްދަމެއް ބޮޑުވި ދުވަހު އެމީހުން ވީތަނެއް ނޭނގުނު.\nކާށި ބޯޓު ހަސަންބެ\nއޭޕްރީލް 21, 2020 12:51\nތި ބުނާ ލާރި ކޮޅު ވެސް ލިބޭނީ މާލޭ އަށް ވިއްޔާ\nއޭޕްރީލް 21, 2020 13:51\nކުލި ނުދެއްކިއްޖެނަމަ ގެއިން ނެރެނުލެވޭނެ ގާނޫނަކާއި އެކު ގެދޮރުބިނާކުރަން ނެގި ލޯނު ނުދެއްކިއްޖެނަމަ ގެދޮރުއަތުނުލެވޭގޮތައްވެސް ގާނޫން ހަދަންޖެހޭ. މި ގާނޫން ޖެހޭ މި ޕެންޑެމިކް ނިމެންދެން އެންފޯސްކުރެވިފަ އޮންނަން. ސަރުކާރުން ދަންނަންޖެހޭ ހަގީގަތަކީ ރާއްޖެއަކީ އާންމު މީހާގެ ސޭވިންގެއް ނޯންނަގައުމެއްކަމާއި އަދި އާންމުމީހާ ދިރިއުޅެމުންއައީ ވަރައް އުފުލިފައި ހުރި ތަކެތީގެ އަގުތަކަކާއި އެކު ދަތިކޮށް އެހެންމެ އުނދަގޫ ކޮއްކަމެވެ. ވީމާ މިވަގުތު ކުއްޔައް އުޅޭ އާންމު މީހާއަށްވުރެ ދަތިކޮއް އުޅޭނެ އެހެން ބަޔަކު ދިވެހި ރައްޔިތުންގެ ތެރޭގަ ނުތިބޭނެއެވެ. ސަރުކާރުން މި ދަނޑިވަޅުގައި އެއްވެސް ވަރަކައއ ހިލޭކާބޯތަކެތި އަދި ބަޔެއް އެހެނިހެން ތަކެތިވެސް އެއްވެސް ވަރަކައް ބަހާތަނެއް އަދި ނުފެނެއެވެ. މާލޭގައި ފެން ކުންފުނި ރޯވި ދުވަސްވަރު ހިލޭ ފެންކޭސް ވެސް ވަނީ ބަހާފަ. އެކަމަކު މި ދަނޑިވަޅުގައި ހިލޭ ހަނޑޫކޮޅެއް..މަސްކޮޅެއް.. ހަކުރުކޮޅެއް..ސައިބޯންޏެއް ހާހިސާބުވެސް ބަހާފަކާއެއްނުވޭ. މިއީ ނޫންތޯ އާންމު ދިރިއުޅުމައް ބޭނުންވާ ކަންކަމަކީ. މިކަން ނުކުރެވޭނަމަ ދުވަސްކޮޅަކުން ރައްޔިތުން މަގުތަކައް ނުކުމެއް ވައްކަން ކުރަންވެސް މަޖުބޫރުވެދާނެ.\nއޭޕްރީލް 21, 2020 15:30\nކުއްޔަށްވުރެވެސް ބޮޑަށް، ހަނޑޫ، ހަކުރު، ފުށް، އަތްދޮންނަ އަދި އެއްޗިހި ދޮންނަ ސައިބޯނި، މިހަކަލަ ޒަރޫރީ ބައެއް އެއްޗިހި ސިފައިންލައްވާ ގޭބިސީތަކަށް ބަހާލަބަލަ! ޕްލީޒް


14 Aharun Dhashuge Youth League Ge Champion Kan Maziya Ge Academy Team In Hoadhaifi - Vaguthu\nސާދަ އަހަރުން ދަށުގެ ޔޫތު ލީގުގެ ޗެމްޕިއަންކަން މާޒިޔާގެ އެކެޑަމީ ޓީމުން ހޯދައިފި\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އިންތިޒާމުކޮށްގެން ބޭއްވި 14 އަހަރުން ދަށުގެ ޔޫތު ލީގު ފުޓްބޯޅަ މުބާރާތުގެ ޗެމްޕިއަންކަން މާޒިޔާ ސްޕޯޓްސްގެ ފުޓްބޯޅަ އެކަޑަމީން ހޯދައިފި އެވެ.\nޔޫތު ލީގުގެ ޗެމްޕިއަންކަން މާޒިޔާ ހޯދާފައިވަނީ 21 ޕޮއިންޓާއެކު އެވެ. މާޒިޔާ އިން މުބާރާތުގެ ޗެމްޕިއަންކަން ހޯދާފައިވަނީ އެޓީމު ކުޅުނު ހަތް މެޗުވެސް ކާމިޔާބުކޮށްގެންނެވެ. ލީގުގެ އެންމެ ފަހު މެޗާއި ހަމަ އަށް އައިއިރު މާޒިޔާ ތާވަލުގެ އެއްވަނައިގައި އޮތީ އަށާރަ ޕޮއިންޓާއެކު އެވެ. ދެވަނައިގައި ސޯޅަ ޕޮއިންޓާއެކު ހުޅުމާލެ ސްޕޯޓްސް ސްކޫލް ވިއްދައިފައި އޮތުމުން ރޭގެ މެޗު ކާމިޔާބުކުރާ ޓީމަކަށް ލީގު ޗެމްޕިއަންކަން ލިބުމުގެ ފުރުސަތު އޮތެވެ. ރޭ ގަލޮޅު ދަނޑުގައި ކުޅުނު މެޗު މާޒިޔާ އިން ހުޅުމާލެ ސްޕޯޓްސް ސްކޫލުގެ މައްޗަށް 2-0ގެ ނަތީޖާއަކުން ކުރިހޯދައި ތަށި އުފުލާލިއިރު މުބާރާތުގައި އެޓީމުގެ ކޮޅަށް ވަނީ އެންމެ ލަނޑެކެވެ.\nހުރިހާ މެޗެއް ކުޅެ ނިމުނުއިރު ތާވަލު އޮތްގޮތުން ތިންވަނަ ލިބުނީ ފަނަރަ ޕޮއިންޓާއެކު މޯލްޑިވްސް ސޮކާ މޭޓްސް އަށެވެ. ތޭރަ ޕޮއިންޓާއެކު އާލީ ޓަޗް ފުޓްބޯޅަ އެކަޑަމީން ހަތަރުވަނައިގައި ނިންމާލިއިރު ފަސް ވަނަ ބީޖީ ސްޕޯޓްސްގެ އެކަޑަމީ ޓީމަށް ލިބުނީ ނުވަ ޕޮއިންޓް ހަމަކޮށްގެންނެވެ. ހަވަނައިގައި ހަ ޕޮއިންޓާއެކު ކްލަބް އީގަލްސްގެ އެކަޑަމީ އޮތްއިރު ވިކްޓްރީގެ އެކަޑަމީން ހަތްވަނަ މަގާމުގައި ނިންމާލީ ތިން ޕޮއިންޓް ލިބިގެންނެވެ. ތާވަލުގެ ފުލުގައި އޮތް ހުޅުމާލެ ސްޕޯޓްސް އެކަޑަމީ އަށް ޕޮއިންޓެއް ލިބިފައިނުވެ އެވެ.\nމިދިޔަ އަހަރު އެފްއޭއެމް އިން ތައާރަފްކުރި ޔޫތު ލީގަކީ އެ އިދާރާގެ ޓުވާޑްސް ފިއުޗާ ޕްރޮޖެކްޓްގެ ދަށުން ބާއްވަމުން އަންނަ ފުޓްބޯޅަ މުބާރާތެކެވެ. މިދިޔަ އަހަރުގެ މުބާރާތް ކާމިޔާބުކޮށްފައިވަނީ އާލީ ޓަޗް ފުޓްބޯޅަ އެކަޑަމީންނެވެ.\nމިދިޔަ އަހަރުގެ މުބާރާތުގައި ނުވަ ޓީމު ބައިވެރިވިއިރު، މިފަހަރުގެ ޖުމްލަ 11 ޓީމެއް ވާދަކުރި އެވެ. އެއީ ބީޖީ ސްޕޯޓްސް އެކަޑަމީ، އީގަލްސް ފުޓްބޯޅަ އެކަޑަމީ، ޓީސީ ފުޓްބޯޅަ އެކަޑަމީ، މާޒިޔާ ފުޓްބޯޅަ އެކަޑަމީ، މޯލްޑިވްސް ސޮކާ މޭޓްސް، އާލީ ޓަޗް ފުޓްބޯޅަ އެކަޑަމީ، ހުޅުމާލެ ސްޕޯޓްސް ސްކޫލް، އެމްއެސް ހެލްޕިން ހޭންޑް ސްޕޯޓްސް އެކަޑަމީ، ހުޅުމާލެ ސްޕޯޓްސް އެކަޑަމީ، ވިކްޓަރީ ސްޕޯޓްސް އެކަޑަމީ އަދި ހުޅުމާލެ ސްޕޯޓްސް އެކަޑަމީ އެވެ.\nގަދަފަދަ ބެންގަލޫރު ކަޓުވާލައި މާޒިޔާ އޭއެފްސީ ކަޕަށް\nދެވަނަ ލެގު މެޗަށް މާޒިޔާ އިންޑިއާ އަށް


އައިޓީއެފްސީއާއެކު ރާއްޖެއިން 1.5 ބިލިއަން ޑޮލަރުގެ ފައިނޭންސް އެއްބަސްވުމެއް – Haftha\nSat, 18 January, 2020, 1:42 pm\nއައިޓީއެފްސީއާއެކު ރާއްޖެއިން 1.5 ބިލިއަން ޑޮލަރުގެ ފައިނޭންސް އެއްބަސްވުމެއް\nރާއްޖޭގެ މަޝްރޫއުތައް ހިންގަން ރާއްޖެއާއެކު އިސްލާމިކް ޑިވެލޮޕްމަންޓް ބޭންކް (އައިޑީބީ)ގެ އިސްލާމިކް ޓްރޭޑް ފައިނޭންސް ކޯޕަރޭޝަން (އައިޓީއެފްސީ) އިން 1.5 ބިލިއަން ޑޮލަރުގެ ފްރޭމްވާކް އެއްބަސްވުމެއްގައި ސޮއިކޮށްފިއެވެ.\nކުރުނބާ މޯލްޑިވްސްގައި މިއަދު ބޭއްވި ރަސްމިއްޔާތުގައި މި އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ފިނޭންސް މިނިސްޓަރު އިބްރާހިމް އަމީރެވެ. އައިޓީއެފްސީގެ ފަރާތުން ސޮއިކުރެއްވީ އެ ކުންފުނީގެ ސީއީއޯ ހާނީ ސަލީމް ސޮންބޮލްއެވެ.\nމި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު ވެސް ބައިވެރިވެ ވަޑައިގެންނެވިއެވެ.\nމި އެއްބަސްވުމުގެ ދަށުން ސަރުކާރުން ކުރިއަށްގެންދާ ޕްރޮޖެކްޓްތަކުގެ ޕްރޮޕޯސަލް އައިޓީއެފްސީ އަށް ހުށަހެޅުމުން އެ ޕްރޮޖެކްޓަކަށް ފައިސާ ހަމަޖެހޭނެއެވެ. އަދި އަނބުރާ ދައްކާ ގޮތުގެ ތަފްސީލް ހިމަނާފައިވާނީ ހުށަހަޅާ ޕްރޮޕޯސަލްތަކުގައެވެ.\nއެހެންކަމުން ޕްރޮޖެކްޓުތަކަށް ލިބޭ ލޯނު އަނބުރާ ދައްކަން ޖެހޭގޮތް ތަފާތު ވާނެ ކަމަށް ފިނޭންސް މިނިސްޓްރީން ބުނެއެވެ.\nއެއްބަސްވުމުގައި ސޮއުކުރެއްވުމަށް ފަހު ނޫސްވެރިންނަށް މައުލޫމާތު ދެއްވަމުން ފިނޭންސް މިނިސްޓަރު އިބްރާހިމް އަމީރު ވިދާޅުވީ، އައިޓީއެފްސީއާއެކު ސޮއިކުރި ފްރޭމްވޯކް އެއްބަސްވުމުގެ ދަށުން ވިޔަފާރި އާއި އިގްތިސޯދު ކުރިއެރުވުމަށް ފަސް އަހަރު ދުވަހުގެ މުއްދަތުގެ ތެރޭގައި 1.5 ބިލިއަން ޑޮލަރުގެ މާލީ އެހީ ލިބުމަށް މަގުފަހިވެގެންދާނެ ކަމަށެވެ.\nނަމަވެސް ފަސް އަހަރަށް ބަހާލައިގެން އަހަރަކު ދޫކުރުމަށް ހަމަޖެހިފައިވަނީ 300 މިލިއަން ޑޮލަރު ކަމަށް މިނިސްޓަރު ވިދާޅުވިއެވެ.\nއަމީރު އިތުރަށް ވިދާޅުވީ، އައިޓީއެފްސީގެ ފަންޑާއެކު މިފްކޯ ތަރައްގީކޮށް، އެސްއެމްއީ ބޭންކް ނުވަތަ އެސްޑީއެފްސީ ތެރެއިން ކުދި އަދި މެދުފަންތީގެ ވިޔަފާރިތަކަށް ފަހި ފުުރުސަތުތަކެއް ހަމަޖެއްސުމަށް ވެސް ފަންޑުގެ ބޭނުން ކުރެވޭނެ ކަމަށެވެ.\nއަދި މިއަދު ސޮއިކުރި އެއްބަސްވުމުގެ ސަބަބުން، ޓޫރިޒަމާއި މަސްވެރިކަމާއި އަދި އިމްޕޯޓް އެކްސްޕޯޓް ތަރައްގީ ކުރުމަށް މި ސަރުކާރުން ކުރަމުންދާ މަސައްކަތުގެ ދުވެލި އިތުރަށް އަވަސްވެގެން ގޮސްފައިވާ ކަމަށް ވިދާޅުވިއެވެ.